# Biblia/Salmoak
## 1. salmoa

Bi bideak
$^1$ Zorionekoa gaiztoen egitasmoei jarraitzen ez diena, bekatarien bidetik ez dabilena, lotsagabeekin batera esertzen ez dena,
$^2$ baizik eta Jainkoaren hitza atsegin duena eta hitz hori gau eta egun gogoan darabilena!
$^3$ Ur-xirripen ondoan landaturiko zuhaitzaren antzeko da: bere sasoian fruitua dakar, eta ez zaio hostorik ihartzen; egiten duen guztia ongi zaio ateratzen.
$^4$ Ez da hori, ez, gaiztoen zoria: haizeak daraman orbelaren antzeko dira.
$^5$ Auzi-egunean gaiztoek ez dute zutik iraungo; zintzoen batzarrean ez da bekataririk izango.
$^6$ Jaunak zaintzen du zintzoen bidea; gaiztoena, berriz, hutsean galtzen da.

## 2. salmoa

Jainkoak bere erregea hautatu
$^1$ Zer dabiltza nazioak asaldaturik? Zergatik darabiltzate asmo hutsal horiek gogoan?
$^2$ Jaunaren aurka eta hark aukeraturiko erregearen aurka altxatzen dira mundu honetako erregeak, elkar hartzen dute agintedunek:
$^3$ «Hauts dezagun haien nagusigoa, eten ditzagun haien lokarriak!»
$^4$ Zeruko tronuan dagoenak irri egiten du, Jaunak iseka haien lepotik.
$^5$ Haserre mintzo zaie, bere suminaz ikara ematen die:
$^6$ «Nik neuk sagaratu dut erregea Sionen, neure mendi santuan».
$^7$ Jaunaren erabakia iragarriko dut. Hau esan dit: «Nire seme zara zu; gaur zaitut nik sortu.
$^8$ Eskatu niri, eta nazioak emango dizkizut ondare, lur osoaren jabe egingo zaitut.
$^9$ Burdinazko makilaz hautsiko dituzu, buztinezko ontzia bezala puskatuko».
$^{10}$ Jokatu, beraz, zentzu onez, erregeok; zentza zaitezte, munduko agintariok.
$^{11}$ Zerbitzatu Jauna begirunez, bizi ikaraz,
$^{12}$ oi gizaki hilkorrok, bera sumindu eta zuen nagusigoa gal ez dadin, bat-batean pizten baitzaio haserrea.
Zorionekoak harengan babesten direnak!

## 3. salmoa

Fededun erasotuaren oihua
$^1$ Daviden salmoa. Bere seme Absalomengandik ihesi zebilenekoa.
$^2$ Zein ugari, Jauna, nire etsaiak! Zein ugari aurka altxa zaizkidanak!
$^3$ Zein ugari nitaz esaka ari direnak: «Jainkoak ere ez du salbatzen!»
$^4$ Baina zu zara, Jauna, nire babeski, zu nire ohore. Zuk didazu burua jasotzen.
$^5$ Oihuka egiten diot dei Jaunari, eta erantzuten dit bere mendi santutik.
$^6$ Oheratzen naiz eta lokartzen, eta berriro esnatzen, Jauna baitut euskarri.
$^7$ Milaka etsaik inguratzen banau ere, nik beldurrik ez.
$^8$ Jaiki zaitez, Jauna! Salba nazazu, ene Jainko! Nire etsaiak masailean jotzen dituzu, gaizkileei hortzak hausten dizkiezu.
$^9$ Zuregandik, Jauna, salbamena, zure herriarentzat bedeinkapena.

## 4. salmoa

Jauna poz-emaile
$^1$ Koru-zuzendariarentzat. Harizko musika-tresnaz. Daviden salmoa.
$^2$ Deitzen dizudanean, erantzun, Jainko, ene defendatzaile! Estualdian, emadazu lasapide! Erruki zakizkit eta entzun nire otoitza!
$^3$ Zuek, handikiok, noiz arte iraindu behar duzue Jainkoa, nire Ohorea, jainko hutsalak maitatuz, sasijainkoen atzetik ibiliz?
$^4$ Jakizue Jaunak harrigarriro jokatzen duela bere fededunaren alde, entzun egiten didala deitzen diodanean.
$^5$ Ikara zaitezte eta ez egin bekaturik, aztertu zeuen barruak, egin negar ohe gainean.
$^6$ Eskaini bidezko sakrifizioak eta izan Jaunarengan uste on.
$^7$ Asko ari dira esaten: «Nork eman guri zoriona? Aldendu egin ote duzu guregandik, Jauna, zeure aurpegi argitsua?»
$^8$ Niri, ordea, Jauna, poz handia eman didazu, horiek gari eta ardo ugariz dutena baino handiagoa.
$^9$ Bakean etzaten naiz eta berehala lokartzen, zuk bakarrik bainauzu, Jauna, lasai biziarazten.

## 5. salmoa

Goizeko otoitza
$^1$ Koru-zuzendariarentzat. Txirulaz. Daviden salmoa.
$^2$ Entzun, Jauna, nire hitzok, jaso nire intziria.
$^3$ Zaude adi nire deiadarrari, ene errege, ene Jainko, zuri ari bainatzaizu otoizka;
$^4$ entzun goizetik nire mintzoa; goizean neure auzia azaltzen dizut eta zain gelditzen natzaizu.
$^5$ Zu ez zara gaiztakeriaz gozatzen den Jainkoa. Gaiztoak ez du harrerarik zuregan,
$^6$ harroputza ez daiteke zure begi-bistan egon; gaizkile guztiak gorroto dituzu,
$^7$ gezurra diotenak suntsitzen; hiltzaile eta maltzurrak higuingarri zaizkizu, Jauna.
$^8$ Ni, aldiz, zure maitasun handiari esker, zure etxean sartuko naiz, zure tenplu santuan ahozpeztuko begirunez beterik.
$^9$ Gida nazazu, Jauna, zeure nahiaren bidetik, etsaiak zelatan baititut. Berdindu zeure bidea nire aurrean.
$^{10}$ Horien ahoan ezer ez fidagarririk, horien barrena leize-zuloa, eztarria hilobi zabaldua, mihia, berriz, leun eta labaina.
$^{11}$ Jainko, ordain bezate beren hobena! Lur jo bezate beren egitasmoengatik! Bota itzazu kanpora beren txarkeria neurrigabeagatik, zure aurka jaiki baitira.
$^{12}$ Horrela, zuregan babesten direnak alaitu egingo dira, eta etengabe pozez oihuka ariko. Zuk zainduko dituzu maite zaituzten guztiak, salto egingo dute pozez.
$^{13}$ Zuk bedeinkatzen baituzu zintzoa, Jauna, onginahiz inguratzen babeskiz bezala.

## 6. salmoa

Erasotuaren negarra
$^1$ Koru-zuzendariarentzat. Zortzi hariko musika-tresnaz. Daviden salmoa.
$^2$ Jauna, ez ni zigortu haserre, ez ni zentzatu sumindurik.
$^3$ Erruki zakizkit, Jauna, makaldua bainago; senda nazazu, Jauna, hezur guztiak koloka baititut,
$^4$ ikara bizian barrua. Eta zu, Jauna, noiz arte geldi?
$^5$ Arren, Jauna, libra nazazu, salba heriotzatik, onbera zara eta.
$^6$ Hilda gero, ez da inor oroitzen zutaz; Hilen Egoitzan, nork goretsi zu?
$^7$ Akitua nago aieneka. Gauero malkoz bustitzen dut ohea, blai eginda uzten etzalekua.
$^8$ Begiak nahigabez lausotuak ditut, horrenbeste zorigaitzez ahulduak.
$^9$ Alde niregandik, gaizkileok, entzun baitu Jaunak nire zotina.
$^{10}$ Bai, entzun du nire erregua, onartu du Jaunak nire otoitza.
$^{11}$ Lotsa bitez eta izutu nire etsaiak! Egin bezate atzera, bat-batean lotsaturik!

## 7. salmoa

Jaunari, epaile zuzenari, deika
$^1$ Erosta-doinuan. Davidena. Kux benjamindarra zela eta, Jaunari abestu ziona.
$^2$ Jauna, ene Jainkoa, zuregan babesten naiz. Salba nazazu erasotzen didatenengandik, libra nazazu!
$^3$ Bestela, lehoiak bezala harrapatu eta zati-zati egingo naute, eta ezin izango nau inork libratu.
$^4$ Jauna, ene Jainkoa, zerbaitetan huts egin badut, neure eskuz bidegabekeriarik egin badut,
$^5$ lagunari ordain txarra eman eta etsai zuzengabeari barkatu badiot,
$^6$ pertsegitu eta harrapa nazala etsaiak, zanpa nazala bizirik lurraren kontra eta barreia nire erraiak hautsetan!
$^7$ Jaiki zaitez haserre, Jauna! Altxa nire etsaien amorruaren aurka! Ekin, ene Jainko, antolatu epaiketa!
$^8$ Bil bitez herri guztiak zure inguruan, eta jar zaitez, Goi-goiko hori, haien batzarburu.
$^9$ Jauna da herrien epaile! Aitortu, Jauna, zuzen eta errugabe naizela.
$^{10}$ Bukarazi gaiztoen gaiztakeria, eutsi sendo zintzoari, bihotz-barruak aztertzen dituzun Jainko zuzen horrek.
$^{11}$ Jainkoa dut babeski, bihotz zuzenekoen salbatzaile dena.
$^{12}$ Epaile zuzena da Jainkoa, gaizkilea zigorrik gabe uzten ez duena.
$^{13}$ Onbideratzen ez badira, ezpata zorrozten du, uztaia teinkatu eta botatzeko prestatzen;
$^{14}$ hiltzeko tresnak gertatzen ditu, suzko geziak pizten.
$^{15}$ Horra, gaiztakeriaz beteak daude: okerra sortzen dute barruan, iruzurra ematen argitara.
$^{16}$ Zuloa egin dute, sakon egin ere, eta egindako zuloan erortzen dira.
$^{17}$ Buru gainera jausten zaie beren okerra, kaxkarrean jotzen ditu bidegabekeriak.
$^{18}$ Goretsiko dut Jauna, zuzena delako. Kantatuko diot Goi-goikoari.

## 8. salmoa

Jainkoaren handitasuna eta gizakiaren duintasuna
$^1$ Koru-zuzendariarentzat. «Dolareak» doinuan. Daviden salmoa.
$^2$ Jauna, gure Jauna, bai harrigarria zure izena mundu osoan!
Zeruak baino garaiago den zure ospea kantatuko dut,
$^3$ umetxoen eta bularreko haurtxoen hizkeraz. Sendo oinarritu duzu zeure gaztelua etsaien aurka, etsai mendekuzaleak isilarazteko.
$^4$ Zeure behatzez eratu duzun ortzia eta ezarri dituzun ilargi-izarrak ikusita,
$^5$ zer da gizona, zu hartaz oroitzeko? Zer gizakia, zu hartaz arduratzeko?
$^6$ Ia jainko baten pareko egin duzu, ohorez eta aintzaz koroatu;
$^7$ zeure eskulan guztien buru egin duzu, denak haren menpean jarri:
$^8$ ardi eta idiak, bai eta basapiztiak ere;
$^9$ zeruko hegaztiak eta itsasoko arrainak, itsasoan zehar dabilen guztia.
$^{10}$ Jauna, gure Jauna, bai harrigarria zure izena mundu osoan!

## 9. salmoa

Zapalduaren babesle den Jainkoari gorespen-kanta
$^1$ Koru-zuzendariarentzat. Almut labben. Daviden salmoa.
$^2$ Jauna, bihotz-bihotzez nahi zaitut goretsi, zure egintza miragarriak kontatu,
$^3$ zure ohorez pozik dantzan egin, zu, Goi-goiko hori, kantuz ospatu.
$^4$ Nire etsaiak, atzera egitean, zure aurrean oztopatu eta galdu egin dira.
$^5$ Epaile zuzen horrek, epaimahaian eseririk, nire eskubidea eta auzia defendatu dituzu.
$^6$ Nazioei mehatxu egin diezu, gaiztoak hondatu, haien izena betiko ezereztu.
$^7$ Akabo etsaia, betiko hondaturik: haien hiriak porrokatuak, oroitzapena ere galdua.
$^8$ Errege da Jauna betidanik, sendo du aulkia auzitarako:
$^9$ justiziaz gobernatzen du mundua, zuzenbidez epaitzen herriak.
$^{10}$ Jauna ihesleku da zapalduarentzat, ihesleku larrialdian.
$^{11}$ Uste on dute zuregan ezagutzen zaituztenek, zuregana jotzen duenik ez baituzu, Jauna, bazterrean uzten.
$^{12}$ Egin kantu Jaunari, Siongo erregeari, iragarri herrien artean haren egintza bikainak!
$^{13}$ Hiltzailea zigor gabe uzten ez duenak ez du ahazten errukarrien garrasia.
$^{14}$ Erruki nitaz, Jauna, begira nola atsekabetzen nauten etsaiek. Atera nazazu heriotzako sarreratik,
$^{15}$ zure goralpenak kontatu ahal ditzadan Sion hiri ederreko sarreran, alaitu ahal nadin zuk emaniko garaipenaz.
$^{16}$ Berek egin zulora jausi dira nazioak; berek jarritako sarean trabatu zaie oina.
$^{17}$ Jauna agertu da, justizia ezarri du: gaiztoa, berak egindako gaiztakeriak harrapatu.
$^{18}$ Bihoaz Herio Leizera gaiztoak, Jainkoaz ahazten diren nazio guztiak.
$^{19}$ Ez, Jainkoak ez du ahazten behartsua; errukarrien itxaropenak ezin huts egin.
$^{20}$ Jaiki, Jauna! Ez bedi harro gizakia! Epaitu nazioak zeure aurrean!
$^{21}$ Bete itzazu beldur-ikaraz, Jauna; kontura bitez nazioak gizaki huts direla.

## 10. salmoa

Gaizkileez Jainkoarekin elkarrizketa
$^1$ Jauna, zergatik gelditzen zara urrun? Zergatik ezkutatzen larrialdian?
$^2$ Gaiztoak harrokeriaz erasotzen dio errukarriari, asmatzen dituen azpikeriez dauka harrapatua.
$^3$ Nahi zuena lortu duela-eta, harro dabil; bidegabez irabazten du eta Jauna bedeinkatu ustean mesprezatu egiten.
$^4$ Bekokia altxaturik, ez da arduratzen: «Ez da Jainkorik», pentsatzen du.
$^5$ Egiten duen guztiak arrakasta du; Jainkoaren erabakiak altuegi daude harentzat; etsaiak ez zaizkio axola.
$^6$ «Ez naiz kolokatuko -dio bere baitan -; zoriontsu izango naiz beti, ezbeharrik gabe».
$^7$ Betea du ahoa madarikazioz, maltzurkeriaz eta gogorkeriaz; okerra eta gaiztakeria ditu mihian gordeak.
$^8$ Hiri-inguruetan zelatan egoten da, ezkutuan errugabea hiltzen du, gizagaixoari begirik kentzen ez.
$^9$ Zelatan dago ezkutuan, lehoia bere zuloan bezala; zelatan, dohakabea harrapatzeko: bere sarera erakarriz harrapatzen du.
$^{10}$ Kuzkurturik, narraska joan eta gizagaixoaren gainera erortzen da.
$^{11}$ Honela dio bere baitan: «Jainkoa ez da ohartzen, begiak ixten ditu, ez du inoiz ezer ikusten».
$^{12}$ Jaiki, Jainko Jauna! Ekin! Ez ahaztu errukarriez!
$^{13}$ Nolatan du gaiztoak Jainkoa mesprezatzen? Konturik eskatzen ez duzulakoan dago.
$^{14}$ Ikusten dituzu, bai, neke eta nahigabeak, ikusi eta zeure gain hartzen. Zuregan uzten du gizagaixoak bere zoria, zu zaitu umezurtzak laguntzaile.
$^{15}$ Hautsi gaiztoaren indarra, eskatu hari gaiztakeriaren kontu, ez utzi ezer aztertzeke.
$^{16}$ Jauna errege da betidanik betidaino! Desager bitez sinesgabeak haren lurraldetik!
$^{17}$ Entzun, Jauna, errukarrien desioak, emaiezu adore, adi izan belarria haiengana,
$^{18}$ umezurtz eta zapalduaren eskubideak babesteko. Ez beza gehiago beldurrik eman buztinez eginiko gizakiak!

## 11. salmoa

Jainkoaren justizian uste ona
$^1$ Koru-zuzendariarentzat. Davidena.
Jaunarengan babesten naiz. Nolatan esaten didazue: «Alde mendira, hegaztiak bezala!
$^2$ Gaiztoek uztaia teinkatu baitute eta gezia uztai-harian jarri, bihotz zuzenekoak ilunpean jotzeko.
$^3$ Oinarriek huts egitean, zintzoak zer egin?»
$^4$ Jauna bere tenplu santuan dago, zeruan du tronua: begira-begira dago munduari, gizakiak ditu aztertzen.
$^5$ Jaunak zintzoa du aztertzen, gaiztoa eta gogorkeriazalea bihotzez gorrotatzen.
$^6$ Bidal dezala txingarra eta sufre-euria horien gainera! Izan bedi haize kiskalgarria horien zoria!
$^7$ Zintzoa da, izan ere, Jauna; zuzen jokatzea du maite: zuzenek ikusiko dute haren aurpegia.

## 12. salmoa

Mundu galduaren erdian erregua
$^1$ Koru-zuzendariarentzat. Zortzi hariko musika-tresnaz. Daviden salmoa.
$^2$ Salba gaitzazu, Jauna! Bukatu dira fededunak, galdu da leialtasuna gizartean!
$^3$ Faltsukeriaz hitz egiten diote elkarri, ezpainez lausengari, bihotzez maltzur.
$^4$ Ebaki beza Jaunak ezpain lausengari oro, handikeriaz mintzo diren mihiak.
$^5$ Honela baitiote: «Mihiak egiten gaitu indartsu; geure ezpainez baliatzen garelarik, nor nagusitu guri?»
$^6$ Baina Jaunak dio: «Errukarriak zapaltzen dituztelako, behartsuak intzirika ari direlako, oraintxe jaikiko naiz eta salbatuko dut hasperenka ari dena».
$^7$ Jaunaren hitzak jatorrak dira, zilar garbia, zazpitan birfindua.
$^8$ Zeuk, Jauna, zeuk babestuko gaituzu beti, zeuk babestuko horrelako jendearengandik:
$^9$ jira-biran dabiltzan gaiztoengandik, gizartean nagusi den gaiztakeriatik.

## 13. salmoa

Atsekabetuaren deiadarra
$^1$ Koru-zuzendariarentzat. Daviden salmoa.
$^2$ Noiz arte, Jauna? Betiko ahaztu behar ote nauzu? Noiz arte gorde behar didazu zeure aurpegia?
$^3$ Noiz arte egon behar dut kezkaturik, bihotza etengabe penaturik? Noiz arte etsaiaren menpe?
$^4$ Begira, erantzun, Jauna, ene Jainko! Egin argi nire begioi, ez nazan herio-loak har,
$^5$ ez dezan etsaiak esan: «Garaitu dut». Ez bedi nire arerioa nire hondamendiaz poztu!
$^6$ Zure maitasunean dut konfiantza; poz nadila barru-barrutik zure garaipenaz. Orduan, kantuz ekingo diot Jaunari, egin didan onarengatik.

## 14. salmoa

Sinesgabearen burugabekeria (Sal 53)
$^1$ Koru-zuzendariarentzat. Davidena.
Hau dio eroak bere baitan: «Ez da Jainkorik». Ustelduak daude, gauza higuingarriak egiten dituzte, ez da inor on dagienik.
$^2$ Baina Jauna gizakiei begira dago zerutik, ba ote den zentzu onekorik, Jainkoa bilatzen saiatzen denik.
$^3$ Denak okertu dira, bat egin dute galdukerian; ez da inor on dagienik, bat bera ere ez.
$^4$ Ez ote dute ikasiko gaiztaginek, nire herria ogia bezala irensten duten eta Jaunaz arduratzen ez diren horiek?
$^5$ Ba, beldurrez dardar geldituko dira, zintzoen elkartean baitago Jauna.
$^6$ Errukarriaren asmoez barre egiten duzue, baina Jaunak du hura babesten.
$^7$ Ai baletor Siondik Israelen salbazioa! Jaunak bere herriaren zoria aldatzean, poztuko da Jakob, alaituko Israel.

## 15. salmoa

Tenpluan sartzeko baldintzak
$^1$ Daviden salmoa.
Jauna, nor egon daiteke zure etxean? Nor bizi zure mendi santuan?
$^2$ Jokaera prestua duena, justiziaren arabera ari dena, bihotz barrutik egia dioena;
$^3$ mihiluze ez dena, lagun hurkoari kalterik egiten ez diona, auzokoa iraintzen ez duena;
$^4$ mesprezagarria bere aurretik bota eta jainkozaleak ohoratzen dituena; bere kaltetan izanik ere, emandako hitzari eusten diona;
$^5$ mailegu-dirua lukurreriaz ematen ez eta errugabearen kaltetan eskupekorik hartzen ez duena. Horrela jokatzen duena ez da sekula kolokatuko.

## 16. salmoa

Jauna nire on guztia
$^1$ Miktam. Davidena.
Gorde nazazu, Jauna, zuregan baitut babesa.
$^2$ Hau diot: «Oi Jauna, zu zaitut ene Jaun, zuregan baizik ez dut zorionik».
$^3$ Lurralde honetako jainkoak, «ahalmen» deitu horiek, nituen behinola atsegin.
$^4$ Ugal bitez ezbeharrak horien atzetik lehiatzen direnen gainera! Nik ez diet sakrifizioen odolik eskainiko, ez ezpainetan haien izenik hartuko.
$^5$ Zu zaitut, Jauna, neure on guztia, neure kopa, bedeinkapenez betea; zure esku nire zoria!
$^6$ Zoragarria suertatu zaidan alorra, ezin ederragoa nire ondarea!
$^7$ Bedeinkatu nahi dut Jauna, berak baitit aholku ematen, gauez ere ene barrua berak hezitzen.
$^8$ Begi aurrean dut Jauna etengabe; bera ondoan dudala, ez naiteke koloka.
$^9$ Horregatik, alai daukat bihotza, pozez jauzika erraiak, atsedenean lasai gorputza.
$^{10}$ Ez bainauzu Herio Leizera botako, zure fededuna ez duzu hilobian galtzen utziko.
$^{11}$ Bizirako bidea erakutsiko didazu: alaitasun betea zure aurrean, betiko zoriona zure ondoan.

## 17. salmoa

Errugabea justizia eske
$^1$ Daviden otoitza.
Entzun, Jauna! Justizia eske nator! Zaude adi nire deiadarrari, makur belarria nire otoitzari: ez dut engainurik ezpainetan.
$^2$ Emazu nire aldeko epaia, ikus nire zuzentasuna.
$^3$ Aztertu nire barrua, ikertu gauez ere, probatu suaz: ez duzu niregan okerrik aurkituko; nire ahoak ez du huts egin,
$^4$ jendeak ohi duen bezala; gorde dut zure hitza,
$^5$ bide latzetan sendo ezarri ditut oinak; zure arrastotik ez dira aldendu nire urratsak.
$^6$ Deika nauzu, Jainko; erantzungo al didazu! Itzul niregana belarria, entzun nire mintzoa.
$^7$ Erakuts zeure maitasun harrigarria, erasotzaileengandik salbatzen baitituzu zure esku ahaltsuan babesten direnak.
$^8$ Zaindu nazazu zeure begininia bezala, gorde ni zeure hegalen itzalpean,
$^9$ larrutu nahi nauten gaizkileengandik, inguratzen nauten etsai amorratuengandik.
$^{10}$ Harropuzturik daude; haien ahotik harrokeria besterik ez.
$^{11}$ Gainean ditut, inguratua naute, ni lurrera botatzeko beti prest,
$^{12}$ ehiza-irrikaz dagoen lehoiaren antzera, ezkutuan dagoen lehoikumearen antzera.
$^{13}$ Jaiki, Jauna! Egiezu aurre, bota lurrera! Salba nazazu zeure ezpataz gaizkileengandik!
$^{14}$ Garbi itzazu zeure eskuz, Jauna, garbitu mundutik! Gal bitez bizidunen artetik! Zuk zaintzen dituzunei, ordea, bete sabela; ase itzazu horien seme-alabak, eta utz bezate sobera dutena beren haurrentzat.
$^{15}$ Nik, auzi-egunean, zure aurpegia ikusiko dut; piztean, zure izateaz aseko naiz.

## 18. salmoa

Errege garailearen gorazarrea (2 Sm 22)
$^1$ Koru-zuzendariarentzat. David Jaunaren zerbitzariarena. Jaunak bere etsai guztietatik eta Saulen eskuetatik askatu zuenean, gorazarre hau kantatu zion Davidek.
$^2$ Maite zaitut, Jauna, nire indar!
$^3$ Jauna da nire haitza, nire geriza, bera nire askatzailea; ene Jainko, nire harkaitz babesgarria, nire babeski eta indar salbatzailea, nire gotorlekua.
$^4$ Goretsia zu! Dei egin nion Jaunari, eta etsaiengandik salbatu ninduen.
$^5$ Herio-lokarriek estutu ninduten, uholde gaiztoek ikaratu;
$^6$ Herio Leizeko lokarriek ninduten lotu, herio-sareek harrapatu.
$^7$ Larrialdian dei egin nion Jaunari, deiadar ene Jainkoari. Eta aditu zuen bere tenplutik nire oihua, haren belarrietaraino heldu zen nire deiadarra.
$^8$ Ikaratu zen lurra eta dardaratu, mendien oinarriak mugitu, Jainkoaren haserreak baitzituen astindu.
$^9$ Kea zerion sudurretik, su kiskalgarria, ikatz goriak ahotik.
$^{10}$ Ireki zuen zerua eta jaitsi zen, oinpean hodei-lainoa zekarren.
$^{11}$ Hegan zihoan hegadun izakien gainean, haize-hegaletan agertu zen.
$^{12}$ Gordelekutzat hartu zituen ilunpeak, etxola gisa bere inguruan hodei-laino euritsuak.
$^{13}$ Haren aurreko distiraz, tximist eta sugarrezko ikatz gori bihurtzen ziren hodeiak.
$^{14}$ Ortzitik trumoia joarazi zuen Jaunak, deiadar egin Goi-goikoak: tximista eta ikatz goriak sugarretan!
$^{15}$ Geziak jaurtikiz sakabanatu zituen, tximista eginez ihes eragin.
$^{16}$ Itsas hondoa agertu zen, lurraren oinarriak agerian jarri Jaunaren orroaz, haren haserre-ziztuaz.
$^{17}$ Goitik eskua luzatuz hartu ninduen eta uholdetik atera.
$^{18}$ Etsai indartsuagandik salbatu ninduen, ni baino indartsuago ziren arerioengandik.
$^{19}$ Lur joa nengoenean eraso zidaten, baina Jauna izan nuen euskarri.
$^{20}$ Zabaldira atera ninduen, maite nauelako libratu.
$^{21}$ Neure zuzentasunaren ordaina eman dit Jaunak, neure jokabide garbiaren saria.
$^{22}$ Jaunaren bideari jarraitu baitiot, ez naiz Jainkoarengandik urrundu.
$^{23}$ Haren aginduak oro aurrean izan ditut beti, ez naiz saihestu haren arauetatik.
$^{24}$ Haren aurrean zintzo izan naiz, ez dut batere bekaturik egin.
$^{25}$ Neure zuzentasunaren ordaina eman dit Jaunak, beraren begietan garbi jokatu dut eta.
$^{26}$ Leialarentzat leial zara, zintzoarentzat zintzo,
$^{27}$ asmo garbikoarentzat garbi, asmo txarrekoarentzat zorrotz.
$^{28}$ Zuk duzu herri zapaldua salbatzen eta harroputzen handikeria makurrarazten.
$^{29}$ Zuk egiten didazu argi, zuk, Jauna, ene argi-zuzi horrek; ene Jainko, zuk argitzen duzu nire ilunpea.
$^{30}$ Zure laguntzaz ihes eragiten diot gudu-taldeari, zurekin, ene Jainko, harresiak igarotzen gainetik.
$^{31}$ Jainkoaren bidea on-ona, Jaunaren hitza sinesgarria. Bera da harengana jotzen dutenen babesa.
$^{32}$ Nor Jainko, Jauna izan ezik? Nor harkaitz babesle, gure Jainkoa izan ezik?
$^{33}$ Jainkoak indarrez janzten nau, bide zuzenetik ibilarazten.
$^{34}$ Oreinarenak bezain arin dizkit oinak egin, eta neure tontorretan sendo nau ezarri.
$^{35}$ Trebatzen dizkit eskuak gudurako, eta besoak brontzezko uztaia teinkatzeko.
$^{36}$ Babeskiak bezala gorde nauzu eta salbatu, zure eskuak eutsi dit; erantzun didazu eta indartsu egin.
$^{37}$ Bidea zabalagotu didazu eta nire oinak ez dira oztopatu.
$^{38}$ Etsaiak pertsegitu nituen eta harrapatu, eta ez nintzen itzuli denak suntsitu arte.
$^{39}$ Desegin nituen, ezin izan ziren berriro jaiki, nire oinazpira erori ziren.
$^{40}$ Indarrez jantzi ninduzun gudurako, menpean jarri zenizkidan arerioak.
$^{41}$ Nire etsaiak ihesi jarri zenituen, gorroto nindutenak hondatu nituen.
$^{42}$ Deiadar egin zuten, baina inork salbatu ez; Jaunarengana jo, baina hark entzun ez.
$^{43}$ Haizeak daraman hautsa bezala xehatu nituen, kaleko lokatza bezala oinpean zapaldu.
$^{44}$ Ene herriaren liskarretatik atera ninduzun, atzerritarren buruzagi izendatu. Herri ezezaguna jarri zitzaidan zerbitzari,
$^{45}$ entzuten zidaten eta esana betetzen, arrotzek lausengatzen ninduten.
$^{46}$ Atzerritarrak kikildu egin ziren, eta beren gordelekuetatik dardaraka irten.
$^{47}$ Gora Jauna, bedeinkatua ene harkaitza! Goretsia ene Jainko salbatzailea!
$^{48}$ Ene Jainko, zuk mendekatu nauzu, herriak menpean jarri dizkidazu.
$^{49}$ Etsaiengandik libratu nauzu, oldartzen zaizkidanen gainetik jaso, gizon zakarrarengandik askatu.
$^{50}$ Horregatik, Jauna, atzerritarren artean goresten zaitut, zure omenez kantatzen dut.
$^{51}$ Garaipen handiak eman dizkio bere erregeari, maitasunez jokatu du bere gantzutuarekin, Davidekin eta beraren ondorengoekin betiko.

## 19. salmoa

Jainkoaren aintza kreazioan eta legean
$^1$ Koru-zuzendariarentzat. Daviden salmoa.
$^2$ Zeruek Jainkoaren aintza kontatzen dute, ortziak haren eskuen lana adierazten.
$^3$ Egun batek besteari mezua ematen dio, gau batek besteari jakinarazten,
$^4$ mintzorik eta hitzik gabe: entzunezinekoa da haien ahotsa.
$^5$ Lurbira guztira zabaltzen da haien hotsa, munduaren bazterreraino haien hizkera.
Han ipini dio Jainkoak egoitza eguzkiari.
$^6$ Senarra ezkongelatik bezala irteten da, atleta gisa, bere lasterketa egitera pozik;
$^7$ zeru-ertz batetik irten eta beste ertzeraino haren itzulbira: haren berotik ezin libratu ezer!
$^8$ Jaunaren hitza ezin hobea: gizakia arnasberritzen du; Jaunaren manamendua fidagarria: heldugabea zuhurrarazten du;
$^9$ Jaunaren legeak zuzenak, bihotzaren pozgarri; Jaunaren agindua distiratsua, begien argigarri.
$^{10}$ Jaunaren promes garbia: betiko dirau; Jaunaren erabakiak egiazkoak: den-denak bidezkoak;
$^{11}$ urrea baino desiragarriago, urre araztua baino ere bai; eztia baino gozoago, ezti berria baino ere bai.
$^{12}$ Zure morroi honek haietan du argia, benetan onuragarri haiek betetzea.
$^{13}$ Nork ezagutu bere hutsegiteak? Aska nazazu oharkabeko erruetatik.
$^{14}$ Zaindu nazazu harrokeriatik: ez dakidala nagusitu; horrela, akasgabe izango naiz, bekatu larritik libre.
$^{15}$ Har itzazu atseginez nire gogoeta eta hitzak, oi Jauna, ene harkaitz eta babesle!

## 20. salmoa

Erregearen garaipenerako eskaria
$^1$ Koru-zuzendariarentzat. Daviden Salmoa.
$^2$ Entzun zaitzala Jaunak arrisku-egunean, jar zaitzala toki seguruan Jakoben Jainkoak!
$^3$ Bidal diezazula laguntza bere santutegitik, eutsi zuri Sion menditik!
$^4$ Gogora bitza zure eskaintza guztiak eta onar atseginez zure erre-oparia!
$^5$ Eman diezazula nahi duzuna, bete ditzala zure egitasmo guztiak!
$^6$ Ospatu ahal dezagula poz-oihuz zure garaipena, banderak zabalduz gure Jainkoaren izenean! Bete ditzala Jaunak zure eskari guztiak!
$^7$ Orain bai, badakit: Jaunak garaipena ematen dio berak gantzuturiko erregeari; bere zeru santutik erantzuten dio, bere ahalmen handiz garaipena ematen.
$^8$ Batzuk bizkor gudu-gurdiekin, beste batzuk zaldiekin; gu, berriz, Jaunarekin, geure Jainkoarekin.
$^9$ Haiek okertu, erori egiten dira; guk, berriz, zutik eta sendo irauten.
$^{10}$ Jauna, emaiozu erregeari garaipena! Erantzun, dei egiten dizugunean!

## 21. salmoa

Garaipen-kantua
$^1$ Koru-zuzendariarentzat. Daviden salmoa.
$^2$ Jauna, pozik dago erregea zure indarrarengatik! Benetan alai, garaipena eman diozulako!
$^3$ Desiratzen zuena eman diozu eta eskatua ez diozu ukatu.
$^4$ Bedeinkapenez eta mesedez bete duzu, urre garbizko koroa ezarri.
$^5$ Bizia eskatu dizu, eta zuk eman, amaigabeko egun luzeetan.
$^6$ Zure garaipenaz, handia da haren ohorea; aintzaz eta ospez estali duzu.
$^7$ Izan ere, betiko bedeinkazioa ematen diozu, zeure presentziaz pozarren jartzen.
$^8$ Bai, Jaunarengan du erregeak konfiantza; Goi-goikoak maite duelako, ez da kolokatuko.
$^9$ Zeure eskuaz atzemango dituzu etsai guztiak, gorroto zaituztenak.
$^{10}$ Labe gorira botako dituzu, zure haserrea agertzean; bere suminaz irentsiko ditu Jaunak, suaz kiskaliko.
$^{11}$ Suntsituko duzu lurretik haien ondorengotza, gizakien artetik haien seme-alabak.
$^{12}$ Zuri hondamena ekarri nahian, azpikeriak asmatzen badituzte ere, ez dute ezer lortuko.
$^{13}$ Ihes eragingo diezu guztiei, zeure uztaia haien kontra teinkatuz.
$^{14}$ Izan garaile, Jauna, zeure indarrarengatik! Kantuz eta soinuz ospatuko dugu zure ahalmena.

## 22. salmoa

Larrialdiko deiadarra eta esker onezko kantua
$^1$ Koru-zuzendariarentzat. «Egunsentiko basahuntza» doinuan. Daviden salmoa.
$^2$ Ene Jainko, ene Jainko, zergatik utzi nauzu? Zergatik ez duzu entzuten nire deiadarra eta kexua?
$^3$ Egunez deika ari natzaizu, ene Jainko, eta zuk erantzunik ez; bai eta gauez ere, eta bakerik ez dut.
$^4$ Zu, ordea, santutegian bizi zara, Israelen gorespenak hartuz.
$^5$ Gure gurasoak zurekin fidatu ziren; fidatu ziren, eta zuk libratu.
$^6$ Deiadar egin zizuten eta zuk askatu; zurekin fidatu, eta ez zien usteak huts egin.
$^7$ Ni, berriz, har naiz eta ez gizaki, jendeak iraindua, herriak mesprezatua.
$^8$ Ikusten nautenek burla egiten didate, keinuka eta zeinuka.
$^9$ «Jaunarengana jo du; libra dezala, bada! Salba dezala, hainbeste maite badu!»
$^{10}$ Zuk atera nauzu amaren sabeletik, lasai eduki haren bularrean.
$^{11}$ Zure esku nago jaiotzatik, zu zaitut Jainko amaren sabeletik.
$^{12}$ Ez egon niregandik urrun, hurbil baitut arriskua, eta ez dut nork lagundurik.
$^{13}$ Etsaiek inguratzen naute, zezen-talde handia bailiran, basabere izugarriak bailiran;
$^{14}$ ahoa zabalik dute nire kontra, lehoi harraparien gisa orroaka.
$^{15}$ Badoaz nire indarrak, ur isuria irudi; koloka ditut hezur guztiak, urtzen ari zait bihotza, argizaria irudi.
$^{16}$ Indargabe nago, teila bezain lehor, ahosabaiari itsatsia dut mihia, hilobi-hautsetaraino ekarri naute.
$^{17}$ Gaizkile-taldeak inguratu nau, zakur-tropelak erdian hartu, esku-oinak zulatu dizkidate.
$^{18}$ Hezur eta azal gelditu naiz! Haiek adi-adi begiratzen didate.
$^{19}$ Nire jantziak banatzen dituzte, nire soinekoa zotz egiten.
$^{20}$ Baina zu, Jauna, ez egon urrun! Ene indar, lagundu! Ez luzatu!
$^{21}$ Libra nazazu ezpataz hila izatetik, atera nire bizi hau zakur horien atzaparretatik.
$^{22}$ Salba nazazu lehoiaren ahotik, bufaloen adarretatik.
Erantzun didazu!
$^{23}$ Hitz egingo diet zutaz neure senideei, goretsiko zaitut batzarraren erdian.
$^{24}$ Goretsazue Jauna, begirune diozuenok! Emaiozue ohore, Jakoben ondorengo guztiok! Adora ezazue, israeldarrok!
$^{25}$ Jaunak ez du mesprezatu, ez du gutxietsi gizagaixoaren zorigaitza, ez du harengandik aurpegia saihestu: entzun dio deiadarra.
$^{26}$ Zeuk eraginik, goretsiko zaitut batzar handian, neure promesak beteko ditut begirune dizutenen aurrean.
$^{27}$ Asetzeraino jango dute behartsuek, Jauna goretsiko haren bila saiatzen direnek. Ez galdu adorea sekula!
$^{28}$ Jaunaz oroituko dira lurreko herri guztiak eta harengana itzuliko; haren aurrean ahozpeztuko dira herrietako familia guztiak.
$^{29}$ Jauna errege da, herri guztien nagusi!
$^{30}$ Hari ahozpeztuko zaizkio lurpean lo daudenak, haren aurrean makurtuko hilobira jaitsiak, Jainko garaileak biziberritu egiten baitu.
$^{31}$ Nire ondorengoek Jauna gurtuko dute, Jaunaz hitz egingo diete ondorengo gizaldiei,
$^{32}$ haren egintza salbagarria adieraziko sortzeko dagoen herriari.

## 23. salmoa

Uste onezko otoitza
$^1$ Daviden salmoa.
Jauna dut artzain: ez zait ezer falta.
$^2$ Larre guritan etzanarazten nau, ur baretara eramaten,
$^3$ eta indarrak berritzen; bide egokitik narama, leiala delako.
$^4$ Ibar beltz-ilunetan banabil ere, ez dut inolako gaitzen beldurrik, zu nirekin baitzaude: zure artzain-makilak lasaitzen nau.
$^5$ Zuk atontzen didazu mahaia etsaien begi aurrean, ukenduz gantzutzen didazu burua; gainezka dut kopa.
$^6$ Bai, zorionak eta leialtasunak inguratuko naute bizitzako egun guztietan; Jaunaren etxean biziko naiz amaigabeko egunetan.

## 24. salmoa

Tenplu aurreko liturgi elkarrizketa
$^1$ Daviden salmoa.
Jaunarena da lurra eta bertan dagoena, mundua eta bertan bizi direnak;
$^2$ berak ezarri baitzuen sendo itsasoen gainean, lur azpiko urlasterren gainean.
$^3$ Nor igo Jaunaren mendira? Nor egon hark sagaraturiko tokian?
$^4$ Eskuak errugabe eta bihotza garbi dituena, gezurrezko jainkoetara jotzen ez duena, engainatzeko zinik egiten ez duena.
$^5$ Horrelakoa bedeinkatuko du Jaunak, justizia egingo dio Jainko salbatzaileak.
$^6$ Horiek dira haren bila saiatzen direnak, Jakoben Jainkoa aurkitu nahi dutenak.
$^7$ Ateak, zabal zaitezte! Antzinako ateak, zaudete zabalik, badator-eta erregea, aintzaz betea!
$^8$ Nor da aintzaz beteriko errege hori? Jauna da, indartsu eta ahaltsua, Jauna, guduan ahaltsua!
$^9$ Ateak, zabal zaitezte! Antzinako ateak, zaudete zabalik, badator-eta erregea, aintzaz betea!
$^{10}$ Nor da aintzaz beteriko errege hori? Jaun ahalguztiduna, bera da aintzaz beteriko erregea!

## 25. salmoa

Jainkoaren gidaritza eskatzeko otoitza
$^1$ Davidena.
Jauna, zuregana jasotzen dut gogoa.
$^2$ Ene Jainko, zuregan dut konfiantza: ez diezadala usteak huts egin! Ez daitezela etsaiak nitaz poztu!
$^3$ Zuregan itxaron dutenei ez die inoiz usteak huts egingo; bai, ordea, arrazoirik gabe baztertzen zaituztenei!
$^4$ Azaldu niri, Jauna, zeure bideak, erakutsi ni nondik ibiltzea nahi duzun.
$^5$ Zuzen nazazu, zurekiko leial izan nadin, irakats niri, zu baitzara salbatzen nauen Jainkoa; zuregan itxaron dut etengabe.
$^6$ Ekarri gogora, Jauna, zeure errukia eta maitasuna: betidanikoak dituzu.
$^7$ Ez gogoratu, ordea, Jauna, nire gaztetako bekatuak eta nire errebeldiak. Gogora nazazu zeure maitasunaz, zure ontasunari dagokionez.
$^8$ Ona eta zuzena da Jauna, eta bidea jakinarazten die bekatariei.
$^9$ Apalak zuzenbidetik daramatza, bere bidea erakusten die apalei.
$^{10}$ Jaunak beti maitasunez eta leialtasunez jokatzen du beraren ituna eta manamenduak gordetzen dituztenekin.
$^{11}$ Zarena zarelako, barka nire errua, Jauna, hain handia den arren!
$^{12}$ Jakinarazten dio Jaunak begirune dionari zein jokabide behar duen hautatu.
$^{13}$ Zoriontsu biziko da eta haren ondorengoak lurraz jabetuko.
$^{14}$ Adiskide ditu Jaunak begirune diotenak, ezagutarazten die bere ituna.
$^{15}$ Jaunarengan ditut beti neure begiak, nire oinak erortzeko arriskutik gordetzen baititu.
$^{16}$ Itzul niregana eta erruki zakizkit, bakarrik bainago eta dohakabe!
$^{17}$ Larritasunak hertsia dut bihotza, atera nazazu estuasun hauetatik.
$^{18}$ Ikus nire atsekabea eta pena, barka nire bekatu guztiak.
$^{19}$ Ikus zein ugari diren nire etsaiak, zein gogor nauten gorrotatzen.
$^{20}$ Gorde nazazu bizirik, libratu! Ez hutsik utzi nire ustea, zuregan baitut babesa!
$^{21}$ Prestutasunak eta zuzentasunak zainduko naute, zuregan itxaron baitut.
$^{22}$ Ene Jainko, askatu Israel zoritxar guztietatik!

## 26. salmoa

Errugabearen otoitza
$^1$ Davidena.
Egidazu justizia, Jauna, nire jokaera prestua baita. Sendo eutsi diot zureganako konfiantzari.
$^2$ Azter nazazu, Jauna, proba nazazu, ikertu nire buru-bihotzak.
$^3$ Begi aurrean dut beti zure maitasuna eta leial jokatu dut zurekiko;
$^4$ ez naiz gezurtien mahaikide izan, ez eta itxuratiekin batera ibili;
$^5$ gorroto dut gaizkileen lagunartea, ez naiz gaiztoen mahaikide izan.
$^6$ Errugabe naizela agertzeko eskuak garbiturik, zure aldarea inguratzen dut, Jauna,
$^7$ zure gorespena ozenki hots eginez, zure egintza miragarriak kontatuz.
$^8$ Maite dut, Jauna, zu bizi zaren tenplua, zure aintzaren egoitza.
$^9$ Ez nazazu egin bekatarien zori bereko, ez nazazu bihur hiltzaileen kideko,
$^{10}$ eskuak makurkeriaz eta azpidiruz beteak dituzten horien kideko.
$^{11}$ Nire jokabidea, berriz, prestua da: aska nazazu, erruki zakizkit!
$^{12}$ Tinko ezarriak ditut oinak; Jauna bedeinkatuko dut batzarrean!

## 27. salmoa

Jaunaren aterpean beldurrik ez
$^1$ Davidena.
Jauna dut argi eta salbamen: nork ni beldurtu? Jaunak dit bizia babesten: nork ni ikaratu?
$^2$ Gaizkileek ni suntsitzeko asmoz erasotzen badidate, beraiek, ene etsaiak, dira labaindu eta eroriko.
$^3$ Gudaroste batek inguraturik ere, nire bihotzak ikararik ez; nire aurka borrokan hasita ere, nik konfiantza galtzen ez.
$^4$ Gauza bakarra diot Jaunari eskatu, horixe bakarrik dut irrika: Jaunaren etxean bizi nadila bizitza guztian, Jaunaren edertasunari begira eta haren tenpluaren zaindari.
$^5$ Bere aterpean gordeko nau zoritxar-garaian, bere etxolako txokoan ezkutatuko, bere harkaitz gainera jasoko.
$^6$ Horrela, burua tente eramango dut inguratzen nauten etsaien aurrean. Sakrifizioak eskainiko ditut haren etxolan poz-irrintziz, kantatu eta soinua joko diot Jaunari.
$^7$ Entzun, Jauna, dei degizut! Erruki nitaz eta erantzun!
$^8$ Bihotzak esaten dit: «Ea, bila ezazu Jaunaren aurpegia». Zure aurpegiaren bila nator, bai, Jauna.
$^9$ Ez gorde niri zeure aurpegia! Ez baztertu zeure morroi hau haserrez, zu baitzaitut laguntza bakarra! Ez ni bertan behera utzi, ez zapuztu, salbatzaile zaitudan ene Jainko horrek!
$^{10}$ Aitamek zapuzten banaute ere, Jaunak berekin hartuko nau.
$^{11}$ Erakustazu, Jauna, zeure bidea, eraman nazazu bide zuzenetik, etsaiak ugari baititut.
$^{12}$ Ez utzi ni etsaien gogara, lekuko gezurtiak altxatu baitira nire aurka, indarkeria dariela.
$^{13}$ Ziur nago ni: Jaunaren ontasuna gozatuko dut bizien lurraldean.
$^{14}$ Itxaron Jaunarengan! Eutsi gogor, izan kemen! Itxaron Jaunarengan!

## 28. salmoa

Erregu-oihua eta esker onezko kanta
$^1$ Davidena.
Jauna, zuri degizut dei! Ene harkaitz, ez egin entzungor! Erantzuten ez badidazu, hilobira jaisten direnen antzeko izango naiz.
$^2$ Entzun nire erregu-oihua, laguntza eskatzen dizudanean, eskuok zure santutegirantz luzatzen ditudanean.
$^3$ Ez nazazu eraman gaiztoekin batera, gaizkile horiekin batera: besteren aurrean bakezko hitzak dituzte, baina barruan txarkeria.
$^4$ Emaiezu beren egintzen ordaina, beren gaiztakerien ordaina. Emaiezu egin dutenaren saria, itzuli merezi dutena.
$^5$ Ez diete kontu egin Jaunaren egintzei, hark egindakoei: bota ditzala, beraz, lurrera eta jaso ez sekula!
$^6$ Bedeinkatua Jauna, nire erregu-oihua entzun du eta!
$^7$ Jauna dut indar eta babeski. Berarengan izan dut konfiantza; laguntza jaso dut eta pozarren dut bihotza: eskerrak emango dizkiot kantari.
$^8$ Jauna da bere herriaren indar, berak gantzuturiko erregearen babes eta salbamen.
$^9$ Salba, Jauna, zeure herria, bedeinka zeure ondarea. Izan zaitez haien artzain eta gidari beti.

## 29. salmoa

Ekaitzean ahaltsu ageri den Jaunari gorazarrea
$^1$ Davidena.
Goretsi Jauna, zeruko izakiok, goretsi Jaunaren ospea eta indarra,
$^2$ goretsi Jaunaren izen ospetsua! Ahozpeztu Jaunaren aurrean, bere santutasunez agertzean!
$^3$ Jaunaren ahotsak ur gainean durunda: Jainko aintzatsuak trumoia jo du. Jauna ur handien gainean garai.
$^4$ Jaunaren ahotsa indartsu, Jaunaren ahotsa arranditsu.
$^5$ Jaunaren ahotsak zedroak ditu apurtzen, Jaunak Libanoko zedroak txikitzen.
$^6$ Jaunaren ahotsak ditu tximistez zartatzen.
$^7$ Zekorren antzera salto eragiten die Libanoko mendiei, bufalokumearen antzera Sirion mendiari.
$^8$ Jaunaren ahotsak basamortua du dardararazten, Jaunak Kadex basamortua dardararazten.
$^9$ Jaunaren ahotsak arteak bihurritzen, basoak zuritzen.
Haren zeruko tenpluan denek oihu: «Gora!»
$^{10}$ Jauna eseria dago ur handien gainetik, Jauna tronuan eseria, betiko errege.
$^{11}$ Jaunak bere herria indar dezala! Jaunak bere herria bakeaz bedeinka dezala!

## 30. salmoa

Heriotza-arriskutik sendatuaren esker onezko kanta
$^1$ Tenpluaren sagarapenerako kanta. Daviden Salmoa.
$^2$ Goratua zu, Jauna, onik atera bainauzu! Nire etsaiei ez diezu nire lepotik pozten utzi.
$^3$ Jauna, ene Jainkoa, oihuz laguntza eskatu dizut, eta sendatu nauzu.
$^4$ Jauna, Herio Leizetik atera nauzu; hilobira jaistear nengoela, biziberritu.
$^5$ Kanta Jaunari, haren fededunok, goretsazue, santua dela gogoratuz.
$^6$ Haren haserrea une baterako, haren onginahia bizi guztirako. Arratsean negarrez bagaude ere, goizean berriro poz-oihuz.
$^7$ Lasaialdian hau pentsatu nuen: «Ez naiz sekula kolokatuko».
$^8$ Zeure onginahiaz, Jauna, mendia bezain tinko ezarria ninduzun.
Baina aurpegia gorde zenidan, eta larritu egin nintzen.
$^9$ Zuri dei egin nizun, Jauna, zuri erregu:
$^{10}$ «Zer irabazten duzu ni hilda, ni hilobira sartuta? Hautsak zu goretsiko ote? Zure leialtasuna iragarriko ote?
$^{11}$ Entzun, Jauna! Erruki nitaz! Jauna, zatozkit lagun!»
$^{12}$ Negarra dantza bihurtu didazu, dolu-jantzia festa-jantzi.
$^{13}$ Nire barruak isildu gabe kantatuko dizu; Jauna, ene Jainkoa, eskerrak emango dizkizut beti.

## 31. salmoa

Uste onezko otoitza probaldian
$^1$ Koru-zuzendariarentzat. Daviden salmoa.
$^2$ Jauna, zuregan dut babesa: ez dakidala inoiz neure ustea huts gerta! Zuzena baitzara, atera nazazu onik.
$^3$ Entzun, arren, niri! Libra nazazu, ez luza! Izan zakizkit harkaitz babesle, gaztelu salbatzaile.
$^4$ Zu zara, izan ere, nire haitz eta gotorleku. Eraman nazazu eta gidatu, zarena zarelako.
$^5$ Atera nazazu jarri didaten tranpatik, zu baitzaitut gotorleku.
$^6$ Zure eskuetan jartzen dut bizia: aska nazazu, Jauna, Jainko leiala!
$^7$ Gorroto ditut sasijainkozaleak; nik Jaunarengan konfiantza.
$^8$ Pozaren pozez jauzi egingo dut zure maitasunagatik, ikusi baituzu nire atsekabea, arduratu baitzara nire larrialdiaz,
$^9$ ez nauzu utzi etsaiaren eskuetan, lasaialdia eman didazu.
$^{10}$ Erruki, Jauna, larri naiz eta: saminaren saminez erretzen dauzkat begiak, eztarria, gorputz osoa.
$^{11}$ Bizitza tristuraz akitzen ari zait, urteak negarrez doazkit. Minaren minez, indarrak galtzen ari zaizkit, hezurrak hausten.
$^{12}$ Iseka egiten didate etsaiek; areago, neure auzokoek. Beldurra ematen diet adiskideei: ni kalean ikustean, ihesi doaz.
$^{13}$ Ahaztua naute erabat, hildakoa bezala, alferreko tresna bainintzan.
$^{14}$ Jendearen marmarra entzuten dut, izu-ikara edonondik. Denek nire aurka elkar hartu dute, niri bizia nola kenduko.
$^{15}$ Baina nik, Jauna, zuregan dut konfiantza eta etengabe diotsut: «Zu nire Jainko».
$^{16}$ Zure eskuetan nire zoria: libra nazazu pertsegitzen nauten etsaiongandik!
$^{17}$ Erakutsi aurpegi argia zerbitzari honi, salba nazazu zeure maitasunaz.
$^{18}$ Jauna, zuri dei egitean, ez dakidala neure ustea huts gerta! Huts egin biezaie, ordea, beren usteak gaiztoei, gal bitez Herio Leizeko isilpean!
$^{19}$ Geldi bitez mutu ezpain gezurtiak, zintzoaren aurka ari baitira jardunean lotsagabe, harrokeriaz eta mesprezioz.
$^{20}$ Bai handiak, Jauna, begirune dizutenentzat gordeak dituzun ondasunak! Denen bistan ematen dizkiezu zuregan babesa dutenei.
$^{21}$ Zeure begiradapean gordetzen dituzu, giza azpikerietatik urrun. Zeure gerizpean babesten dituzu, borroka eta liskarretatik urrun.
$^{22}$ Bedeinkatua Jauna, mirariak egin baitizkit haren maitasunak, estualdian nengoela.
$^{23}$ Ikararen ikaraz, hau pentsatu nuen: «Bere begi-bistatik bota egin nau Jaunak». Zuk, ordea, entzun zenuen nire erregua, laguntza eske deiadar egin nizunean.
$^{24}$ Maita ezazue Jauna, haren fededun guztiok! Leial zaizkionak Jaunak babesten ditu, harroei, berriz, ordain gogorra ematen.
$^{25}$ Eutsi sendo, izan bihotz, Jaunarengan itxaron duzuenok!

## 32. salmoa

Bekatuak aitortzeko deia
$^1$ Daviden poema.
Zoriontsua Jainkoak hobena kendu eta bekatua barkatu diona!
$^2$ Zoriontsua Jaunak errurik egozten ez diona eta bere barruan makurkeriarik ez duena!
$^3$ Isilik egon nintzen bitartean, jota nuen gorputza, egun osoan aieneka.
$^4$ Gau eta egun gainean nuen zure esku gogorra, indarrak makaltzen ari zitzaizkidan, udako sargoritan bezala.
$^5$ Orduan, aitortu nizun bekatua, ez nizun gorde errua. Hobenak zuri aitortzea erabaki nuen, Jauna, eta barkatu zenizkidan erru eta bekatuak.
$^6$ Otoitz egin biezazu, beraz, fededunak, larri denean: uholde handia izanik ere, ez du harrapatuko.
$^7$ Zu niretzat babesleku: arriskutik gordetzen nauzu, askapen-kantaz inguratzen.
$^8$ «Irakatsi egingo dizut eta jarraibidea erakutsiko; aholku emango dizut eta zure ardura izango.
$^9$ Ez izan zaldi eta mando adimengabeen antzeko: galgaz eta ahokoz eutsi behar zaio haien indarrari; bestela, ezin zara hurbildu».
$^{10}$ Gaiztoentzat oinaze ugari; Jaunarengan konfiantza duena, berriz, haren maitasunak inguratzen.
$^{11}$ Poztu eta alaitu Jaunarekin, zintzoak! Egin poz-oihu, bihotz zuzeneko guztiok!

## 33. salmoa

Jainko kreatzaile eta zaintzaileari laudorioa
$^1$ Egin poz-oihu Jaunari, zintzook! Zuzenek behar dute Jainkoa goretsi.
$^2$ Goraipa Jauna zitaraz, jo harentzat hamar hariko harpa;
$^3$ kanta hari kantu berria, jo trebeki eta egin irrintzi.
$^4$ Jaunaren hitza zuzen-zuzena baita, haren egintza guztiak fidagarriak.
$^5$ Justizia eta zuzenbidea maite ditu; Jaunaren maitasunaz betea da lurra.
$^6$ Jaunak bere hitzaz egin du ortzia, bere aho-arnasaz astro guztiak.
$^7$ Itsas urak pilatzen ditu eta hesi barruan biltzen, ozeanoak multzotan batzen.
$^8$ Errespeta beza Jauna lur osoak, ikara bitez haren aurrean munduko biztanle guztiak.
$^9$ Berak esan, eta dena egin zen; berak agindu, eta dena izaten hasi.
$^{10}$ Nazioen egitasmoak Jaunak ditu desegiten, herrien asmoak hutsean galtzen.
$^{11}$ Jaunaren egitasmoak, berriz, betiko dirau, haren barne-asmoak menderen mende.
$^{12}$ Zorionekoa Jauna Jainko duen nazioa! Zorionekoa hark beretzat aukeratu duen herria!
$^{13}$ Jaunak, zerutik begira, gizaki guztiak ikusten ditu;
$^{14}$ bere bizilekutik jarriak ditu begiak munduko biztanle guztiengan;
$^{15}$ berak egin zituen haien bihotzak, eta adi dago haien egintza guztiei.
$^{16}$ Erregea ez du gudaroste handiak salbatzen, ez eta gudaria ere indar handiak libratzen.
$^{17}$ Alferrik dira zaldiak garaipena lortzeko, gudaroste handia aski ez, onik ateratzeko.
$^{18}$ Jaunak ditu zaintzen begirune diotenak, haren maitasunean itxaropen dutenak,
$^{19}$ heriotzatik libratu eta gosetean bizirik gordetzeko.
$^{20}$ Guk Jaunarengan dugu itxaropena: bera dugu laguntzaile eta babesle!
$^{21}$ Harengandik datorkigu bihotzeko poza, santua den harengan gure konfiantza.
$^{22}$ Betor gurekin, Jauna, zure maitasun leiala, zuregan jarria baitugu esperantza!

## 34. salmoa

Meditazioa. Jaunak zintzoa zaintzen
$^1$ Davidena. Abimeleken aurrean eroarena egin zuelarik, hark David bota eta honek alde egin zuenekoa.
$^2$ Bedeinkatuko dut Jauna une oroz, etengabe goretsiko ene ezpainez.
$^3$ Harro nago Jaunaz; entzun bezate apalek eta poztu.
$^4$ Handietsi nirekin batera Jauna, gora dezagun elkarrekin haren izena.
$^5$ Jaunarengana jo nuen eta hark erantzun, beldur guztietatik libratu ninduen.
$^6$ Hari begiratzen diotenak argi-argi egongo dira, ez zaie aurpegia lotsaz gorrituko.
$^7$ Dohakabe honek dei egitean, Jaunak entzun eta larrialdi guztietatik atera zuen.
$^8$ Zaindari dago Jaunaren aingerua begirune diotenen inguruan, arriskuetatik ateratzeko.
$^9$ Dasta eta ikus zein ona den Jauna: zorionekoa berarengan babesa duena!
$^{10}$ Izan Jaunari begirune zuek, hari sagaratuok, ez baitzaie ezer faltako begirune diotenei.
$^{11}$ Aberatsek ere badakite zer den beharra eta gosea, Jaunarengana jotzen dutenei ez zaie ezer falta.
$^{12}$ Ene haurrok, zatozte entzutera! Jauna errespetatzen erakutsiko dizuet.
$^{13}$ Nork ez du maite bizia? Nork ez du nahi luzaroan bizi eta zoriontsu izan?
$^{14}$ Gorde ezazu mihia gaitzetik eta ezpainak engainutik.
$^{15}$ Alde gaitzetik, egin on dena, bila bakea eta jarrai haren bidetik.
$^{16}$ Zintzoengana ditu Jaunak begiak, haien deiak entzuteko adi belarriak.
$^{17}$ Aurpegi ematen die Jaunak gaizkileei, lurgainetik ezabatzeko haien oroitzapena.
$^{18}$ Deiadar egitean, Jaunak entzun egiten du eta larrialdi guztietatik libratzen.
$^{19}$ Hurbil dago Jauna bihotz-hautsiengandik eta salbatzen ditu etsita daudenak.
$^{20}$ Zoritxar asko izaten du zintzoak, baina guztietatik libratzen Jaunak.
$^{21}$ Hezur guztiak zaintzen dizkio, bat bakarra ere ez diote hautsiko.
$^{22}$ Gaiztakeriak hilko du gaiztoa, zintzoari gorroto diotenek zigorra izango.
$^{23}$ Jaunak gordetzen du bere zerbitzarien bizia, ez dute zigorrik harengan babesa dutenek.

## 35. salmoa

Erasotzaileen kontra justizia eske
$^1$ Davidena.
Salatu, Jauna, salatzen nautenak; borrokatu, borrokatzen nautenak.
$^2$ Hartu ezkutua eta koraza, eta zatozkit laguntzera.
$^3$ Atera lantza eta azkona, pertsegitzen nautenei aurre egiteko, eta esadazu: «Neu nauzu salbatzaile!»
$^4$ Huts egiezu eta lotsarazi ni hiltzeko dabiltzanak. Atzera egin bezate, lotsagorritan, ni nondik hondatuko dabiltzanek.
$^5$ Izan bitez haizeak daraman lastoaren antzeko, zure aingeruak kanpora jaurtikitzean!
$^6$ Izan bedi ilun eta labain haien bidea, zure aingeruak pertsegitzean!
$^7$ Arrazoirik gabe, tranpa jarri didate; motiborik gabe, zuloa zabaldu.
$^8$ Betorkie gainera ustekabeko hondamena! Harrapa bitza jarri duten tranpak eta eror bitez hondamendian!
$^9$ Orduan, Jaunarekin alaituko naiz, salbatu nauelako poz-pozik izango.
$^{10}$ Bihotz-bihotzetik esango dut: «Nor zu bezalakorik, Jauna? Dohakabea askatzen duzu indartsuagoaren eskutik; errukarri eta behartsua, zapaltzaileagandik».
$^{11}$ Lekuko bihozgabeak altxatzen zaizkit, eta jakin ere ez dakizkidanak leporatzen.
$^{12}$ Onaren ordain gaitza ematen didate, eta lur jorik uzten.
$^{13}$ Ni, ordea, haiek gaixo zeudenean, dolu-jantzitan ibili ohi nintzen, neure burua barauaz zigortzen nuen eta neure barruan otoitz eta otoitz egiten.
$^{14}$ Adiskide eta senideak bezala nituen, eta kopetilun eta burumakur ibili ohi nintzen, amaren hiletak banitu bezala.
$^{15}$ Baina nik estropezu egitean, pozik bildu dira, nire kontra bildu dira joka, zergatik ez dakidala larrutzen naute, etengabe irainduz.
$^{16}$ Inguruan ditudan isekariek hortzak erakusten dizkidate.
$^{17}$ Jauna, noiz arte egon behar duzu begira? Askatu nire bizia haien tranpetatik! Libra nazazu lehoi horiengandik!
$^{18}$ Eskerrak emango dizkizut batzar nagusian, jendetzaren aurrean zaitut goretsiko.
$^{19}$ Ez dezatela nire lepotik barre egin nire etsai maltzurrek! Ez dezatela begi-keinuka jardun arrazoirik gabe gorroto didatenek!
$^{20}$ Ez dute inoiz bakezko hitzik; lurraldeko jende baketsuaren aurka makurkeriak asmatzen dituzte.
$^{21}$ Nire aurka aho zabal, honela diote: «Hara, guk geuk ikusi dugu!»
$^{22}$ Ikusi duzu, Jauna! Ez isildu! Jauna, ez egon niregandik urrun!
$^{23}$ Esnatu eta zatoz nire eskubidearen alde, jokatu auzian nire alde, ene Jaun eta Jainko!
$^{24}$ Egidazu justizia zeure justiziari dagokionez, ene Jainko Jauna! Ez dezatela nire lepotik barre egin!
$^{25}$ Ez dezatela pentsa: «A zer gozamena!» Ez dezatela esan: «Horrenak egin ditugu!»
$^{26}$ Lotsagorritan geldi bitez, denak batera, nire zoritxarraz pozten direnak! Lotsaz eta laidoz estali bitez nire aurka harro dabiltzanak!
$^{27}$ Alai bitez eta poz-oihuka ekin nire eskubideen alde daudenek! Behin eta berriz esan bezate: «Handia da Jauna! Bere morroiari zoriona opa izan dio».
$^{28}$ Eta nire mihiak zure justizia iragarriko du, egunero zu goratuko!

## 36. salmoa

Meditazioa. Jaunaren probidentzia bizi-emailea
$^1$ Koru-zuzendariarentzat. Jaunaren zerbitzari Davidena.
$^2$ Gaiztakeria mintzo zaio gaiztoari barruan. Harengan ez da Jainkoarenganako beldurrik.
$^3$ Hain baitu leun hartzen bere burua, ez da gauza errua ikusteko, ez gorrotatzeko.
$^4$ Okerra eta engainua besterik ez du ahoan, galdua du onerako sena.
$^5$ Ohean ere, okerra darabil gogoan; bide txarrean setati, ez du gaizkia utzi nahi.
$^6$ Jauna, zure maitasuna zeru zabala adinakoa, zure leialtasuna hodeietarainokoa.
$^7$ Zure justizia mendirik handienak bezalakoa, zure probidentzia ozeano mugagabea adinakoa: gizaki eta abereak zuk biziarazten dituzu.
$^8$ Bai zoragarria zure maitasuna, oi Jainko! Zure hegalpera biltzen dira gizakiak.
$^9$ Zeure etxeko janari guriz asetzen dituzu, zeure atseginen ibaian edanarazten.
$^{10}$ Zuregan da biziaren iturria eta zure argiaz ikusten dugu argia.
$^{11}$ Luza zeure maitasuna aintzat hartzen zaituztenei, zeure justizia bihotz-zuzenei.
$^{12}$ Ez nazala zapal harroaren oinak, ez eta kanpora bota gaiztoaren eskuak!
$^{13}$ Horra hor gaizkileak erori: lur jota daude, jaikiezinik.

## 37. salmoa

Zintzoen eta gaiztoen zoriari buruz irakaspena
$^1$ Davidena.
Ez zaitez gaiztoengatik haserretu, ez eta gaizkileen inbidiatan egon ere,
$^2$ belarra bezain bizkor ihartzen baitira eta berehalaxe zimeltzen.
$^3$ Izan konfiantza Jaunarengan eta egin on dena, zeure herrialdean bizi eta bertako aberastasunaz gozatzeko.
$^4$ Izan bedi Jauna zure atsegina, eta berak emango dizu bihotzak eskatzen dizuna.
$^5$ Utzi Jaunaren esku zeure zoria, izan konfiantza harengan: berak ekingo dio zure alde;
$^6$ goizeko argia bezain distiratsu egingo du zure zuzentasuna, eguerdiko eguzkia bezain argitsu zure zuzenbidea.
$^7$ Egon lasai Jaunarengan, itxaron berarengan; ez zaitez sutu arrakasta duenaren aurka, maltzurkeriaz dabilenaren kontra.
$^8$ Utzi haserrea, baztertu sumina, ez zaitez sutu, kalterako izango duzu eta;
$^9$ izan ere, kanporatu egingo dituzte gaizkileak; herrialdeaz jabetuko dira, ordea, Jaunaz fio direnak.
$^{10}$ Itxaron pixka bat, eta kito gaiztoa, bilatu arren, ez duzu gehiago aurkituko.
$^{11}$ Apalak izango dira herrialdearen jabe, bake osoaz gozatuko dira.
$^{12}$ Zintzoaren kontra gaiztoa azpijokoan, beraren aurka erakusten ditu hortzak.
$^{13}$ Baina Jaunak barre egiten du halakoaz, bai baitaki ordua datorkiola.
$^{14}$ Ezpata atera eta uztaia teinkatzen dute gaiztoek dohakabea eta behartsua eraisteko, zuzen dabiltzanak hiltzeko.
$^{15}$ Baina ezpata beren bihotzean sartuko zaie eta uztaiak apurtuko.
$^{16}$ Gehiago balio du zuzenaren apurrak aberats gaiztoaren ugaritasunak baino,
$^{17}$ ahuldu egingo baitira gaiztoen besoak; zintzoei, ordea, Jaunak eutsiko.
$^{18}$ Jauna arduratzen da prestuen bizitzaz eta beren ondarearen jabe izango dira betiko.
$^{19}$ Zoritxar-egunetan ez dute porrot egingo, gose-egunetan asebeteak izango dira.
$^{20}$ Galdu egingo dira gaiztoak; Jaunaren etsaiak, zelaietako belar ondua bezala, su hartu eta ketan joango dira.
$^{21}$ Gaiztoak maileguan hartu eta ez du itzultzen, zintzoak errukitu eta eman egiten du.
$^{22}$ Jaunak bedeinkatuak izango dira herrialdearen jabe; hark madarikatuak, berriz, betiko hondatuak.
$^{23}$ Jaunak segurtatzen ditu gizakiaren pausoak eta atsegin duen bidetik eramaten.
$^{24}$ Estropezu egiten badu ere, ez da erortzen, eskutik heltzen baitio Jaunak.
$^{25}$ Gazte izan nintzen, orain zaharturik nago: ez dut sekula ikusi zintzoa bertan behera utzia, ez eta haren ondorengorik ere ogi eskean.
$^{26}$ Zintzoa beti da errukitsu eta eskuzabal, bedeinkatuak dira haren seme-alabak.
$^{27}$ Alde gaitzetik, egin on dena, eta beti izango duzu non bizi,
$^{28}$ zuzenbidea maite baitu Jaunak eta ez ditu bere fededunak bertan behera uzten.
Beti izango dute babesa; gaiztoaren ondorengotza, berriz, suntsitua izango da.
$^{29}$ Herrialdearen jabe izango dira zintzoak, eta beti bertan biziko.
$^{30}$ Zuzenak jakinduriaz hitz egiten du, bidezko dena esaten.
$^{31}$ Bere Jainkoaren hitza du bihotzean, haren oinek ez dute huts egingo.
$^{32}$ Gaiztoak zelatan egoten zaizkio zintzoari, nola hilko asmatzen.
$^{33}$ Baina Jaunak ez du haien eskuetan lagako, epaitzen badute ere, ez du kondenatzen utziko.
$^{34}$ Itxaron Jaunarengan eta jarrai haren bideari; berak altxatuko zaitu herrialdearen jabe izateraino eta zeuk ikusiko duzu gaiztoaren suntsipena.
$^{35}$ Ikusi dut gaiztoa bere indarraz harropuztua, zuhaitz mardula bezala zabaldua.
$^{36}$ Baina desagertu da, ez da jadanik, bila ibili eta ezin izan dut aurkitu.
$^{37}$ Begira gizaki prestuari, so egin zuzenari: badu etorkizunik bakezaleak.
$^{38}$ Errebeldeak denak batera suntsituko dituzte, gaiztoen geroa hondatua dago.
$^{39}$ Zintzoen salbamena Jaunarengandik dator: hura dute gotorleku arrisku-garaian.
$^{40}$ Jaunak laguntzen die eta onik ateratzen, onik ateratzen gaiztoengandik eta salbatzen, berarengan baitira babestu.

## 38. salmoa

Gaixo eta errudunaren laguntza-eskaria
$^1$ Daviden salmoa. Oroigarritzat.
$^2$ Jauna, ez ni zigortu haserre, ez ni zentzatu sumindurik.
$^3$ Josia naukate zure geziek, gainean jo nau zure eskuak.
$^4$ Gorputz osoa dut mindua, zure haserre-zigorrarengatik, hezurrik ere ez sano, neure bekatuagatik.
$^5$ Buruz gain ditut neure erruak, azpian hartua naute, zama astunegiak legez.
$^6$ Nire zauriak gaiztotuak daude eta zornatan, nire zorakeriaren ondorioz.
$^7$ Okerturik eta makur nabil, egun osoan kopetilun.
$^8$ Sukarrak hartua nau hondoraino, gorputz osoa dut mindua.
$^9$ Leher eginda nago, guztiz lur jota, garrasika eta aieneka barru-barrutik.
$^{10}$ Ezagunak dituzu, Jauna, nire irrika guztiak, nire intziriak ez daude zuretzat ezkutuan.
$^{11}$ Taupada bizian dut bihotza, huts egin didate indarrek, alde egin dit begietako argiak ere.
$^{12}$ Nire zauriak direla-eta, urrun doazkit adiskide eta lagunak, urrun gelditzen senitartekoak ere.
$^{13}$ Bizia kendu nahi didatenek tranpak jarri dizkidate, kalte egin nahi didatenak egun osoan ari zaizkit mehatxuka eta makurkeriak asmatzen.
$^{14}$ Baina nik gorrarena egiten dut, entzungo ez banu bezala, ez dut ahorik zabaltzen, mutua banintz bezala.
$^{15}$ Eta hala bihurtu naiz, entzuten ez duen eta erantzunezin duenaren antzeko.
$^{16}$ Jauna, zuregan dut itxaropen: zuk erantzungo didazu, Jauna, ene Jainko!
$^{17}$ Hona nire eskaria: ez dezatela barre egin nire lepotik, ez daitezela nire kontra harro, koloka naizenean.
$^{18}$ Izan ere, erortzeko zorian nago, minak ez dit alde egiten.
$^{19}$ Bai, aitortzen dut errua, larritua nauka neure bekatuak.
$^{20}$ Indartsu dira nire biziaren etsaiak, ugari, bidegabez gorroto nautenak,
$^{21}$ onaren ordain gaitza ematen eta on egiten saiatzen naizelako salatzen nautenak.
$^{22}$ Jauna, ez utzi ni! Ene Jainko, ez geldi urruti!
$^{23}$ Lagundu berandu gabe, ene Jaun, ene salbatzaile horrek!

## 39. salmoa

Bizitzaren galkortasunagatik deitorea
$^1$ Koru-zuzendariarentzat. «Jedutun»en doinuaz. Daviden salmoa.
$^2$ Neure buruari esana nion: «Zainduko dut neure jarduera, mihiaz huts egin ez dezadan; ezpainak josirik gordeko ditut, aurrean gaizkilerik dudan bitartean».
$^3$ Mutu gelditu nintzen, behar baino ere gehiago isildu. Baina nire mina gero eta biziagoa;
$^4$ erretzen neukan bihotza bularrean, gogoan nerabilela, sua pizten zitzaidan, ezpainak ireki nituen arte eta hitz egin:
$^5$ «Jauna, emadazu ezagutzera neure azkena eta neure bizitzaren luzera, zeinen galkorra naizen jakin dezadan.
$^6$ Unetxo bateko bizia eman didazu; zure aurrean hutsa da bizitzaren iraupena. Arnasaldi bat besterik ez da gizakia!
$^7$ Ametsetan bezala dabil harat-honat, haizea bezain hutsala haren zalaparta; ondasunak pilatu eta norentzat jakin ez».
$^8$ Zer itxaron dezaket, beraz, Jauna? Zuregan nire itxaropen bakarra!
$^9$ Libra nazazu neure bekatu guztietatik, ez egin ni eroaren barregarri.
$^{10}$ Isilik nago, ahorik zabaldu gabe, dena zeuk egina baita.
$^{11}$ Urrundu niregandik zeure zigorra, zure kolpeez akiturik bainago.
$^{12}$ Erruak zigortuz zentzarazten duzu gizakia, eta sitsak jantzia bezala hauts bihurtzen hark maiteen duena. Arnasaldi bat besterik ez da gizakia!
$^{13}$ Entzun nire otoitza, Jauna! Jaso nire deiadarra! Ez egin entzungor nire negarrari! Izan ere, gonbidatu bat besterik ez naiz zurean, ostatuz naukazu, arbasoak bezala.
$^{14}$ Ken niregandik begirada zorrotz hori, noizbait ere irribarre egin ahal dezadan, hemendik joan eta izateari utzi baino lehen.

## 40. salmoa

Salbazioa jendaurrean iragarri. Laguntza eske oihu larria
$^1$ Koru-zuzendariarentzat. Daviden salmoa.
$^2$ Jaunarengan jarria nuen itxaropen guztia: makurtu eta entzun du nire deiadarra.
$^3$ Herio Leize sakonetik nau atera. Haitz gainean tinko jarri ditu nire oinak, seguruak egin nire pausoak.
$^4$ Kantu berria ipini dit ezpainetan, gure Jainkoarentzat gorespen-kanta. Askok ikusiko dute hau eta, ikaraturik, Jaunarengan konfiantza izango.
$^5$ Zorionekoa Jaunarengan fidatzen dena, idolo eta sasijainkoetara jotzen ez duena!
$^6$ Jauna, ene Jainko, bai ugari egin dituzula mirariak! Zenbat egitasmo gure alde! Ez da zure parekorik! Aldarrikatu nahi ditut eta hots egin, baina konta ahala baino gehiago dira.
$^7$ Ez duzu nahi izan sakrifizio eta eskaintzarik, ez erre-opari, ez bekatuen barkamen-oparirik; baizik eta belarriak ireki dizkidazu, zuri entzuteko.
$^8$ Horregatik diot: «Hemen nauzu». Liburuan agintzen zait
$^9$ zure nahia betetzeko. Ene Jainko, atsegin dut zure legea neure barne-muinetan.
$^{10}$ Batzar nagusian iragarri dut zure salbazioa, ez ditut ezpainak itxi, ongi dakizu, Jauna!
$^{11}$ Zure salbazioa ez dut golkorako gorde, zure leialtasun eta salbamenaren berri eman dut, zure maitasun eta fintasuna ez ditut batzar nagusian isildu.
$^{12}$ Jauna, ez ukatu niri zeure errukia! Zure maitasun eta leialtasunak gorde nazatela beti!
$^{13}$ Ezin konta ahalako zoritxarretan murgildua nago. Neure erruek inguratua naukate, ihesbiderik gabe: ezin ditut denak ikusi ere egin! Buruko ileak baino ugariago dira, bihozgabeturik nago.
$^{14}$ Jauna, zatoz agudo ni askatzera! Jauna, zatoz laster laguntzera!
$^{15}$ Lotsagorritan geldi bitez, denak batera, ni hil nahian dabiltzanak! Atzera egin bezate, barregarri, zoritxarra opa didatenek!
$^{16}$ Lotsaz nahasturik geldi bitez burla egiten didatenak!
$^{17}$ Poz eta alai bitez zurekin zuregana jotzen dutenak! «Handia da Jauna!», esan bezate etengabe zure salbamena maite dutenek!
$^{18}$ Behartsu eta dohakabe naiz, baina Jauna da nitaz arduratzen. Zu zara nire laguntzaile eta askatzaile, ene Jainko, ez luza!

## 41. salmoa

Gaixotasun larrian egon denaren otoitza
$^1$ Koru-zuzendariarentzat. Daviden salmoa.
$^2$ Zorionekoa gizagaixoaz arduratzen dena! Onik aterako du Jaunak zoritxar-garaian.
$^3$ Bizirik gordeko du eta zoriontsu egingo lurrean, ez du utziko etsaien gogara.
$^4$ Ohean minez dagoela, Jaunak lagunduko dio, eta gaixoaldian oneratuko.
$^5$ Nik hau esan nuen: «Erruki, Jauna! Senda nazazu, zure aurka bekatu egin dudan arren».
$^6$ Etsaiak gaizki-esaka ari zaizkit: «Noiz hil behar ote du? Noiz galduko ote honen izena?»
$^7$ Ikustera datorkidana, faltsukeriaz mintzo da: txarkeria du barruan gordeta eta kanpora irtetean zabaltzen.
$^8$ Gorroto didatenak, elkar harturik, nire aurka marmarrean ari dira, burutazio okerrak dituzte niretzat:
$^9$ «Eritasun gaiztoak harrapatu du, ez da gehiago ohetik jaikiko!»
$^{10}$ Nire adiskiderik minena ere, konfiantza osoko eta mahaikide nuena, kontra jarri zait.
$^{11}$ Baina zu, Jauna, erruki nitaz, altxa nazazu, beren ordaina eman diezaiedan!
$^{12}$ Honetantxe dakit maite nauzuna: etsaiak ez duela garaipen-oihurik egin nire bizkarretik.
$^{13}$ Osasuntsu iraunaraziko nauzu, zutik eutsiko zeure aurrean betiko.
$^{14}$ Bedeinkatua Jauna, Israelen Jainkoa, betidanik betidaino! Amen. Amen.

## 42. salmoa

Jainkoarengandik urruti dagoenaren otoitza
$^1$ Koru-zuzendariarentzat. Koreren semeen poema.
$^2$ Basahuntza irrikaz errekara bezala, halaxe ni zuregana, ene Jainko.
$^3$ Jainkoaren egarri naiz, Jainko biziaren egarri: noiz iritsiko ni Jainkoaren aurpegia ikustera?
$^4$ Gau eta egun malkoak ditut janari, jendea uneoro galdezka ari zaidala: «Non duk Jainkoa?»
$^5$ Bihotza urtzen zait barruan, gogora ekarriz nola joaten nintzen tenplura, Jainkoaren etxera, poz-oihuz eta gora-goraka, jai-giroan jendetzaren artean.
$^6$ Zergatik zaude, ene barrena, hain goibel? Zergatik hain urduri? Itxaron Jainkoarengan! Goretsiko dut, bai, berriz ere, haren presentzia salbatzailea.
$^7$ Ene Jainko, triste dut bihotza; horregatik zakartzat gogora Jordan aldetik, Hermon gainetik, Mitzar menditik.
$^8$ Zure urjauzien burrunbadaren oihartzuna leizerik leize: zure uhin eta olatu oldartsuak gainetik igaro zaizkit.
$^9$ Jaunak bere maitasuna bidaliko dit egunez eta gorespen eta otoitz egingo diot gauez nire bizia den Jainkoari.
$^{10}$ Hauxe esango diot: «Ene haitz, zergatik ahaztu nauzu? Zergatik behar dut goibel ibili, etsaiak estuturik?»
$^{11}$ Hezurrak ere mailatuak ditut, etsaiek iseka egiten didate, etengabe ari zaizkidala: «Non duk Jainkoa?»
$^{12}$ Zergatik zaude, ene barrena, hain goibel? Zergatik hain urduri? Itxaron Jainkoarengan! Goretsiko dut, bai, berriz ere, haren presentzia salbatzailea.

## 43. SALMOA

$^1$ Egidazu justizia, ene Jainko, defenda nire auzia sinesgabeen aurka. Libra nazazu maltzur-gaiztoaren eskutik.
$^2$ Ene Jainko babesle horrek, zergatik baztertu nauzu? Zergatik behar dut goibel ibili, etsaiak estuturik?
$^3$ Bidali zure argia eta zure egia: gida nazatela, eraman nazatela zure mendi santura, zure bizilekura.
$^4$ Eta zure aldarera iritsiko naiz, oi Jainko, nire poz betea zaren Jainko horrengana. Zitara joz goretsiko zaitut, Jainko, ene Jainko.
$^5$ Zergatik zaude, ene barrena, hain goibel? Zergatik hain urduri? Itxaron Jainkoarengan! Goretsiko dut, bai, berriz ere, haren presentzia salbatzailea.

## 44. salmoa

Herri zapalduaren deitorea
$^1$ Koru-zuzendariarentzat. Koreren semeen poema.
$^2$ Oi Jainko, geure belarriz entzuna dugu, gurasoek kontaturik, zuk haien garaian, aspaldi hartan, eginaren berri.
$^3$ Zeure eskuaz kanpora bota zenituen beste nazioak, gure gurasoak bertan landatzeko; beste herriak gogor jo zenituen, gure gurasoak bertan hazarazteko.
$^4$ Ez ziren beren armei esker nagusitu lurraldeaz, ez zuten beren indarrari esker lortu garaipena, zure ahalmenari eta indarrari eta presentzia argitsuari esker baizik, maite zenituelako.
$^5$ Zuk, ene Jainko eta ene errege, zuk eskuratzen diozu Israeli garaipena!
$^6$ Zuri esker jo ditugu etsaiak, zure bidez zapaldu erasotzaileak.
$^7$ Konfiantza ez geneukan uztaian jarria, garaipena ez zigun ezpatak ematen.
$^8$ Zuk egin gintuzun etsaien garaile, zuk utzi zenituen gorroto digutenak lotsagarri.
$^9$ Zu goresten zintugun egunero, Jainko, zu ospatzen etengabe.
$^{10}$ Orain, ordea, baztertu egin gaituzu eta lotsarazi, ez zara jadanik joaten gure gudarostearekin gudura.
$^{11}$ Etsaien aurrean ihes eragin diguzu, eta gorroto digutenek larrutu egiten gaituzte.
$^{12}$ Hiltzeko ardiak bezala eman gaituzu, beste nazioen artean sakabanatu.
$^{13}$ Zeure herria hutsean saldu duzu, irabazirik gabe saldu ere.
$^{14}$ Auzoko herrien isekagai egin gaituzu, ingurukoen burla eta barregarri.
$^{15}$ Nazioen irri-lelo egin gaituzu, herrien ahogozagarri.
$^{16}$ Begi aurrean dut beti neure desohorea, lotsaz gorri aurpegia,
$^{17}$ mesprezio eta irainak direla eta, mendeku bila dabilen etsaia dela eta.
$^{18}$ Hori guztia gertatu zaigu, zu ahaztu ez zaitugun arren, zure itunari huts egin ez diogun arren.
$^{19}$ Gure bihotza ez da zuregandik urrundu, ez gure pausoak zuregandik okertu.
$^{20}$ Eta hala ere, basa txakurren artera bota gaituzu eta herio-itzalean murgildu.
$^{21}$ Geure Jainkoa ahaztu bagenu eta beste jainkoengana besoak luzatu,
$^{22}$ konturatuko zen, bai, Jainkoa, bihotz-zoko ezkutuenak ere ezagutzen dituena.
$^{23}$ Baina ez, zuregatik egunoro hilzorian gauzkate, hiltzeko ardiak bezala garabiltzate.
$^{24}$ Esnatu, Jauna! Zergatik zaude lo? Ekin! Ez gu betiko zapuztu!
$^{25}$ Zergatik ezkutatzen diguzu aurpegia eta gure zoritxarra eta zapalkuntza ahazten?
$^{26}$ Lur jota gaude, hautsetan narraska.
$^{27}$ Jaiki eta zatoz laguntzera! Aska gaitzazu zeure maitasun leialarengatik!

## 45. salmoa

Eztei-kanta
$^1$ Koru-zuzendariarentzat. «Liliak» doinuan. Koreren semeen poema. Amodio-kanta.
$^2$ Hitz ederrez barrua gainezka, erregeari opa diot neure olerkia. Idazle trebearen luma da nire mihia.
$^3$ Gizasemeetan ederrena zara, ezpainetatik xarma darizu, Jainkoak betidanik bedeinkatu baitzaitu!
$^4$ Lotu gerrian ezpata, gudari ausart horrek, zeure aintza eta ospea agertuz.
$^5$ Zeure ospez, izan garaile egia eta justiziaren aldeko borrokan. Jaurtiki zeure eskuaz
$^6$ gezi zorrotz ikaragarri horiek: herriak menpean jarriko zaizkizu, erregearen etsaiak adoregabe geldituko.
$^7$ Betiereko Jainkoak ezarri zaitu errege; zure erregetza zuzentasun-erregetza.
$^8$ Zuzen dena behar duzu maite, oker dena gorrotatu, Jainkoak, zeure Jainkoak, baitzaitu gantzutu, jai-giro pozgarrian, lagunen artean aukeraturik.
$^9$ Mirra, aloe eta kanela usaizkoak zure jantziak, harpa-soinua marfilezko jauregietan zure alaigarri.
$^{10}$ Errege-alabak dituzu inguruan, zure eskuinean erregina, urrefinez apaindurik.
$^{11}$ Entzun, alaba! Zaude erne eta adi! Ahaztu zeure herria eta aitaren etxea.
$^{12}$ Zoraturik dago erregea zure edertasunaz. Bera da zure jaun; egiozu agur.
$^{13}$ Tiro hiria erregaliekin datorkizu, herriko handikiak zure abegi onaren bila.
$^{14}$ Guztiz ospetsu dago printzesa, urrez apain bordaturiko jantzitan.
$^{15}$ Erregeagana daramate; neskatxa gazteak, bere adiskideak, ondoren doazkio.
$^{16}$ Jai-giro pozgarrian sartzen dira erregearen jauregira.
$^{17}$ Gurasoen tronuan semeak jarriko dituzu eta mundu osoaren agintari egingo.
$^{18}$ Zure oroitzapena bizirik gordeko dut gizaldiz gizaldi, eta herriek menderen mende goratuko zaituzte.

## 46. SALMOA

"Munduaren gain dagoen eta Jerusalemen bizi den Jainkoari laudorioa"
$^1$ Koru-zuzendariarentzat. Koreren semeena. Oboez. Kanta.
$^2$ Jainkoa dugu babesleku eta indar, larrialdian laguntzaile seguru.
$^3$ Ez dugu, beraz, beldurrik, nahiz eta lurrak dardara egin edota mendiak itsas hondora amildu,
$^4$ nahiz eta olatuek apar-bitsetan orroa egin edota mendiak itsasoaren oldarrez ikaratu.
$^5$ Ibai baten adarrek alaitzen dute Jainkoaren hiria. Goi-goikoak bere bizilekua sagaratu du.
$^6$ Jainkoa erdian duela, ez du koloka egiten, goiz-goizetik laguntzen dio Jainkoak.
$^7$ Nazioek ikara, erreinuek koloka: Jainkoa mintzatu eta lurra irauli.
$^8$ Jaun ahalguztiduna gurekin! Jakoben Jainkoa gure gotorleku!
$^9$ Zatozte, ikus Jaunaren egintzak, lurrean egin duen iraulketa:
$^{10}$ mundu osoan guduak geldiarazi, uztaiak puskatu, lantzak apurtu, babeskiak sutan erre.
$^{11}$ «Utzi armak! Aitor ezazue Jainkoa naizela, herrien gain eta lurraren gain nagoela».
$^{12}$ Jaun ahalguztiduna gurekin! Jakoben Jainkoa gure gotorleku!

## 47. salmoa

Munduaren eta Israelen erregeari gorazarrea
$^1$ Koru-zuzendariarentzat. Koreren semeen salmoa.
$^2$ Herri guztiok, egin txalo, egin pozez oihu eta irrintzi Jainkoari.
$^3$ Izugarria baita Jauna, Goi-goikoa, mundu osoaren errege handia.
$^4$ Herriak menpean ipintzen dizkigu, nazioak oinpean jartzen.
$^5$ Guretzat lurralde bat aukeratu du, bere maitea duen Jakoben harrobide.
$^6$ Irrintzi artean igo da Jainkoa, turuta-soinuz Jauna.
$^7$ Kanta Jainkoari, kanta! Kanta gure erregeari, kanta!
$^8$ Jainkoa mundu osoaren errege: kanta hari trebeki!
$^9$ Jainkoa nazioen errege da, bere tronu santuan eseria dago.
$^{10}$ Herrietako printzeak elkartu zaizkio Abrahamen Jainkoaren herriari, munduko ahaltsuak Jainkoarenak baitira. Bera guztien gainetik garai!

## 48. salmoa

Sion mendiari eta Jainkoaren hiriari paudorioa
$^1$ Kanta. Koreren semeen salmoa.
$^2$ Handi da Jauna, guztiz goresgarri gure Jainkoaren hirian, bere mendi santuan!
$^3$ Muino eder, lur osoaren pozgarri! Sion mendi, Jainkoaren egoitza, errege handiaren hiri!
$^4$ Bertako jauregien artean, gotorleku seguru ageri da Jainkoa.
$^5$ Hara, erregeek elkar hartu zuten eta denak batera haren aurka oldartu.
$^6$ Baina Sion ikustean, izutu egin ziren eta ihesi joan ikaraz.
$^7$ Orduan, dardarak hartu zituen, oinaze larriak, emakumea erdiminetan bezala,
$^8$ ekialdeko haizeak ur handietako ontziak puskatzen dituenean bezala.
$^9$ Entzun izan duguna geuk ikusi dugu Jaun ahalguztidunaren hirian, geure Jainkoaren hirian: sendo ezarri duela Jainkoak betiko!
$^{10}$ Oi Jainko, zure maitasuna gogoratzen dugu zure tenpluaren erdian.
$^{11}$ Zure omena bezala zure gorespena ere, oi Jainko, mundu zabal osora iristen da. Eskuzabal zara, Jauna, benetan!
$^{12}$ Pozik da Sion mendia, poz-pozik Judako hiriak, zure probidentzia dela eta.
$^{13}$ Egizue Sionen jira-bira, zenbatu bertako dorreak,
$^{14}$ ikusi hango harresiak, ikertu jauregiak, hurrengo gizaldiari esateko:
$^{15}$ «Hauxe da gure Jainkoa, gure Jainkoa sekulako: berak gidatuko gaitu beti».

## 49. salmoa

Heriotzan amaitzen den aberastasunari buruzko gogoetak
$^1$ Koru-zuzendariarentzat. Koreren semeen salmoa.
$^2$ Entzun hau, herri guztiok, egon adi, munduko biztanleok,
$^3$ jende xehe eta handikiok, aberats eta behartsuok!
$^4$ Jakinduriazko hitzak esango ditu nire ahoak, zentzuzko gogoetak isuriko ene bihotzak.
$^5$ Esaera zaharrak adi entzungo ditut, zentzu ezkutua azalduko ene zitararekin.
$^6$ Egun txarretan, zergatik izan beldur inguratzen nauten maltzurren maleziari?
$^7$ Horiek beren ondasunetan oinarritzen dira eta beren aberastasun handiaz harrotzen.
$^8$ Horra! Gizakiak ezin du bere burua salbatu, ez eta Jainkoari bere biziaren erospen-saria ordaindu ere.
$^9$ Garestiegia da biziaren erospen-saria noizbait ordaindu ahal izateko.
$^{10}$ Amaigabe biziko al da, bada? Ez al du inoiz hilobia ikusiko?
$^{11}$ Jakina da jakintsuak ere hiltzen direla, zentzugabe eta inozoak bezalaxe desagertzen, beren ondasunak besterentzat utziz.
$^{12}$ Lurrei ere beren izenak eman zizkieten arren, hilobia izango dute betiko etxe, han egongo dira amairik gabe.
$^{13}$ Bere ohore guztiekin ere, gizakiak ez du irauten, akabatu egiten da, animalien antzera.
$^{14}$ Hona hemen beren buruaz fio direnen zoria, asebeterik bizi direnen azkena:
$^{15}$ Hilen Egoitzara eramango dituzte ardiak bezala, Herio izango dute artzain. Zuzen-zuzenean jaitsiko dira hilobira, haien arrastoa ezabatu egingo da eta Hilen Egoitza izango dute bizileku.
$^{16}$ Baina Jaunak bizirik askatuko nau ni Herioren eskupetik, eta berekin eramango.
$^{17}$ Ez beldur izan norbait aberasten bada, bere etxeko ondasunak areagotzen baditu;
$^{18}$ hiltzean, ez du ezer berekin eramango, aberastasunak ez dio jarraituko.
$^{19}$ Bizi zenean, hala ederresten zion bere buruari: «Txaloka ari zaizkit, dena ongi doakidalako!»
$^{20}$ Bere arbasoen artera joango da, sekula berriro argirik ikusiko ez dutenengana.
$^{21}$ Gizaki aberatsa eta zentzugabea akabatzen diren animalien antzeko da.

## 50. salmoa

Jainkoak gogoko duen sakrifizioa
$^1$ Asafen Salmoa.
Jauna, jainkoen Jainkoa, mintzo da, mundu osoari egiten dio batzarrera dei eguzkiaren sorlekutik sarlekura.
$^2$ Siondik, edertasun beteko menditik, Jainkoa distiraz ageri da.
$^3$ Badator gure Jainkoa, eta ez isilean: su irenskorra aurretik, erauntsi zakarra inguruan.
$^4$ Goitik dei egin die zeru-lurrei bere herriarekin duen auzian lekuko izatera:
$^5$ «Bildu nire fededunak, sakrifizioa eskainiz nirekin ituna egin dutenak».
$^6$ Iragar beza zeruak Jainkoaren justizia. Jainkoa bera da epaile!
$^7$ «Entzun, Israel, ene herri, zure kontra egingo dudan aitorpena. Neu naiz Jainkoa, zure Jainkoa!
$^8$ Ez zaitut salatzen zeure sakrifizio eta erre-opariengatik: aurrean ditut beti.
$^9$ Baina ez dizut eskatzen zeure ikuiluko zekorrik, ez zeure eskortako akerrik,
$^{10}$ neureak baititut basoetako piztiak eta mendi garaietako animaliak.
$^{11}$ Mendiko hegazti guztiak ezagutzen ditut, landan bizi den oro neurea dut.
$^{12}$ Gose banintz, ez nizuke zuri eskatuko, neurea baitut mundua eta bertako guztia.
$^{13}$ Zekorren okela jaten dudala uste al duzu, edota akerren odola edaten?
$^{14}$ Eskaini gorespena sakrifiziotzat Jainkoari, bete zeure promesak Goi-goikoari.
$^{15}$ Dei egidazu larrialdian: libratu egingo zaitut eta ohoratu egingo nauzu».
$^{16}$ Gaiztoari, berriz, hau diotso Jainkoak: «Nola aipa ditzakezu nire arauak, nola ahotan hartu nirekiko ituna,
$^{17}$ nire zentzarazpenari gorroto badiozu eta nire hitzei bizkar ematen?
$^{18}$ Lapurra ikustean, harekin bat egiten duzu, adulteriogileekin elkartzen zara.
$^{19}$ Gaiztakeriarako arin duzu ahoa, engainua asmatzeko bizkor mihia.
$^{20}$ Zeure senideaz gaizki-esaka diharduzu, zeure amaren semea belzten.
$^{21}$ Zuk hauek egin, eta ni isildu? Zu bezalakoa naizela uste al duzu? Ez, salatu egingo zaitut, dena aurpegira botako.
$^{22}$ Aditu, beraz, ongi, Jainkoaz ahaztuok! Bestela, harrapatu egingo zaituztet eta ezin izango zaituzte inork ere libratu.
$^{23}$ Sakrifiziotzat gorespena eskaintzen didanak, horrek ematen dit ohore. Nire bidean tinko irauten duenari neure salbamena erakutsiko diot».

## 51. salmoa

Bekatuaren barkamena eta bihotz berriaren eskea
$^1$ Koru-zuzendariarentzat. Daviden salmoa. $^2$ David Betsaberekin elkartu ondoren, Natan profeta Davidengana joan zenekoa.
$^3$ Erruki nitaz, ene Jainko, zeure maitasunaz, suntsitu nire hobena, zeure neurrigabeko gupidaz.
$^4$ Garbi nazazu oso-osorik neure errutik, garbitu neure bekatutik.
$^5$ Aitortzen dut, bai, neure hobena, begi aurrean dut etengabe neure bekatua.
$^6$ Zure aurka, zure aurka bakarrik, egin dut bekatu, zure borondatearen kontra jokatu. Horregatik, arrazoi izango duzu salatzean, errugabe izango zara epaia ematean.
$^7$ Hara, errudun jaio nintzen, bekatari sortu ninduen amak.
$^8$ Zuk, ordea, bihotz leiala duzu atsegin, barru-barruan jakinduria didazu irakasten.
$^9$ Kendu nire bekatua, eta urbizia baino gardenago izango naiz; garbi nazazu, eta elurra baino zuriago izango.
$^{10}$ Senti ditzadala berriro poza eta alaitasuna, susper dadila zuk jotako gizaki hau.
$^{11}$ Aldendu begiak nire bekatutik, suntsitu nire erru guztiak.
$^{12}$ Ene Jainko, sortu bihotz garbia niregan, espiritu berri sendoa nire baitan.
$^{13}$ Ez nazazu bota zeure aurretik, ez utzi ni zeure espiritu santurik gabe.
$^{14}$ Poz nazazu berriro zeure salbamenaz, sendotu zeure espiritu handi-zabalaz.
$^{15}$ Zure bideak erakutsiko dizkiet gaiztoei, eta zuregana bihurtuko dira bekatariak.
$^{16}$ Libra nazazu heriotza-zigorretik, ene Jainko, ene Jainko salbatzailea! Eta nire ezpainek poz-oihuz ospatuko dute zure salbazioa.
$^{17}$ Ireki, Jauna, nire ezpainak eta nire ahoak zure gorespena iragarriko du.
$^{18}$ Sakrifizioak ez dituzu atsegin; erre-oparia eskainiko banizu, ez zenuke onartuko.
$^{19}$ Sakrifiziorik bikainena, damuz hautsiriko espiritua; zuk ez duzu gutxiesten, ene Jainko, bihotz hautsi eta umildua.
$^{20}$ Edertu Sion zeure mesedeaz, eraiki berriro Jerusalemgo harresiak.
$^{21}$ Orduan, atsegin izango dituzu legezko sakrifizioak, oso-osorik erretzeko opariak; zure aldarean zekorrak eskainiko dira.

## 52. salmoa

Gaiztakerizalearekin eztabaida
$^1$ Koru-zuzendariarentzat. Daviden poema. $^2$ Doeg edomdarra Saulengana etorri eta David Ahimeleken etxera joana zela adierazi zionekoa.
$^3$ Zergatik harrotzen zara gaiztakeriaz eta jainkozalearen aurka oilartzen?
$^4$ Makurkeriak asmatzen diharduzu etengabe; zure mihia labana zorrotza, maltzurkerizalea.
$^5$ Maiteago duzu gaizkia ongia baino, gezurra hizketa jatorra baino.
$^6$ Hitz galgarri oro duzu maite, mihi-maltzur horrek!
$^7$ Jainkoak berak suntsituko zaitu betiko, zeure bizilekutik botako, zure sustraiak bizidunen lurretik aterako.
$^8$ Hori ikustean, harritu egingo dira zintzoak eta barre egingo diote, esanez:
$^9$ «Horra Jainkoa euskarritzat hartu ez zuena, konfiantza bere aberastasunetan jarri eta bere makurkerietan oinarritua!»
$^{10}$ Nik, berriz, Jainkoaren etxean olibondo hezearen antzeko, haren maitasunean dut konfiantza beti-betiko!
$^{11}$ Beti goretsiko zaitut, ene Jainko, egin duzunarengatik; beti ospatuko zaitut, zeure fededunentzat hain ona zarelako.

## 53. salmoa

Sinesgabearen burugabekeria (Sal 14)
$^1$ Koru-zuzendariarentzat. Gaixoaldirako. Daviden poema.
$^2$ Hau dio eroak bere baitan: «Ez da Jainkorik». Ustelduak daude, gauza higuingarriak egiten dituzte, ez da inor on dagienik.
$^3$ Baina Jainkoa gizakiei begira dago zerutik, ba ote den zentzu onekorik, Jainkoa bilatzen saiatzen denik.
$^4$ Denak okertu dira, bat egin dute galdukerian, ez da inor on dagienik, bat bera ere ez.
$^5$ Ez ote dute ikasiko gaiztaginek, nire herria ogia bezala irensten duten eta Jainkoaz arduratzen ez diren horiek?
$^6$ Ba, beldurrez dardar geldituko dira, beldurtzeko arrazoirik izan ez arren, Jainkoak hautsi egiten baitu erasotzaileen indarra. Lotsagarri geldituko dira, Jainkoak zapuztu egiten baititu.
$^7$ Ai baletor Siondik Israelen salbazioa! Jainkoak bere herriaren zoria aldatzean, poztuko da Jakob, alaituko Israel.

## 54. salmoa

Eraso larrian Jainko babesleari oihu
$^1$ Koru-zuzendariarentzat. Harizko musika-tresnaz. Daviden poema. $^2$ Zifdarrak David beraien artean ezkutatua zela Sauli esatera joan zirenekoa.
$^3$ Salba nazazu, ene Jainko, zarena zarelako! Defenda nazazu zeure ahalmenaz!
$^4$ Entzun, ene Jainko, nire otoitza, makur belarria nire eskarietara.
$^5$ Arrotzek eraso baitidate, gogorzaleak ni hil nahian dabiltza, Jainkoaren ardurarik gabe.
$^6$ Baina nik Jainkoa dut lagun, Jauna biziaren benetako babes.
$^7$ Bihur beza gaitza nire etsaiengana! Honda bitza zeharo, bere maitasunagatik!
$^8$ Sakrifizioak eskainiko dizkizut bihotz-bihotzez, goretsi egingo zaitut, Jauna, ona zarelako.
$^9$ Larrialdi guztietatik libratu nau Jaunak, eta etsaien porrotaz alaitzen naiz.

## 55. salmoa

Gizarteko injustiziaz eta lagunen saldukeriaz kexua
$^1$ Koru-zuzendariarentzat. Harizko musika-tresnaz. Daviden poema.
$^2$ Ene Jainko, makur belarria nire otoitzari, ez egin entzungor nire erreguari.
$^3$ Kasu egidazu eta erantzun. Urduri nago, kexu batean eta dardaraz,
$^4$ etsaiaren oihua dela eta, gaiztoaren begirada zorrotza dela eta. Ezbeharrak botatzen dizkidate gainera, amorruz erasotzen.
$^5$ Taupaka dut bihotza bularrean, herio-larriak hartua nago.
$^6$ Beldurra eta ikara jabetu zaizkit, dardara batean nago.
$^7$ Neure baitan diot: «Ai uso-hegalak banitu! Hegan egingo nuke, beste nonbait pausatzeko.
$^8$ Urrun bai urrun egingo nuke ihes, basamortuan jarriko bizitzen.
$^9$ Berehala aurkituko nuke babesa ekaitzaren haize-burrunbatik».
$^{10}$ Nahastu, Jauna, horien mihi maltzurra. Gogorkeria eta haserrea besterik ez baitut ikusten hirian,
$^{11}$ gau eta egun harresietan jiraka. Hiri barruan okerkeria eta injustizia,
$^{12}$ hiri barruan makurkeriak, zapalketa eta azpikeriaz gainezka kaleak.
$^{13}$ Ez nau etsaiak iraintzen: hori jasan nezake. Ez nau gorroto didanak mesprezatzen: horrengandik gorde ninteke;
$^{14}$ baizik eta zuk, nire kidekoak, nire adiskide samur eta minak, zuk nauzu mesprezatzen.
$^{15}$ Solaskide gozo zintudan, elkarrekin joaten ginen jendartean Jainkoaren etxera.
$^{16}$ Betorkie bat-batean heriotza, jaits bitez bizi-bizirik Herio Leizera, gaiztakeriaz bete-beteak baitaude!
$^{17}$ Nik Jainkoari egin nion dei eta Jaunak salbatu egin ninduen.
$^{18}$ Arrats, goiz eta eguerdi, kexu eta intzirika nengoela, entzun zuen hark nire ahotsa.
$^{19}$ Onik atera zuen nire bizia izan nituen erasoetatik, etsaiak hain ugari izan arren.
$^{20}$ Niri entzun eta haiek makurrarazi zituen Jainkoak, betidanik errege denak, sekula aldatzen ez denak. Baina haiek ez ziren Jainkoaren beldur!
$^{21}$ Adiskidearen aurka altxatu du eskua, ituna hautsiz.
$^{22}$ Gurina baino bigunago du ahoa, baina borroka-gose bihotza. Olioa baino leunago ditu hitzak, baina ezpata zorrotz dira izan.
$^{23}$ Jar zaitez Jaunaren eskuetan; sendo eutsiko dizu, bai, Ongileak. Ez dio sekula zintzoari erortzen utziko.
$^{24}$ Zuk, ene Jainko, herio-zulora botako dituzu odolzale eta maltzurrak; bizitzaren erdira ere ez dira iritsiko. Nik, ordea, zuregan dut konfiantza.

## 56. salmoa

Jainkoarengan dut konfiantza, ez naiz beldur
$^1$ Koru-zuzendariarentzat. «Urruneko jainkoen usoa» doinuan. Davidena. Miktam. Filistearrek Gaten David preso hartu zutenekoa.
$^2$ Erruki nitaz, ene Jainko, segika ari zaizkit eta, egun osoan erasotzen eta zapaltzen naute.
$^3$ Egun osoan segika ditut etsaiak; ugari dira, Goi-goiko, erasotzen didatenak.
$^4$ Beldur naizenean, zuregan dut konfiantza.
$^5$ Jainkoaren promesaz nago harro, Jainkoarengan dut konfiantza, ez naiz ezeren beldur: zer egingo dit gizaki hutsak?
$^6$ Egun osoan sufriarazten didate iraintzaileek, nire kaltea beste asmorik ez dute.
$^7$ Ezkututik daude zelatan, nondik nora nabilen begira, niri bizia kentzeko zain.
$^8$ Gaiztakeria honen zigorrari ihes egingo ote diote? Ene Jainko, eraitsi jende hori zeure haserreaz!
$^9$ Idatz ezazu nire kexua, jaso zeure pergaminoan nire negar-malkoak, zeure liburuan nire nekeak.
$^{10}$ Nik laguntza eske dei egin eta etsaiek atzera egitean, jakingo dut neure alde dudala Jainkoa.
$^{11}$ Jainkoaren promesaz nago harro, Jaunaren agintzariaz harro,
$^{12}$ Jainkoarengan dut konfiantza, ez naiz ezeren beldur: zer egingo dit gizakiak?
$^{13}$ Eman nizun hitzari eutsiko diot, ene Jainko, eta esker onez beteko.
$^{14}$ Bizia libratu baitidazu heriotzatik, oinak erortzetik, zure aurrean ibil nadin, oi Jainko, biziaren argitan.

## 57. salmoa

Iraintzaileengandik babesteko eskaria eta gorespen-kanta
$^1$ Koru-zuzendariarentzat. «Ez suntsitu» doinuan. Davidena. Mitkam. Davidek Saulengandik haitzulora ihes egin zuenekoa.
$^2$ Erruki nitaz, ene Jainko, erruki nitaz, zuregan dut babesa eta; zure hegalen itzalpean babesten naiz, ezbeharra igaro artean.
$^3$ Jainkoari degiot dei, Goi-goikoari, nire alde mendeku hartzen duen Jainkoari.
$^4$ Zerutik bidaliko du norbait, erasotzaileen laidotik ni salbatzera. Jainkoak bere maitasun eta leialtasuna bidaliko dizkit.
$^5$ Lehoien artean natza, gizaki-gose diren horien artean; horien hortzak lantza eta gezi, mihia ezpata zorrotz.
$^6$ Zerua baino handiagoa zara, ene Jainko! Zure ospea mundu osoaren gain!
$^7$ Sarea zabaldu didate bidean, niri lur joarazteko. Zuloa egin didate aurrean; eror bitez beraiek bertan.
$^8$ Adoretsu nago, ene Jainko, adoretsu. Kantatu eta soinua joko dizut.
$^9$ Esna zaitez, ene bihotza, esnatu, harpa eta zitara; esna dezadan egunsentia.
$^{10}$ Herrien artean goretsiko zaitut, Jauna, nazioen artean kantatuko.
$^{11}$ Bai, zure maitasuna zeru zabala baino handiagoa, zure leialtasuna hodeietarainokoa.
$^{12}$ Zerua baino handiagoa zara, ene Jainko! Zure ospea mundu osoaren gain!

## 58. salmoa

Gobernari bidegabeak suntsitzeko Jainkoari eske
$^1$ Koru-zuzendariarentzat. «Ez suntsitu» doinuan. Davidena. Mitkam.
$^2$ Agintariok, epai zuzenak ematen al dituzue? Gizakiok, zuzen gobernatzen ote duzue?
$^3$ Bai zera! Bihotz makurrez jokatzen duzue, zeuen egiteez lurraldean bidegabekeriak zabaltzen.
$^4$ Gaiztoak sortzetik oker, maltzurrak jaiotzatik galduak.
$^5$ Pozoia dute, sugegorriek bezala; belarriak ixten dituzten suge gorren antzeko dira,
$^6$ liluratzaileen, zoratzailerik trebeenaren, soinua entzuten ez dutenen antzeko.
$^7$ Oi Jainko, hautsi horiei hortzak ahoan! Jauna, puskatu lehoion haginak!
$^8$ Gal bitez ur isuria bezala, zimel bitez belar zapaldua bezala.
$^9$ Desager bitez lingirda darion barea bezala, ez bezate eguzki-argirik ikus, haur galduak bezala.
$^{10}$ Sasien antzera arantzak bota baino lehen eraman bitza haize-erauntsiak heze daudenean, iharturik baleude bezala.
$^{11}$ Mendekua ikustean, zintzoak poz hartuko du, gaizkileen odola oinetatik garbituko.
$^{12}$ Eta jendeak esango du: «Merezi du, bai, zintzo izateak! Bada benetan mundua gobernatzen duen Jainkoa!»

## 59. salmoa

Errugabea erasotzaileengandik libratzeko eske
$^1$ Koru-zuzendariarentzat. «Ez suntsitu» doinuan. Davidena. Mitkam. Saulek, David hiltzeko asmotan, honen etxea zelatatzeko agindu zuenekoa.
$^2$ Ene Jainko, libra nazazu etsaiengandik, gorde seguru erasotzaileengandik.
$^3$ Libra nazazu gaizkileengandik, salba hiltzaileengandik.
$^4$ Begira, zelatan daude nire kontra, ahaltsuak azpijokoan ari zaizkit. Jauna, ez dut hobenik, ez bekaturik egin.
$^5$ Errugabe naizen arren, bizkor datoz erasotzera. Esnatu, Jauna! Zatoz eta ikus!
$^6$ Jauna, Jainko ahalguztiduna, Israelen Jainkoa, susper zaitez sinesgabeok zigortzeko, ez izan traidore zital horien gupidarik.
$^7$ Hor dabiltza arratsero, zakurrak bezala zaunkaka, hiriaren inguru-minguru.
$^8$ Hor dabiltza aho zabalik, ezpainetatik hitz zorrotzak darizkiela, inork entzuten ez dielakoan.
$^9$ Baina zuk, Jauna, barre egiten diezu, iseka sinesgabe horiei.
$^{10}$ Zuregana jo dut, ene indar, zu baitzaitut gotorleku, ene Jainko.
$^{11}$ Jainko maitalea niregana etorriko da eta etsaien porrotaz alaiaraziko nau.
$^{12}$ Oi Jainko, hil itzazu, nire herria kordoka ez dadin; sakabana itzazu eta eraitsi zeure indarraz, Jauna, gure babeski horrek!
$^{13}$ Harrapa bitza azpian beren harrokeriak, beren ahoko bekatu eta esamesek, zabaldu dituzten madarikazio eta gezurrek.
$^{14}$ Akaba itzazu zeure haserreaz, akabatu, arrastorik ere utzi gabe! Jakin bezate Jainkoa dela nagusi Jakoben lurraldetik munduaren azken mugetaraino.
$^{15}$ Hor dabiltza arratsero, zakurrak bezala zaunkaka, hiriaren inguru-minguru.
$^{16}$ Janaren bila dabiltza harat-honat; asetzen ez badira, ez dira erretiratzen.
$^{17}$ Nik, ordea, zure indarra dut kantatuko, goizean zure maitasuna poz-oihuz ospatuko; zu izan zaitut gotorleku, larrialdian ihesleku.
$^{18}$ Zuri kantatuko dizut, ene indar horri, zu baitzaitut neure gotorlekua, zu neure Jainko leiala!

## 60. salmoa

Herriaren negar-kanta. Porrotaldian laguntza-eskaria
$^1$ Koru-zuzendariarentzat. «Liliak» doinuan. Miktam. Davidena. Irakaspenerako. $^2$ David Mesopotamiako eta Tzobako aramearren kontra borrokan ari izan zenekoa eta, itzultzean, Joabek Gatz haranean edomdarrak -hamabi mila gizon - garaitu zituenekoa.
$^3$ Baztertu egin gaituzu, oi Jainko, eta hautsi, haserreturik, aldendu egin zara guregandik.
$^4$ Lurraldea dardararazi duzu eta zartatu; konpondu haren pitzadurak, honda ez dadin!
$^5$ Gorriak ikusarazi dizkiozu zeure herriari, zorabiozko ardoa edanarazi diguzu.
$^6$ Eman ezaugarri bat begirune dizutenei, arkulariengandik ihes egin ahal izateko.
$^7$ Emaguzu garaipena zeure ahalmenaz, eta erantzun, hain maite dituzunok libra daitezen.
$^8$ Jainkoak bere santutegitik esan zuen: «Sikem hiria poz-pozik neureganatuko dut, Sukot haranaz jabetuko.
$^9$ Neurea dut Galaad, neurea Manases, nire buru-babeskia da Efraim, nire aginte-makila Juda,
$^{10}$ garbiketarako ontzia Moab; oina ezarriko diot gainean Edomi, garaipen-oihu egingo Filisteari».
$^{11}$ Baina nork gidatuko nau hiri gotortura, nork eramango Edomera,
$^{12}$ zuk izan ezik, zapuztuak gaituzun Jainko horrek, jadanik gure gudarostearekin gudura joaten ez zaren horrek?
$^{13}$ Emaguzu laguntza etsaien kontra, giza laguntza alferrik baita.
$^{14}$ Jainkoarekin gauza handiak egingo ditugu, berak zapalduko dizkigu etsaiak.

## 61. salmoa

Tenplutik urrun dagoenaren erregua. Erregearen alde eskaria
$^1$ Koru-zuzendariarentzat. Harizko musika-tresnaz. Davidena.
$^2$ Entzun, ene Jainko, nire garrasia, zaude adi nire otoitzari.
$^3$ Leize-ertzetik dei degizut bihotz larriz. Eraman nazazu harkaitz garaira.
$^4$ Zu baitzaitut babesleku, etsaien kontra dorretxe sendo.
$^5$ Zure etxean bizi nahi nuke betiko, zure hegalen aterpean gorderik.
$^6$ Onartu, ene Jainko, nire promesak, emadazu begirune dizutenentzat daukazun herentzia.
$^7$ Luza itzazu erregearen bizitzako egunak, iraun bezate haren urteek gizaldiz gizaldi!
$^8$ Izan bedi beti errege zure begiradapean! Izan bitza zure maitasun eta leialtasuna zaindari!
$^9$ Horrela, zure izenaren ohorez kantatuko dut etengabe eta promesak beteko dizkizut egunero.

## 62. salmoa

Jainkoaz bakarrik fidatzeko deia
$^1$ Koru-zuzendariarentzat. «Jedutun»en doinuaz. Daviden salmoa.
$^2$ Jainkoarengan bakarrik atseden nire barruak, harengandik nire salbamena.
$^3$ Bera bakarrik nire harkaitz eta salbamen, nire gotorleku: inola ere ez naiz eroriko.
$^4$ Noiz arte oldartu behar duzue gizakiaren kontra, hau akabatu nahian? Pareta okertua, hesi koloka zarete guztiok!
$^5$ Azpikeria beste asmorik ez dute, gezurra zaie atsegin, hondatzeko: hitzez bedeinkatu, eta barrutik madarikatu.
$^6$ Ene barrena, Jainkoarengan bakarrik izan atseden, harengandik baitator nire esperantza.
$^7$ Bera bakarrik nire harkaitz eta salbamen, nire gotorleku: ez naiz eroriko.
$^8$ Jainkoarengan nire salbamena eta ohorea, Jainkoa nire harkaitz sendo eta babesleku.
$^9$ Izan beti harengan konfiantza, haren herri zaretenok! Zabaldu hari zeuen bihotza! Jainkoa dugu babesleku!
$^{10}$ Haizea eta itxura besterik ez dira gizakiak, jende xehe nahiz handiki: denak batera pisuan jarrita, haizea baino arinago igoko lirateke.
$^{11}$ Ez izan konfiantzarik zapalkuntzan, ez jarri usterik lapurretan. Ondasunak ugalduta ere, ez eman haiei bihotza.
$^{12}$ Jainkoak esan du -behin eta berriro entzun diot - berari dagokiola ahalmena.
$^{13}$ Bai, zuri dagokizu, Jauna, leialtasuna; bakoitzari bere egintzen arabera ordaintzen diozu.

## 63. salmoa

Jainkoaren irrikaz gau eta egun
$^1$ Daviden salmoa. Judako basamortuan zegoenekoa.
$^2$ Jainko, ene Jainko, lehia biziz nabilkizu bila, zure egarri da nire barrena, zure irrika naizen guztia, lur lehor, agor, urgabea bezala.
$^3$ Egon nadila horrela santutegian zuri begira, zure indarra eta ospea ikusiz.
$^4$ Bizia baino ederrago zure maitasuna! Nire ahoak ospatuko zaitu;
$^5$ bai, bizitza guztian bedeinkatuko zaitut, zuri dei eginez altxatuko eskuak.
$^6$ Jakirik gozoenez bezala aseko naiz, eta nire ezpainek poz-oihuka goretsiko zaituzte.
$^7$ Gauez ohean zuregan dut gogoa, zuri otoitzean igarotzen ditut orduak.
$^8$ Bai, zu izan zaitut laguntzaile; kantuz ariko naiz pozik zure hegalen itzalean.
$^9$ Zuri itsatsia nago oso-osorik, eta zure eskuinak eusten niri.
$^{10}$ Nire hondamen bila dabiltzanak, ordea, bihoaz lurpe sakonera!
$^{11}$ Hil bitez ezpataz, bihur azerien janari!
$^{12}$ Erregea Jainkoarekin poztuko da. Haren izenarengatik zin egiten duena harro izango da; gezurtiei, berriz, ahoa itxiko diete.

## 64. salmoa

Jainkoak iraintzaileak zigortu
$^1$ Koru-zuzendariarentzat. Daviden salmoa.
$^2$ Entzun, ene Jainko, nire kexa, zaindu nire bizia etsai beldurgarriongandik.
$^3$ Gorde nazazu makurren azpilanetik, elkar hartu duten gaizkileengandik;
$^4$ ezpata bezain zorrotza dute mihia, geziak bailiran botatzen hitz pozoitsuak:
$^5$ ezkututik jaurtikitzen diote errugabeari, bat-batean eta ezeren beldurrik gabe.
$^6$ Gaitz egiteko elkar berotzen dute, tranpa ezkutuak nola jarriko dabiltza, esanez: «Nor konturatuko da?
$^7$ Nork ikertuko gure makurkeria biribilak?» Ikertzen ditu, bai, gizakiaren barrena bihotz-hondoraino ikertzen duenak.
$^8$ Jainkoak geziak jaurtiki eta zauriz beteak dira bat-batean.
$^9$ Beren mihia bihurtzen zaie erorbide, eta begira daudenek irri dagite buru-keinuka.
$^{10}$ Jende guztia beldurrak hartu du, Jainkoaren egintzak iragartzen dituzte, hark egina hausnartzen.
$^{11}$ Alai bedi zintzoa Jaunarekin, babes bedi harengan eta harro bitez horretaz bihotz zuzenekoak.

## 65. salmoa

Jainko ongileari gorazarrea
$^1$ Koru-zuzendariarentzat. Daviden salmoa. Kanta.
$^2$ Oi Sionen zauden Jainkoa, zuri zor zaizu gorespena, zuri bete behar promesak,
$^3$ otoitzak entzuten dituzun horri. Zuregana datoz gizakiak oro.
$^4$ Ezin konta ahala dira gure erruak, baina zuk barkatu egiten dizkiguzu hobenak.
$^5$ Zorionekoa zuk aukeratu eta gonbidatzen duzuna zeure santutegian bizitzera. Ase gaitezela zure etxeko ondasunez, zure tenpluko dohain santuz!
$^6$ Salbaziozko egintza harrigarriz erantzuten diguzu, Jainko gure salbatzaile horrek, munduko bazter guztien, urrutieneko itsasoen itxaropide horrek.
$^7$ Zuk ezarri dituzu mendiak tinko zeure indarraz: ahalmenez zaude jantzia!
$^8$ Zuk baretzen duzu itsas olatuen burrunba, zuk baretzen herrien zalaparta.
$^9$ Mundu-bazterretako biztanleak harri eta zur daude zure mirarien aurrean. Bai sortaldeari, bai sartaldeari, pozez oihu eragiten diezu.
$^{10}$ Zuk zaintzen duzu lurra, urez ase eta oparo aberasten; gainezka doa urez zeruko ubidea, zuk ematen diozu gizakiari garia, zuk prestatzen lurra:
$^{11}$ ildoak ureztatu, zokorrak berdindu, euri-zaparradaz harrotu, ernamuinak bedeinkatu.
$^{12}$ Urtea ondasunez mukurutzen duzu, zure lautadak joritasunez janzten.
$^{13}$ Heze eta jori daude landazabalak, pozez apaindurik mendi-muinoak.
$^{14}$ Zelaiak artaldez jantzi dira, ibarrak gariz estali. Denek irrintzi eta kantu!

## 66. salmoa

Jainko mirarigileari esker onezko liturgia
$^1$ Koru-zuzendariarentzat. Kanta. Salmoa.
Egin irrintzi Jainkoari, lurtar guztiok,
$^2$ kanta haren omenez, eman ohore hari gorespenez.
$^3$ Esan Jainkoari: «Zu bai izugarria zeure egintzetan! Zure indar handiaren aurrean, makurtu egiten dira zure etsaiak.
$^4$ Mundu osoa ahozpezten da zure aurrean, kantu degizute, abestiz zaituzte ospatzen».
$^5$ Zatozte, ikus Jainkoak eginak, izugarriak gizakientzat haren ekintzak:
$^6$ itsasoa lehor bihurtu zuen, oinez igaro ziren bertatik. Poz gaitezen, beraz, Jainkoarekin!
$^7$ Nagusi da betidanik bere ahalmenaz; erne ditu begiak herrien gain, errebeldeak aurka altxa ez dakizkion.
$^8$ Bedeinkatu, herriok, gure Jainkoa, oihukatu goraki haren gorespena.
$^9$ Bizirik eutsi baitzigun eta gure oinei erortzen utzi ez.
$^{10}$ Probatu gaituzu, bai, gure Jainko horrek, zilarra bezala garbitu,
$^{11}$ estuasun larrian jarri, zama astuna bizkarrera bota,
$^{12}$ zamariak bagina bezala zapal gaitzaten utzi. Suari eta urei aurre egin behar izan diegu. Baina, azkenik, eman diguzu arnasa.
$^{13}$ Zure etxean sartuko naiz erre-oparirako eta horrela beteko dizut promesa,
$^{14}$ larrialdian neure ahoz hitz emana.
$^{15}$ Abere gizenak opalduko dizkizut, ahariak erreko, zezen eta akerrak eskainiko.
$^{16}$ Jainkoari begirune diozuenok, zatozte eta entzun: hark nire alde egina kontatuko dizuet.
$^{17}$ Nire ahoak hari dei egin orduko, prest zegoen nire mihian gorazarrea.
$^{18}$ Asmo okerrak izan banitu, Jaunak ez zidakeen entzungo.
$^{19}$ Baina Jainkoak entzun egin zidan, nire otoitz-oihua aditu.
$^{20}$ Bedeinkatua Jainkoa! Ez du baztertu nire otoitza, ez eta aldendu ere niregandik bere maitasuna.

## 67. salmoa

Jainkoari bedeinkazio-eskaria
$^1$ Koru-zuzendariarentzat. Harizko musika-tresnaz. Salmoa. Kanta.
$^2$ Erruki gutaz, oi Jainko, bedeinka gaitzazu, erakutsi guri aurpegi argia,
$^3$ ezagut dezan munduak zure nagusitza, jentil-herriek zure garaipena.
$^4$ Goraipa zaitzatela herriek, oi Jainko, goraipa zaitzatela herri guztiek!
$^5$ Kanta bezate nazioek pozaren pozez, herriak justiziaz gobernatzen baitituzu, nazioak munduan zuk gidatzen.
$^6$ Goraipa zaitzatela herriek, oi Jainko, goraipa zaitzatela herri guztiek!
$^7$ Eman beza lurrak bere fruitua, bedeinka gaitzala Jainkoak, gure Jainkoak.
$^8$ Bedeinka gaitzala Jainkoak, izan biezaio begirune mundu osoak!

## 68. salmoa

Jainkoaren garaipenak ospatuz gorazarrea
$^1$ Koru-zuzendariarentzat. Daviden salmoa. Kanta.
$^2$ Jainkoa jaiki eta haren etsaiak sakabanatu! Gorroto diotenak ihesi doaz haren aurretik.
$^3$ Kea desegiten den bezala desegiten dira; nola urtzen argizaria sutan, halaxe galtzen gaiztoak Jainkoaren aurrean.
$^4$ Zintzoak, berriz, pozik dira, Jainkoaren aurrean dantzan, bozkarioz gainezka.
$^5$ Kanta Jainkoari, jo soinua haren omenez, presta bidea «hodei gainean zaldiz doanari». Goza Jaunarekin, haren aurrean poz-oihuka.
$^6$ Umezurtzen aita, alargunen defendatzaile da Jainkoa bere bizileku santutik.
$^7$ Baztertuei etxea ematen die Jainkoak, preso zeudenak kanta artean askatzen; errebeldeak bakarrik basamortuan gelditzen.
$^8$ Oi Jainko, zeure herriaren gidari atera zinenean, basamortuan zehar zindoazela,
$^9$ dardara egin zuen lurrak, urtu egin zen Jainkoaren aurrean zerua, Sinaiko Jainkoaren, Israelen Jainkoaren aurrean.
$^{10}$ Euria ugari bota zenuen, oi Jainko, zeure lurralde eta jabegoa indarberritu.
$^{11}$ Hantxe kokatu zen zure herria; behartsuen ardura duzu, oi Jainko, zeure ontasunean.
$^{12}$ Jaunak iragarpena egin du, ugaria da mezularien taldea:
$^{13}$ «Ihesi doaz, ihesi, erregeak eta gudarosteak!» Lurraldeko larreak harrapakin gisa banatuak dira,
$^{14}$ zuek artegian atsedenean zaudetelarik. Usoaren hegalak zilarrez estaltzen dira, lumak urre gorriz.
$^{15}$ Ahaltsuak erregeak sakabanatzean, Mendi-ospelean elurra ari zuen.
$^{16}$ Baxango mendi, mendi gorena, gailur garaidun Baxango mendia,
$^{17}$ zergatik zaudete, gailur garaiok, inbidiaz begira Jainkoak bizitzeko desiratu duen mendiari, Jaunak betiko bizileku egin duenari?
$^{18}$ Jainkoaren gudu-gurdiak milaka eta milaka, ezin konta ahalakoa haren gudarostea: horien artean aintzaz beterik dago Jauna santutegian.
$^{19}$ Gorenera igo zinen, gatibuak harturik; zerga ordaindu zizuten gizakiek, bai eta errebeldeek ere, Jainko Jaun horrek bizilekua izan zenezan.
$^{20}$ Bedeinkatua egunero Jauna: bere gain hartu gaitu geure Jainko salbatzaileak.
$^{21}$ Jainko salbatzaile dugu Jainkoa, Jainko Jaunari esker libratu gara heriotzatik.
$^{22}$ Izan ere, Jaunak xehatzen ditu etsaien buruak, errudunen buru-hezurrak.
$^{23}$ Jaunak esan du: «Baxandik ekarriko ditut, itsas hondotik aterako,
$^{24}$ etsaiak odoletan zapal ditzazun; zure txakurren mihiek ere izango dute partea».
$^{25}$ Hor ageri da, ene Jainko, zure gorteiua, ene Jainko eta erregearen gorteiua santutegirantz:
$^{26}$ kantariak aurrean, musikariak atzean, neskatxak tartean, panderoa joz.
$^{27}$ Bedeinka ezazue Jainkoa batzarrean, bedeinka Jauna Israelgo elkartean.
$^{28}$ Horra hor aurrena Benjaminen, gazteenaren, leinua, eta ondoren Judaren buruzagiak, Zabulon eta Neftaliren buruzagiak.
$^{29}$ Azaldu, ene Jainko, zeure indarra, egiaztatu, ene Jainko, gure alde egin duzuna.
$^{30}$ Opariak dakarzkizute erregeek Jerusalemgo zeure tenplura;
$^{31}$ bertatik, egiozu mehatxu Egiptori, kanaberadiko piztiari, haren zezen- eta zekor-tropelari, zilarraren irrikaz herriak zanpatzen dituzten horiei! Sakabana itzazu herri guduzaleok!
$^{32}$ Betoz opari bikainak Egiptotik, dakarzkiola arin Etiopiak eskuerakutsiak Jainkoari.
$^{33}$ Munduko erresumok, kanta Jainkoari, jo soinua Jaunari.
$^{34}$ Hara, zeruetan, antzinako zeruetan, zaldiz doanak oihu egin du bere ahotsaz, bere ahots indartsuaz.
$^{35}$ Eman aintza Jainkoari! Haren ospea Israelen gain dago, haren ahalmena hodeiez gora.
$^{36}$ Ikaragarria Jainkoa santutegian: bera da Israelen Jainkoa, bere herriari indar eta kemen ematen diona! Bedeinkatua Jainkoa!

## 69. salmoa

Jainkozale atsekabetu eta erasotuaren otoitz larria
$^1$ Koru-zuzendariarentzat. «Liliak» doinuan. Davidena.
$^2$ Salba nazazu, ene Jainko: leporaino ditut urak.
$^3$ Istinga sakonean murgiltzen ari naiz, eta oinak non tinkaturik ez. Ur handietan nago sartua, eta korronteak narama.
$^4$ Akitua nago deiadarka, errea daukat eztarria, lausoturik begiak, ene Jainkoaren zain eta zain.
$^5$ Buruko ileak baino gehiago dira arrazoirik gabe gorroto didatenak, nire tximak baino ugariago nire erasotzaileak, nire etsai gezurtiak. Lapurtu ez dudana itzuli behar ote dut?
$^6$ Ene Jainko, ezagutzen duzu nire zabarkeria, ez daude zuretzat ezkutuan nire hutsegiteak.
$^7$ Jauna, Jaun ahalguztiduna, ez biezaie nire erruz usteak huts egin zuregan konfiantza dutenei; ez nadila lotsabide gerta zuregana jotzen dutenentzat, oi Israelen Jainkoa!
$^8$ Zuregatik jasan ditut irainak, zuregatik estali dit lotsak aurpegia.
$^9$ Arrotz gertatua naiz neure senideentzat, ezezagun neure amaren seme-alabentzat.
$^{10}$ Zure tenpluaren maiteminak erretzen nau, zure kontrako irainak datozkit gainera.
$^{11}$ Barau eginez penatzen banaiz, iraina besterik ez dut jasotzen;
$^{12}$ dolu-jantzia hartzen badut, irri-lelo bihurtzen naiz.
$^{13}$ Plazan eserita, marmarka ari zaizkit, mozkorrek koplak ateratzen dizkidate.
$^{14}$ Jauna, zuri degizut otoitz: Jauna, egidazu orain mesede! Erantzun, ene Jainko, zeure maitasun handiaz, zeure egiazko salbamenaz.
$^{15}$ Atera nazazu lokatzetik, ez nadila murgil; libra nazazu gorroto didatenengandik eta ur handietatik!
$^{16}$ Ez nazala ur-korronteak eraman, ez nazala zurrunbiloak irentsi, ez nadila putzuan itxita geldi!
$^{17}$ Erantzun, Jauna, zeure maitasun zoragarriaz, bihur niregana begiak zeure erruki handiaz.
$^{18}$ Ez ezkuta aurpegia zeure morroi honi, erantzun laster, larri naiz eta.
$^{19}$ Hurbil zakizkit, defenda nazazu, askatu etsaien eskutik.
$^{20}$ Badakizu nola iraintzen nauten, nola desohoratu eta lotsarazten; ongi ezagunak dituzu nire etsaiak.
$^{21}$ Irainek bihotza urratu didate, guztiz adoregabe nago. Ezbeharrean laguntza espero nuen, baina alferrik; kontsolatzaileak, baina ez ditut aurkitu.
$^{22}$ Janaritan pozoia jarri didate, egarriarentzat ozpina edaten eman.
$^{23}$ Gerta bekie beren otordua tranpa, beren segurtasuna sare.
$^{24}$ Lauso bitez haien begiak eta itsutu, ahul bekie gerria betiko!
$^{25}$ Hustu zeure sumina haien gainera, jo bitza zure haserre-suak!
$^{26}$ Bihur bedi haien kanpalekua basamortu, geldi bitez inor gabe haien bizilekuak!
$^{27}$ Zuk jo duzunari eraso egiten baitiote, zuk zaurituaren oinazeaz hitz eta berba.
$^{28}$ Ordainarazi beren erruak banan-banan, ez bezate sekula zure barkamenik ikus!
$^{29}$ Ezaba itzazu biziaren liburutik, ez sailkatu zintzoen zerrendan!
$^{30}$ Ni, berriz, gizagaixo atsekabetu hau, indarberri nazala, oi Jainko, zure salbazioak.
$^{31}$ Orduan, Jainkoaren izena kantuz goretsiko dut, esker onez handietsiko.
$^{32}$ Atseginago izango zaio Jaunari zezena baino, adardun eta azkazaldun zekorra baino.
$^{33}$ Ikusazue, apalok, eta poztu; izan bihotz, Jainkoarengana jotzen duzuenok!
$^{34}$ Entzuten baitie Jaunak bere behartsuei, ez ditu baztertzen berari atxikiak daudenak.
$^{35}$ Gorets bezate zeru-lur eta itsasoek eta bertan bizi diren guztiek.
$^{36}$ Bai, Jainkoak salbatuko du Sion, berriro eraikiko Judako hiriak. Beraietan biziko dira eta haien jabe izango.
$^{37}$ Jainkoaren zerbitzarien ondorengoak izango dira oinordeko, hura maite dutenak biziko bertan.

## 70. salmoa

Laguntza eske oihu larria
$^1$ Koru-zuzendariarentzat. Davidena. Oroigarritzat.
$^2$ Ene Jainko, zatoz ni libratzera! Jauna, zatoz laster laguntzera!
$^3$ Lotsagorritan geldi bitez ni hil nahian dabiltzanak! Atzera egin bezate, barregarri, zoritxarra opa didatenek!
$^4$ Itzul bitez lotsaren lotsaz burla egiten didatenak!
$^5$ Poz eta alai bitez zurekin zuregana jotzen dutenak! «Handia da Jainkoa!», esan bezate etengabe zure salbamena maite dutenek!
$^6$ Behartsu eta dohakabe naiz: zatozkit laster, ene Jainko! Zu zara nire laguntzaile eta askatzaile, Jauna, ez luza!

## 71. salmoa

Zahartu eta ahulduaren otoitza
$^1$ Jauna, zuregan dut babesa: ez diezadala inoiz usteak huts egin!
$^2$ Zuzena baitzara, libra nazazu, askatu, makur belarria niregana eta salba nazazu.
$^3$ Izan zakizkit harkaitz babesle; agindua duzu noiznahi etorriko zarela ni salbatzera. Bai, zu zara nire haitz eta gotorleku.
$^4$ Aska nazazu, ene Jainko, gaiztoaren eskutik, bidegabezko eta gogorzaleen ukabiletik.
$^5$ Jainko Jauna, zu zaitut itxaropen, zu gaztetatik neure segurtasun.
$^6$ Zu izan zaitut euskarri amaren sabeletik, zuk atera nauzu amaren erraietatik. Zuri etengabe nire gorespena!
$^7$ Mirari bat bezala gertatu nintzen askorentzat, zu zintudan neure babesleku seguru.
$^8$ Zure gorespenez eta ekintza ospetsuez betea nuen ahoa egun osoan.
$^9$ Ez ni baztertu zahartu naizen honetan, ez eskutik utzi indarrak ahuldu zaizkidanean.
$^{10}$ Etsaiak begira ditut, niri zelatan daudenek elkar hartu dute.
$^{11}$ Hau diote: «Jainkoak bertan behera utzia du: segi atzetik, harrapatu, ez du inor izango libratzeko».
$^{12}$ Jainkoa, ez gelditu niregandik urrun, ene Jainko, zatoz laster laguntzera!
$^{13}$ Gal bitez lotsagarri nire salatzaileak! Irainak eta desohoreak estal bitza nire zoritxarraren bila dabiltzanak!
$^{14}$ Nik, berriz, itxaroten jarraituko dut, gero eta areago zu goretsiko.
$^{15}$ Nire ezpainek egun osoan emango dute zure salbamen-asmo eta ekintzen berri, nik kontatu ahal baino gehiago diren arren.
$^{16}$ Zure tenplu bikainean sartuko naiz, Jainko Jauna, leiala zu bakarrik zarela iragarriko.
$^{17}$ Ene Jainko, gaztetatik irakatsi didazu, eta zure egintza miragarriak iragartzen ari izan naiz gaur arte.
$^{18}$ Orain, zahar eta ile-zuri naizenean, ez nazazu bertan behera utz, ene Jainko, zure indarra elkarteari iragar diezaiodan, zure tenplura datorkeen edonori.
$^{19}$ Zure salbamen-asmoa, oi Jainko, zerurainokoa da, gauza handiak egin baitituzu. Nor zu adinakorik, oi Jainko?
$^{20}$ Hamaika larrialdi eta zoritxar pasarazi didazu. Baina berriro biziaraziko nauzu, Herio Leize sakonetik altxatuko.
$^{21}$ Lehen baino izen handiagoa emango didazu, berriro kontsolatuko.
$^{22}$ Orduan, harpa-soinuz goretsiko zaitut, ene Jainko, leiala zarelako; zitaraz kantatuko dizut, oi Israelgo Santu.
$^{23}$ Bai, zuri kantatuko dizut, poz-oihuz ospatuko zaitu nire ahoak, zuk salbatu duzun nire izate osoak.
$^{24}$ Nire mihiak zure salbamen-asmoa iragarriko du egun osoan, lotsaz eta irainez gelditu baitira nire zoritxarraren bila zebiltzanak.

## 72. salmoa

Errege berriaren erregua
$^1$ Salomonena.
Ene Jainko, emaiozu zeure zuzentasuna erregeari, zeure justizia erregearen semeari.
$^2$ Goberna beza zure herria justiziaz, zure dohakabeak zuzenbidez.
$^3$ Ekar bezate mendi eta muinoek herriarentzat justiziazko bakea!
$^4$ Egin biezaie justizia herriko dohakabeei, salba bitza behartsuak, apurtu zapaltzaileak!
$^5$ Iraun beza eguzkia eta ilargia direino, munduaren azkenerarte!
$^6$ Jaits bedi euria belardira bezala, lurra asetzen duen lanbroa bezala.
$^7$ Haren egunetan, lora bedi justizia, ugaldu bakea eta ongizatea, ilargia itzali arte!
$^8$ Izan bedi nagusi itsasotik itsasora, lurraren bazter batetik bestera.
$^9$ Makur bekizkio itsas herriak, jan bezate hautsa haren etsaiek!
$^{10}$ Ekar biezaizkiote erregaliak Tarsiseko eta urrutiko herrietako erregeek, ordaindu zergak Saba eta Sebako erregeek.
$^{11}$ Agur bezate ahozpezturik errege guztiek, jar bekizkio menpean nazio guztiak!
$^{12}$ Berak libratuko du laguntza eske oihuka ari den behartsua, nork defendaturik ez duen dohakabea.
$^{13}$ Gupida izango die gizagaixo eta pobreei, bizia salbatuko behartsuei.
$^{14}$ Berak babestuko ditu gogorkeria eta bidegakeriatik. Balio handia izango du haien biziak berarentzat!
$^{15}$ Bizi bedi luzaro! Eman biezaiote Sabako urrea, egin bezate otoitz haren alde etengabe, bedeinka bezate egunero!
$^{16}$ Izan bedi gari ugari lurraldean, mendi gainetan kulunkan; sor beza fruitua Libanok bezala, zelaiko belarra bezain ugari!
$^{17}$ Iraun beza haren izenak betiko, eguzkiak adina! Bedeinkatuak bitez harengan ondorengoak, zoriontsu nazio guztiak!
$^{18}$ Bedeinkatua Jainko Jauna, Israelen Jainkoa, mirarigile bakarra!
$^{19}$ Bedeinkatua betiko haren izen ospetsua! Haren aintzak bete beza lur osoa! Amen. Amen.
$^{20}$ Hemen amaitzen dira Jeseren seme Daviden otoitzak.

## 73. salmoa

Meditazioa. Gaiztoaren eta zintzoaren azken zoria
$^1$ Asafen salmoa
Bai ona dela Jainkoa, Israel, bihotz-garbientzat!
$^2$ Baina ozta-ozta ez dut nik estropezu egin, ia-ia erori nintzen.
$^3$ Izan ere, gaiztoen arrakasta ikusirik, harroputz horien inbidiaz nengoen.
$^4$ Ez dute inongo problemarik, osasuntsu eta ongi aseak daude.
$^5$ Ez dute giza nekerik, ez besteek bezala oinazeak eraman beharrik.
$^6$ Harrokeria dute lepoko, bidegabekeria soineko.
$^7$ Begiak dirdira egiten die gantz artetik, barruko gutizia kanporatuz.
$^8$ Iseka ari dira eta zitalkeriak esaten, goitik behera begira, jendea nola larrutuko hitz egiten.
$^9$ Haien ahoak zeruari erronka, haien mihia lur osoan barrena.
$^{10}$ Horregatik, Jainkoaren herria haiengana bihurtzen da, haien hitz guztiak ura bezala irentsiz.
$^{11}$ Hau diote: «Nola jakin Jainkoak? Ba al du ohartzerik Goi-goikoak?»
$^{12}$ Horra hor gaiztoak: lasai asko beti, ondasunak pilatzen.
$^{13}$ Beraz, alferrik gorde dut bihotza garbi eta errugabe naizela agertzeko eskuak garbitu,
$^{14}$ egunero oinazeak eraman behar baditut eta goizero zigorra jasan.
$^{15}$ Baina haiek bezala jardutea erabakiko banu, zure jatorriaz arnegatu egingo nuke.
$^{16}$ Saiatu nintzen ulertzen begi aurreko arazo hori,
$^{17}$ Jainkoaren santutegian sartu nintzen arte; orduan ulertu nuen zein den haien atarramendua.
$^{18}$ Hara, irristalekuan jarriak dituzu eta hondamendira amiltzen.
$^{19}$ Bat-batean, nolako hondamena! Haienak egin du, ikaragarrizko azkenaz.
$^{20}$ Esnatutakoan ametsa bezala, gutxietsi egingo dituzu, Jauna, mamuen erreinuan.
$^{21}$ Bihotz-mindurik nengoen, barrua gogorturik,
$^{22}$ eta hala, inozo eta ezjakin nintzen, abere baten pareko zure begietan.
$^{23}$ Baina ni zurekin izango naiz beti: eskutik hartua naukazu;
$^{24}$ zeure aholkuz nauzu gidatuko eta, azkenik, ospez zeureganatuko.
$^{25}$ Ez zaitut, bada, zu zeruan? Ez dut beste pozik lurrean!
$^{26}$ Gorputz eta espirituz, indargaltzen ari banaiz ere, zu zara nire adorearen euskarri, oi Jainko, zu nire betiko ondasun.
$^{27}$ Bai, zuregandik urrun doazenak galduak dira, desleial zaizkizunak suntsitu egingo dituzu.
$^{28}$ Nire zoriona, berriz, Jainkoaren ondoan egotea da, Jainko Jaunarengan babestea, eta haren egintza guztiak ospatzea.

## 74. salmoa

Tenpluko hondakinen gain deitorea
$^1$ Asafen poema.
Oi Jainko, zergatik baztertu gaituzu betiko? Zergatik zaude haserre-sutan zeure larreko ardien kontra?
$^2$ Oroit zaitez betidanik zeuretzat hartu zenuen artaldeaz, zeure artzain-makilaz askatu zenuen ondareaz, zeure bizileku egin zenuen Sion mendiaz.
$^3$ Jaso zeure herria azkenik gabeko hondakin hauetatik: etsaiak den-dena erraustu du santutegian.
$^4$ Zure etsaiek zure elkartearen erdian orroak egin zituzten, beren banderak ehunka ezarri.
$^5$ Baso itsuan aizkoran ari den egurgina ziruditen:
$^6$ aizkoraz eta mailuz bota zituzten zurlandu guztiak.
$^7$ Gero, zure santutegiari su eman zioten, zure egoitza santua bota eta profanatu.
$^8$ Hau zuten helburu: erabat erraustea arraza eta herrialdeko batzar santu guztiak.
$^9$ Ez dugu ikusten jadanik zure presentziaren ezaugarririk, ez dago profetarik, eta inork ez dakigu noiz arte.
$^{10}$ Noiz arte ari behar du, oi Jainko, etsaiak irainka? Amaigabe mesprezatu behar ote du zure izena?
$^{11}$ Zergatik ezkutatzen duzu zeure indarra? Zergatik zaude besoak tolestaturik?
$^{12}$ Zu zara, oi Jainko, zu betidanik nire errege. Zuk lortu zenuen lurrean garaipena:
$^{13}$ zuk suntsitu zenuen zeure indarraz itsasoa, zuk apurtu itsas herensugeen buruak,
$^{14}$ zuk zanpatu zenizkion itsas munstroari buruak eta itsas herriei jaten eman.
$^{15}$ Zuk sortarazi dituzu iturri eta errekak, zuk agorrarazi inoiz lehortu gabeko ibaiak.
$^{16}$ Zureak dira gau-egunak, zuk eratuak eguzki-ilargiak;
$^{17}$ zuk ezarri dituzu munduaren mugak, zuk moldatu uda-neguak.
$^{18}$ Gogoan har, Jauna: etsaiak irain egiten dizu, herri burugabeak zure izenari mesprezio.
$^{19}$ Ez eman piztiei zeure usapala, ez ahaztu betiko zeure dohakabeen bizia!
$^{20}$ Gogora ezazu zeure ituna, beteak baitaude herrialdeko bazterrak gogorkeriaz.
$^{21}$ Ez bedi zapaldua desohoraturik gera, gorets bezate zure izena dohakabe eta behartsuek.
$^{22}$ Jaiki zaitez, Jainko hori, defenda zeure auzia! Har gogoan burugabeon etengabeko irainak.
$^{23}$ Ez ahaztu zeure arerioen eupadak, zure kontra altxatuen gero eta iskanbila handiagoak.

## 75. salmoa

Jainkoak zuzenbidez epaituko mundua
$^1$ Koru-zuzendariarentzat. «Ez suntsitu» doinuan. Asafen salmoa. Kanta.
$^2$ Eskerrak zuri, Jainkoa, eskerrak zuri, hain hurbil zaitugun horri!
Zeruak zure egintza miragarriak ditu iragartzen.
$^3$ Hau dio Jainkoak: «Neuk erabakiko dudan unean, zuzenbidez epaituko dut mundua.
$^4$ Nahiz eta lurrak bizilagun guztiekin ikara egin, nik dauzkat tinko haren zutoinak».
$^5$ Hau diotset handiputzei: «Ez harrotu!» Eta gaiztoei: «Ez ibili indarrak erakusten!
$^6$ Ez ibili arrandiz indarrak erakusten, ez hitz egin horrela buru-harro».
$^7$ Ez ekialdetik eta ez mendebaldetik, ez basamortutik ere, ez dator goraldia:
$^8$ Jainkoak bakarrik du boterea; nahi duena eraisten du, nahi duena goratzen.
$^9$ Eskuan du Jaunak kopa, ardo bizi nahastuz gainezka; bertatik isuriko die, eta lurreko gaizto guztiek edan beharko dute, hondar eta guzti zurrupatu beharko.
$^{10}$ Ni, ordea, betiko poztuko naiz, Jakoben Jainkoaren omenez kantari.
$^{11}$ «Gaiztoen indarra hautsiko dut; zintzoen indarra, berriz, areago egingo».

## 76. salmoa

Jainko ikaragarriari kanta
$^1$ Koru-zuzendariarentzat. Harizko musika-tresnaz. Asafen salmoa. Kanta.
$^2$ Jainkoa Judan agertu da, handia da haren izena Israelen.
$^3$ Jerusalemen du egoitza, Sionen bizilekua.
$^4$ Han hautsi ditu gudu-armak: arkuaren gezi, babeski eta ezpatak.
$^5$ Distiratsua zu, handi-ederra, antzinako mendiak baino areago.
$^6$ Dena lapurtu diete bulartsuenei ere, azken loak hartu ditu gudari adoretsuak, besoak mugitzeko ere ez dira gauza.
$^7$ Zeure mehatxuaz, Jakoben Jainkoa, zurrun utzi dituzu gurdi eta zaldiak.
$^8$ Ikaragarria zara: nork iraun zutik zure aurrean, zure haserrealdian?
$^9$ Zerutik adierazten duzu zeure epaia; lurra beldurrez mutu gelditzen da,
$^{10}$ zu, oi Jainko, epaia ematera jaikitzean, munduko dohakabeak salbatzera.
$^{11}$ Gizakirik amorratuenak ere goretsi beharko zaitu, zure zigorretik bizirik geldituak inguruan bilduko zaizkizu.
$^{12}$ Egin promesak Jaunari, zeuen Jainkoari, eta bete; haren inguruan bilduok, ekarri emaitzak Jainko beldurgarriari,
$^{13}$ handikiak arnasarik gabe uzten eta munduko erregeei ikara ematen dienari.

## 77. salmoa

Iraganeko mirariez oroituz, oraingo egoeraz negar-kanta
$^1$ Koru-zuzendariarentzat. «Jedutun»en doinuaz. Asafen salmoa.
$^2$ Goraki degiot Jainkoari deiadar, goraki deiadar, entzun diezadan.
$^3$ Nire larrialdian, Jaunarengana jotzen dut, gauez aspergabe besoak luzatzen, pozbide orori uko eginez.
$^4$ Jainkoaz oroiturik, intziri dagit, hartaz pentsatzean, adorea galtzen dut.
$^5$ Ez didazu uzten, Jauna, begirik biltzen, nahasturik nago, ez dakit zer esan.
$^6$ Aspaldiko garaiez gogoratzen naiz, antzinako urteez oroitzen;
$^7$ gauez kantu-leloa datorkit gogora, barrutik hausnarrean eta neurekiko galdezka ari naizela:
$^8$ «Jaunak betiko baztertuko ote gaitu? Ez ote digu sekula berriz mesede egingo?
$^9$ Amaitu ote erabat haren maitasuna? Bukatu ote betiko haren agintzaria?
$^{10}$ Jainkoa bere gupidaz ahaztu ote da? Haserrez bihotza itxia ote du?»
$^{11}$ Eta neurekiko diot: «Hauxe nire gaitza: Goi-goikoaren jokabidea aldatu egin dela».
$^{12}$ Gogoan ditut, Jauna, zure egintza handiak, gogoan, bai, zure aspaldiko mirariak.
$^{13}$ Zuk egindako guztiak buruan darabiltzat, zure egintza handiak hausnartzen ditut.
$^{14}$ Santua da, oi Jainko, zure jarduera! Zein jainko zu bezain handi?
$^{15}$ Zu zara mirariak egin dituen Jainko bakarra, zuk erakutsi diezu herriei zeure indarra.
$^{16}$ Zeure indarraz askatu zenuen herria, Jakoben eta Joseren ondorengoak.
$^{17}$ Itsasoak zu ikusi orduko, oi Jainko, itsasoak zu ikusi orduko, dardara egin zuen, itsas leizeak ikara.
$^{18}$ Hodeiek euri-jasak bota zituzten, lainoek trumoia jo, zure geziak han-hemen bristaka.
$^{19}$ Zure trumoi-burrunbak zeruan jotzean, oinaztargiek mundua argitu zuten, lur-barrenak ikara eta dardara egin.
$^{20}$ Itsasoan zehar igaro zinen, ur handien artetik oinez, baina inork zure aztarnarik aurkiezin.
$^{21}$ Artaldea bezala eraman zenuen zeure herria, Moises eta Aaronen eskutik.

## 78. salmoa

Historiaren ikasbideak
$^1$ Asafen poema.
Entzun, ene herri, nire irakaspena, makur belarria nire esanetara.
$^2$ Alegia bidez mintzatuko naiz, lehengo garaien ikasbideak azalduz.
$^3$ Guk entzun eta jakindakoak, gurasoek kontatu zigutena,
$^4$ Jaunaren egintza goresgarriak, haren garaipena eta egin dituen mirariak ez dizkiegu ezkutatuko geure haurrei, baizik eta datorren belaunaldiari kontatuko.
$^5$ Xedapenak ezarri zizkion Jakoben herriari, legea eman Israeli: hauek beren haurrei irakasteko agindu zien gure gurasoei,
$^6$ hurrengo gizaldiek, geroko haurrek, jakin zitzaten; eta hauek, beren aldetik, beren ondorengoei kontatuko zieten.
$^7$ Horrela, Jainkoarengan jarriko zuten konfiantza; haren egintza handiak ahaztu gabe, haren aginduak beteko zituzten.
$^8$ Ez ziren izango beren gurasoen antzeko: jende ez-esaneko eta errebeldea, gizaldi bihotz-arina, Jainkoarekiko barru desleialekoa.
$^9$ Efraimen leinuko arkulariek, ongi armaturik egon arren, bizkarra erakutsi zuten gudu-egunean;
$^{10}$ izan ere, Jainkoaren ituna ez zuten gorde, ez zioten haren legeari jarraitu nahi izan;
$^{11}$ ahaztu egin zituzten haren egintza handiak, hark erakutsi zizkien mirariak.
$^{12}$ Mirariak eginak zituen haien gurasoen begi aurrean Egipton, Tanisko lurraldean.
$^{13}$ Itsasoa erdi bi egin zuen haiek pasatzeko, horma bat bezala urei tinko eutsiz.
$^{14}$ Lainoaz gidatu zituen egunez, sutargiz gauez.
$^{15}$ Basamortuan harkaitza zulatu zuen, lurpeko uretatik edanarazteko.
$^{16}$ Harkaitzetik urlasterrak atera zituen, ura ibaika isurarazi.
$^{17}$ Baina haiek Jainkoaren kontra bekatuan jarraitu zuten, basamortuan Goi-goikoaren aurka altxatu ziren.
$^{18}$ Jainkoa probatu nahi izan zuten, gogoak ematen zien jatekoa eskatuz.
$^{19}$ Jainkoaren aurka hitz egin zuten: «Gauza ote da Jainkoa guri basamortuan otordua emateko?
$^{20}$ Egia, harkaitza jo eta ibaika isuri du ura; baina gauza ote da ogia emateko, bere herriari okela eskaintzeko?»
$^{21}$ Hori entzutean, Jauna biziki haserretu zen: sumina piztu zitzaion Jakoben herriaren aurka, Israelen aurka;
$^{22}$ ez baitzuten sinesten beren Jainkoarengan, ez ziren fio haren salbamen-asmoaz.
$^{23}$ Orduan, goi-lainoei agindua eman eta zeruko ateak ireki zituen;
$^{24}$ mana isuri zien janari, zeruko garia eman:
$^{25}$ aingeruen ogia jan zuten gizakiek, Jainkoak janariz ase zituen.
$^{26}$ Gero, eguzki-haizea aterarazi zuen zerutik eta hegohaizea bidali bere gotorlekutik.
$^{27}$ Okela isuri zien hautsa bezain ugari, hegaztiak itsas hondarra bezain oparo,
$^{28}$ kanpalekura bertara erorarazi zituen, oihal-etxolen ingurura.
$^{29}$ Asebetean jan zuten; eman zien Jainkoak irrika zutena.
$^{30}$ Baina beren irrika ase orduko, artean janaria hagin artean zutela,
$^{31}$ Jainkoaren haserreak eraso zien, haietako indartsuenak hil zituen, Israelgo hoberenak eraitsi.
$^{32}$ Hala eta guztiz ere, bekatuan jarraitu zuten; mirariak eta guzti, ez zuten Jainkoarengan sinetsi.
$^{33}$ Beraz, lurruna bezala itzali zuen haien bizia, amets-irudipena bezain arin.
$^{34}$ Baina Jainkoak haiek hiltzea erabakitzen zuen orduko, harengana jotzen zuten, damutu eta hura bilatzen saiatzen ziren,
$^{35}$ Jainkoa zutela beren harkaitza oroituz, goi-goiko Jainkoa zutela beren askatzailea;
$^{36}$ baina ahoan zurikeria besterik ez zuten, mihiaz engainatu egiten zuten;
$^{37}$ ez zeuden bihotzez hari atxikiak, ez zioten haren itunari fede ematen.
$^{38}$ Jainkoak, hala ere, bihozbera izaki eta, errua barkatzen zien, eta suntsitzen ez. Sarri eutsi zion haserreari, bere sumin guztiari jaregin gabe.
$^{39}$ Oroitzen baitzen gizaki huts zirela, airean galtzen den arnasa baino ez.
$^{40}$ Zenbat aldiz altxatu zitzaizkion kontra basamortuan, zenbat aldiz atsekabetu zuten bakarlekuan!
$^{41}$ Behin eta berriro zuten Jainkoa probatzen, Israelen Santua zirikatzen.
$^{42}$ Ez zuten gogoratzen haren eskuak egina, etsaiarengandik askatu zituenekoa:
$^{43}$ nolako mirariak egin zituen Egipton, nolako egintza harrigarriak Tanisko lurraldean;
$^{44}$ hango ibai-errekak odol bihurtu zituen, eta egiptoarrek bertatik edan ezin;
$^{45}$ ezpateuliak bidali zituen haiek irensteko, igelak dena hondatzeko;
$^{46}$ haien uztak matxinsaltoei eman zizkien, lanaren fruituak larrapoteei;
$^{47}$ haien mahastiak kazkabarraz suntsitu zituen, pikuondoak izotzaz;
$^{48}$ haien abelgorriak harriaz galdu zituen, artaldeak tximistaz;
$^{49}$ gainera hustu zien bere haserre-sua, bere sumin, amorru eta suntsipena: zoritxar-mandatari taldea,
$^{50}$ bere haserreari bidea libre uzteko. Ez zituen heriotzatik gorde, haien bizia izurriaren menpe utzi zuen.
$^{51}$ Egiptoko lehen-seme guztiak jo zituen, egiptoarren gizontasunaren lehen fruituak.
$^{52}$ Orduan, artzainak ardiak bezala aterarazi zuen bere herria, artaldea bailiran eraman basamortuan zehar.
$^{53}$ Seguru gidatu zituen, beldurrik gabe; haien etsaiak, berriz, itsasoak estali zituen.
$^{54}$ Bere lurralde santura eraman zituen, berak eskuratutako mendiraino.
$^{55}$ Beste herriak bota egin zituen haiek iristean, eta lurraldea Israelgo leinuei banatu zien ondaretzat, bertan bizi zitezen.
$^{56}$ Haiek, ostera, goi-goiko Jainkoa probatu zuten, haren kontra altxatuz; haren xedapenak ez zituzten gorde.
$^{57}$ Alde batera utzi zuten eta traizio egin, gurasoek bezala; uztai txarrak bezala huts egin.
$^{58}$ Muinoetako sasikultuekin sumindu egin zuten, beren sasijainkoekin jeloskor jarri.
$^{59}$ Hargatik, Jainkoa haserretu egin zen eta Israel erabat zapuztu;
$^{60}$ bertan behera utzi zuen Xiloko egoitza, gizartean bizitzeko eraiki zuen etxola.
$^{61}$ Etsaien esku utzi zuen kutxa santua, Israelek bere indar eta ospe zuena.
$^{62}$ Ezpataren menpe utzi zuen bere herria, bere ondaretzat aukeratua zuenarekin haserre.
$^{63}$ Mutilak suak irentsi zituen, neskatxentzat eztei-kantarik ez.
$^{64}$ Apaizak ezpataz erori ziren, eta alargunek hiletarik jo ez.
$^{65}$ Halako batean, esnatu zen Jauna lotatik bezala, ardoaren eraginpean egondako gudariaren antzera.
$^{66}$ Etsaiak atzetik harrapatu eta jo egin zituen eta behin betiko porrokatu.
$^{67}$ Joseren familia baztertu egin zuen, Efraimen leinua alde batera utzi;
$^{68}$ Judaren leinua aukeratu zuen, Sion mendia, bere maitea.
$^{69}$ Zeru garaiaren antzeko eraiki zuen bere santutegia eta lurra bezala sendo oinarritu betiko.
$^{70}$ David aukeratu zuen zerbitzari, artegitik harturik;
$^{71}$ ardien artzain zena, bere herri Jakoben, bere ondare Israelen artzain egin zuen.
$^{72}$ Bihotz zintzoz zaindu zituen, esku trebez eraman.

## 79. salmoa

Jainkoaren herria suntsitua. Negar-kanta eta erregu-oihua
$^1$ Asafen salmoa.
Ene Jainko, jentil-herriak zure ondarean sartu dira, zure tenplu santua profanatu dute eta Jerusalem hondakin-pila bihurtu.
$^2$ Zure zerbitzarien gorpuak zeruko hegaztiei eman dizkiete janari, zure fededunen haragia basapiztiei.
$^3$ Haien odola palastaka isuri dute Jerusalem inguruan, eta lur emateko inor ez.
$^4$ Auzoko herrien isekagai bihurtu gara, ingurukoen burla eta barregarri.
$^5$ Noiz arte, Jauna? Amaigabekoa ote zure haserrea? Noiz arte zure maitasun mindua, sua bezala, gure aurka pizturik?
$^6$ Hustu zeure sumina ezagutzen ez zaituzten nazioen gain, zuri dei egiten ez dizuten erresumen gain,
$^7$ Jakoben herria irentsi baitute, haren lurraldea hondatu.
$^8$ Ez leporatu guri aurrekoen erruak! Betor laster gureganaino zure gupida, lur jota baikaude erabat!
$^9$ Lagundu, gure Jainko salbatzaile horrek; zeure izenaren ohoreagatik, libra gaitzazu, barkatu gure bekatuak.
$^{10}$ Zergatik esan behar dute jentil-herriek: «Non dute Jainkoa?» Erakuts iezaiezu, gure begien aurrean, nola mendekatzen duzun zeure zerbitzarien odola.
$^{11}$ Irits bedi zureganaino presoen intziria, libra zeure indar handiaz heriotzara kondenatuak.
$^{12}$ Ordaindu, Jauna, auzoko herriei zazpi halakoz zuri egin dizkizuten iraina eta isekak.
$^{13}$ Eta guk, zure herriak, zuk zainduriko artaldeak, eskerrak emango dizkizugu beti, zure gorespenak kantatuko mendez mende.

## 80. salmoa

Herri hondatuaren erregua: «Eraberri gaitzazu!»
$^1$ Koru-zuzendariarentzat. «Liliak» doinuan. Aitorpena. Asafen salmoa.
$^2$ Entzun, Israelen artzain, zeure herria artaldea bezala daramazun horrek! Hegadun izakien arteko tronuan zauden hori, ager zakizkie distiraz
$^3$ Efraim, Benjamin eta Manases leinuei! Suspertu zeure ahalmena eta zatozkigu salbatzera!
$^4$ Oi Jainko, eraberri gaitzazu, erakutsi guri aurpegi argia, salba gaitezen!
$^5$ Jauna, Jainko ahalguztiduna, noiz arte egon behar duzu haserre, herria otoizka duzun bitartean?
$^6$ Negarra eman diguzu janari, malkoak erruz edari.
$^7$ Auzokoen hizpide egin gaituzu, etsaiak burlaka ari zaizkigu.
$^8$ Oi Jainko ahalguztidun, eraberri gaitzazu, erakutsi guri aurpegi argia, salba gaitezen!
$^9$ Egiptotik mahatsondo bat atera zenuen eta landatu, jentil-herriak kanpora botaz,
$^{10}$ aurreko biztanleak lurraldetik garbituz. Sustraiak bota zituen eta lurraldea bete.
$^{11}$ Bere itzalaz estali zituen mendiak, bere aihenez zedrorik garaienak.
$^{12}$ Itsasoraino luzatu zituen adarrak, Eufrates ibairaino muskilak.
$^{13}$ Zergatik zulatu diozu inguruko hesia? Bidaztiek fruitua lapurtzen diote,
$^{14}$ basurdeek triskatzen, basapiztiek murrizten.
$^{15}$ Jainko ahalguztiduna, itzuli, arren! Begira zerutik, ikus! Hartzazu zeure mahastiaren ardura,
$^{16}$ zaindu zeure eskuz landatu duzuna.
$^{17}$ Begiratu zorrotz eta gal itzazu mahastia moztu eta su eman diotenak.
$^{18}$ Zure eskuak babes beza zuk aukeraturiko erregea, zeure indarraz jantzi duzun gizasemea.
$^{19}$ Ez gara zuregandik inoiz aldenduko; bizia emango diguzu eta guk zuri dei egingo.
$^{20}$ iOi Jauna, Jainko ahalguztiduna, eraberri gaitzazu, erakutsi guri aurpegi argia, salba gaitezen!

## 81. salmoa

Herriari deia Etxola Jaiaren ospakizunean
$^1$ Koru-zuzendariarentzat. «Dolareak» doinuan. Asafen salmoa.
$^2$ Egin poz-oihu Jainkoari, gure indarrari, egin irrintzi Jakoben Jainkoari!
$^3$ Ekin soinuari, jo danbolina, zitara gozoa eta harpa.
$^4$ Jo turuta ilargi berrian, eta ilargi beteko gure jaiegunean.
$^5$ Horixe da Israelen legea, Jakoben Jainkoak erabakia,
$^6$ Joseren familiari ezarritako araua Egiptotik irten zenean.
Mintzo ezezaguna entzuten dut:
$^7$ «Bizkarretik zama kendu nizun, zure besoak lan astunetatik askatu.
$^8$ Zapaldurik zeundela, deiadar egin zenidan, eta libratu zintudan. Ekaitzaren erditik erantzun nizun, Meribako iturrian probatu ninduzun arren.
$^9$ «Entzun, ene herri, ohar degizut! Behingoz entzungo al didazu, Israel:
$^{10}$ Ez izan zeure baitan beste jainkorik, ez dezazula adora jainko arrotzik.
$^{11}$ Neu naiz Jauna, zure Jainkoa, Egiptotik atera zintuena. Ez duzu ahoa zabaldu besterik, eta aseko zaitut.
$^{12}$ «Baina nire herriak ez zidan kasurik egin, Israelek ez zuen nirekin ezer nahi.
$^{13}$ Orduan, zapuztu egin nuen bere burugogorkeriagatik: bizi zedila bere gogara.
$^{14}$ «Ai neure herriak entzungo balit! Ai Israel nire bidetik balebil!
$^{15}$ Bat-batean makurtuko nituzke haren etsaiak, zapaltzaileen aurka besoa altxatuko.
$^{16}$ Azpian jarriko nizkioke gorroto didatenak: horra hauen zoria betiko.
$^{17}$ Neure herria garirik onenaz janarituko nuke, eztirik gozoenaz aseko».

## 82. salmoa

Munduko zuzendarien gaitzespena
$^1$ Asafen salmoa.
Jainkoa zerutar izakien batzarrean jaiki da, herri-agintarien aurka epaia emateko:
$^2$ «Noiz arte eman behar dituzue bidegabeko epaiak, errudunen alde jarriz?
$^3$ Defendatu gizagaixo eta umezurtzak, egin justizia dohakabe eta behartsuei!
$^4$ Askatu gizagaixo eta behartsuak, libratu gaizkileen eskutik!»
$^5$ Baina haiei ez zaie buruan sartzen, ez dute ulertu nahi, ilunpetan dabiltza, eta lurraren oinarriak koloka dira.
$^6$ Hona nik esan: «Denok jainko, Goi-goikoaren seme zareten arren,
$^7$ gizaki bezala hilko zarete, edozein handiki bezala eroriko».
$^8$ Altxa, Jainkoa, eta goberna mundua, zu baitzara herri guztien jabe!

## 83. salmoa

Israel suntsitu nahi duten etsaientzat mendeku-eskea
$^1$ Kanta. Asafen salmoa.
$^2$ Jauna, ez egon isilik, ez egon geldi eta mutu!
$^3$ Horra zure etsaiak asaldaturik, gorroto dizutenak burua jasorik.
$^4$ Zure herriaren kontra egitasmo maltzurrak dituzte, zuk babestuen kontra elkar hartu dute.
$^5$ Hau diote: «Ea, suntsi ditzagun herri gisa! Ez bedi aipa gehiago Israelen izenik!»
$^6$ Denek azpikerian bat egin dute, zure kontra hitzartu:
$^7$ edomdar eta ismaeldarrek, moabdar eta hagartarrek,
$^8$ Gebal, Amon eta Amalekek, filistear eta tirotarrek.
$^9$ Asiriarrak ere elkartu zaizkie, Loten ondorengoei laguntza eskainiz.
$^{10}$ Egiezu madiandarrei egina bera, Sisera eta Jabini egina, Kixon erreka ondoan.
$^{11}$ Endorren suntsitu zituzten, eta lurrarentzat simaur bihurtu ziren.
$^{12}$ Trata itzazu haien handikiak Oreb eta Zeeb bezala, haien buruzagiak Zebah eta Tzalmuna bezala.
$^{13}$ Honela zioten: «Har ditzagun geuretzat Jainkoaren lurraldeak!»
$^{14}$ Ene Jainko, eraman itzazu zurrunbiloan hautsa bezala, haize-boladak lastoa bezala.
$^{15}$ Basoa erretzen duen suaren antzera, mendiak kiskaltzen dituen sugarraren antzera,
$^{16}$ pertsegi itzazu zeure ekaitzaz, izutu zeure haize-erauntsiaz.
$^{17}$ Bete haien aurpegia lotsagorriz, zeure burua mendekatuz, Jauna.
$^{18}$ Betiko izu-ikaraz eta lotsaz beterik, gal bitez desohorez!
$^{19}$ Jakin bezate zu, zu bakarrik, zarela Jauna, zu bakarrik lur guztiaren gain Goi-goikoa.

## 84. salmoa

Jainkoarekin bizitzeko irrika. Erromes-kanta.
$^1$ Koru-zuzendariarentzat. «Dolareak» doinuan. Koreren semeen salmoa.
$^2$ Bai maitagarria zure egoitza, Jaun ahalguztiduna!
$^3$ Urtzen daukat barrena zure tenpluko atarien irrikaz. Bihotza eta naizen guztia poz-oihuz ari zait, oi Jainko, Jainko bizia.
$^4$ Txolarreak badu etxea, bai enarak ere kumeentzat habia, zure aldareen ondoan, Jaun ahalguztiduna, ene errege eta ene Jainko!
$^5$ Zorionekoak zure etxean bizi direnak, etengabe zu goresten!
$^6$ Zorionekoak zuregan dutenak beren indarra eta bihotz barruko konfiantza!
$^7$ Ibar lehorra igarotzean, iturburutik edaten dute: lehen euriek urbegiz baitute estaltzen.
$^8$ Gero eta kementsuago doaz, Jainkoa Sionen ikusi arte.
$^9$ Jauna, Jainko ahalguztiduna, entzun nire otoitza, makur belarria, Jakoben Jainkoa!
$^{10}$ Oi Jainko, begira onez gure babeskiari, zeuk aukeraturiko erregeari.
$^{11}$ Hobe da egun bat zure atarietan mila egun beste edonon baino; nahiago dut zure tenpluko ate ondoan egon gaiztoen etxapean bizi baino.
$^{12}$ Bai, Jainko Jauna dugu eguzki eta babeski, Jaunak egiten mesede eta ohore, hark ez zoriona ukatzen prestu jokatzen dutenei.
$^{13}$ Jaun ahalguztiduna, zorionekoa zuregan konfiantza duena!

## 85. salmoa

Justizia eta bakearen alde otoitza eta agintzaria
$^1$ Koru-zuzendariarentzat. Koreren semeen salmoa.
$^2$ Jauna, izan onbera zeure herrialdearekin, aldatu Jakoben ondorengoen zoria;
$^3$ barkatu zeure herriaren erruak, estali bekatu guztiak.
$^4$ Baretu beroaldi hori, itzali zeure haserre-sua!
$^5$ Eraberri gaitzazu, Jainko gure salbatzaile, ken gure kontra duzun sumina!
$^6$ Beti haserre egon behar al duzu gurekin, menderik mende kopetilun?
$^7$ Ez al diguzu berriro bizia emango, zure herria zurekin poz dadin?
$^8$ Erakutsi guri, Jauna, zeure maitasuna, eman zeure salbamena!
$^9$ Jainko Jaunak dioena iragarriko dut: bakea agintzen die bere herri eta fededunei, berari berriro konfiantza agertzen diotenei.
$^{10}$ Gertu dago, begirune diotenak salbatzeko; bai, haren ospea gure lurraldean kokatuko da.
$^{11}$ Maitasunak eta leialtasunak topo egiten dute, justiziak eta bakeak elkar besarkatzen;
$^{12}$ leialtasuna lurretik ernetzen da, justizia zerutik jaisten.
$^{13}$ Egiaz, Jaunak euria emango du, eta gure lurrak uzta ekarriko.
$^{14}$ Jaunaren aurretik joango da justizia, haren urratsei jarraituko ongizateak.

## 86. salmoa

Jainkozalearen otoitz lehiatsu eta uste onekoa
$^1$ Daviden otoitza.
Makurtu belarria, Jauna, erantzun, dohakabe eta behartsu bainaiz!
$^2$ Babestu nire bizia, zuri atxikia bainago. Zu zara ene Jainko: salba ezazu zerbitzari hau, zuregan baitut uste on.
$^3$ Erruki nitaz, Jauna: zuri deika ari naiz egun osoan.
$^4$ Alaitu zerbitzari honen bihotza: zuregana jasoa dut gogoa, Jauna.
$^5$ Ona zara zu, Jauna, eta barkabera, dei egiten dizutenentzat onginahiz betea.
$^6$ Makurtu belarria nire otoitzera, Jauna, egin kasu nire erregu-oihuari!
$^7$ Larrialdian dei degizut: erantzungo didazu!
$^8$ Ez dago, Jauna, zu bezalako jainkorik; zure egintzak paregabeak.
$^9$ Herri guztiak zuk eginak: adoratzera etorriko zaizkizu, zuri, Jauna, ohore ematera.
$^{10}$ Handia zara, mirarigilea, zu bakarrik Jainkoa!
$^{11}$ Erakustazu, Jauna, zeure bidea, zurekiko leial joka dezadan. Batu nire bihotza barnean, zureganako begirunean bizi nadin.
$^{12}$ Jauna, ene Jainkoa, bihotz-bihotzez goretsiko zaitut, beti-beti ospatuko.
$^{13}$ Bai handia niretzat duzun maitasuna: Herio Leize sakonetik libratu nauzu!
$^{14}$ Oi Jainko, harroputzek eraso didate, gogorzaleak ni hil nahian dabiltza, zure ardurarik gabe.
$^{15}$ Baina zu, Jauna, Jainko bihozbera eta errukiorra, haserregaitza, onginahiz eta leialtasunez betea:
$^{16}$ itzul niregana, erruki zakizkit, eman indar zeure zerbitzari honi, salba zeure zerbitzari apala.
$^{17}$ Emadazu zeure ontasunaren ezaugarria! Lotsaturik geldituko dira nire etsaiak, zuk, Jauna, kontsolatzen eta laguntzen nauzula ikustean.

## 87. salmoa

Sion, herrien sorleku
$^1$ Koreren semeen salmoa. Kanta.
Oi zu, mendi santuaren gainean Jaunak sendo oinarritua!
$^2$ Sion hiri, Jaunak zu maiteago Israelgo herri guztiak baino.
$^3$ Bai ospetsua, Jainkoaren hiri, Jaunak zutaz dioena:
$^4$ «Nire sinesleen arteko aitortuko ditut Egipto eta Babilonia. Hara Filistea, Tiro eta Etiopia: herri bakoitzak bere sorlekua;
$^5$ baina Sion hiriari esango zaio: <Bai batak, bai besteak zeu zaitu sorleku! Goi-goikoak tinko ezarri zaitu!> »
$^6$ Hona Jaunak herrien zerrendan idatzi: «Halako herrik halako sorlekua».
$^7$ Baina dantzan eginez kantatuko dute: «Denok, Sion, zuregan bizilekua!»

## 88. salmoa

Etsitakoaren deiadarra
$^1$ Kanta. Koreren semeen salmoa. Koru-zuzendariarentzat. Gaixoaldirako, atsekaberako. Heman ezratarraren poema.
$^2$ Jauna, ene Jainko salbatzailea! Gau eta egun laguntza eske deiadar degizut.
$^3$ Hel bekizu nire otoitza, makur belarria nire garrasira!
$^4$ Zoritxarrez josia nago, Herio Leize ertzean nire bizia.
$^5$ Zulora doazenekin bat egina naukate, hain nago indargabetua.
$^6$ Herioren esku utzia nago, erail eta hilobian sartuak bezala: ez dituzu gehiago gogoan izango, zurekiko lokarriak moztuak baitituzte.
$^7$ Zulo sakonera jaurtiki nauzu, barren-barreneko ilunpetara.
$^8$ Zama astun dut gainean zure haserrea, zure atsekabe-itsasoan murgildurik.
$^9$ Ezagunak urrundu egin dizkidazu, haientzat higuingarri bihurtu nauzu. Preso nago, irtenbiderik gabe,
$^{10}$ atsekabearen atsekabez begiak akiturik.
Egun osoan zuri deika nago, Jauna, eskuak zuregana luzaturik.
$^{11}$ Hildakoen alde egingo ote duzu miraririk? Haien arimak jaikiko ote zu gorestera?
$^{12}$ Iragartzen ote hilobian zure maitasuna, hondamen-leizean zure leialtasuna?
$^{13}$ Ezagutzen ote zure mirariak ilunpetan, zure salbamen-asmoa oroitzapenik gabeko herrialdean?
$^{14}$ Baina nik, Jauna, deiadar degizut laguntza eske, zuregana doa nire otoitza goiz-goizetik.
$^{15}$ Jauna, zergatik baztertzen nauzu, zergatik gordetzen aurpegia?
$^{16}$ Haurtzarotik, dohakabe naiz eta gaixo, zure izu-ikaren zamapean lehertua.
$^{17}$ Zure sumina gainetik igaro zait, zure ikara larriak galdu nau.
$^{18}$ Uholdeak bezala murgildua naukate egun osoan, alde guztietatik inguratua.
$^{19}$ Adiskide eta lagunak urrundu egin dizkidazu: ilunpeak ditut lagunarte bakar.

## 89. salmoa

Jaun ahaltsuari gorazarrea. Davidi eginiko agintzariaren oroitzapena
$^1$ Etan ezratarraren poema.
$^2$ Jauna, beti kantatuko ditut zure maitasun-egintzak, gizaldiz gizaldi iragarriko leial zarela.
$^3$ Bai, ziur nago: zure maitasunak eratu zuen zerua, zerua bezain tinko ezarria da zure leialtasuna.
(Jaunak)
$^4$ «Neure aukeratuarekin ituna egin nuen, David neure zerbitzariari zin eginez:
$^5$ <Tinko ezarriko dut betiko zure errege-jatorria, sendo sekulako zure tronua> ».
(Jainko paregabeari gorazarrea)
$^6$ Zeruetan zure agintzari miragarria goresten dute, Jauna, aingeruen batzarrean zure leialtasuna.
$^7$ Nor han goian Jaunaren pareko? Nor jainkoen artean Jauna bezalako?
$^8$ Beldurgarri da Jainkoa aingeruen kontseiluan, handi eta ikaragarri inguruko guztientzat.
$^9$ Jauna, Jainko ahalguztiduna, nor zu bezalakorik? Ahaltsu da Jauna, leialtasunez jantzia!
$^{10}$ Zuk menperatzen duzu itsaso arranditsua, zuk baretzen uhin harrotuak.
$^{11}$ Zuk zulatu zenuen eta sarraskitu itsas munstroa, zuk sakabanatu beso bizkorrez etsaiak.
$^{12}$ Zeurea duzu zerua, zeurea lurra, zuk ezarri zenuen sendo mundua eta bertako guztia.
$^{13}$ Zuk egin zenituen Iparra eta Hegoa; Tabor eta Hermon mendiek poz-oihu dagite zure aurrean.
$^{14}$ Indartsua da zure ezkerra, garailea zure eskuina.
$^{15}$ Justizia eta zuzenbidea zure erregetzaren oinarri, maitasuna eta leialtasuna doaz zure aurretik.
$^{16}$ Zoriontsua zu pozik goresten dakien herria! Zure argitan ibiliko da, Jauna:
$^{17}$ zure aurrean alaitzen da egunero, zure justizia du bozkario.
$^{18}$ Bai, zu zaitugu ospe eta indar, zure onginahiak egiten gaitu garaile.
$^{19}$ Bai, Jauna da gure babeski, Israelgo santua gure errege!
(Jaunak Davidi agintzaria)
$^{20}$ Behinola, ikuskari bidez mintzatuz, zeure fededunei esan zenien: «Gerlariaren ordez mutikoa jarri dut errege, gudarostearen gainetik gaztea jaso.
$^{21}$ David neure zerbitzaria aurkitu dut eta neure olio santuaz sagaratu.
$^{22}$ Nire eskuak sendo eutsiko dio, nire besoak indartsu egingo.
$^{23}$ «Etsaiak ez du engainatuko, ez gizatxarrak makurtuko.
$^{24}$ Bere aurrean zapalduko dizkiot etsaiak eta gorroto diotenak joko.
$^{25}$ Nire leialtasun eta maitasuna berekin izango ditu, nire laguntzak garaile egingo du.
$^{26}$ Itsasoraino zabalduko dut haren aginpidea, Eufrates ibairaino haren boterea.
$^{27}$ «Hark esango dit: <Zu nire aita, nire Jainko, nire harkaitz salbatzailea!>
$^{28}$ Eta nik neure lehen-seme egingo dut, munduko erregerik handien.
$^{29}$ Leial izango natzaio betiko, harekin dudan itunari sendo eutsiko.
$^{30}$ Betiko ezarriko dut haren errege-jatorria, zerua bezain iraunkor egingo haren tronua.
$^{31}$ «Haren semeek nire irakaspena bazterrera uzten badute eta nire zuzenbideari jarraitzen ez,
$^{32}$ nire arauak hausten badituzte eta nire aginduak gordetzen ez,
$^{33}$ makilaz zigortuko dut haien errebeldia, esku zorrotzez haien erruak.
$^{34}$ Baina ez diot kenduko Davidi neure maitasuna, ez eta ukatuko ere neure leialtasuna.
$^{35}$ Ez dut urratuko neure ituna, ez eta jango ere eman nuen hitza.
$^{36}$ Behin betiko egin dut zin neure buruarengatik, eta ez natzaio sekula Davidi desleial izango.
$^{37}$ Haren errege-jatorriak betiko iraungo du, haren tronuak nire aurrean eguzkiak adina,
$^{38}$ zeruan lekuko hutsezin bezala ezarririk betiko dirauen ilargiak adina».
(Erregearen hondamenagatik deitorea)
$^{39}$ Orain, ordea, zeure sagaratuarekin haserreturik, baztertu egin duzu eta mesprezatu.
$^{40}$ Zeure zerbitzariarekin zenuen ituna ukatu egin duzu, haren koroa hankapean zanpatu,
$^{41}$ haren harresi guztiak zulatu, gotorlekuak hondakin bihurtu.
$^{42}$ Handik igarotzen direnek lapurreta degiote, auzoko guztiek iseka.
$^{43}$ Haren etsaiei indarra bizkortu diezu eta garaipena eman.
$^{44}$ Hari, berriz, ezpata-ahoa ere kamustu, eta borrokan eutsi ez;
$^{45}$ errege-makila distiratsua kendu diozu eta tronua lurrera irauli.
$^{46}$ Haren gaztaroko urteak laburtu eta lotsagorriz bete duzu.
$^{47}$ Noiz arte, Jauna? Betiko al zaude ezkutuan? Betiko al da zure haserrea su eta gar?
$^{48}$ Oroit zaitez nire ezbeharraz, nire bizitzako egun laburrez! Zeinen huts egin dituzun gizakiak!
$^{49}$ Nor biziko da heriotzarik ikusi gabe? Nork ihes egin Herio Leizearen atzaparretatik?
$^{50}$ Non dira, Jauna, antzinako zure maitasun-egintzak, Davidi zin eginez hitz eman zenion leialtasuna?
$^{51}$ Gogoan har, Jauna, zeure zerbitzari iraindua, herriengandik jasan behar ditudan hainbat eztenkada!
$^{52}$ Zure etsaiak irainka ari dira, Jauna, zuk errege sagaratuari nonahi irainka.
$^{53}$ Bedeinkatua Jauna beti! Amen. Amen.

## 90. salmoa

Bizitzaren iheskortasuna. Gogoeta eta otoitz itxaropentsua
$^1$ Moises, Jainkoaren gizonaren otoitza.
Jauna, zu izan zaitugu babesleku gizaldiz gizaldi.
$^2$ Mendiak jaio baino lehen, lurra eta mundua sortu baino lehen, Jainko zara zu betidanik eta betiko.
$^3$ Gizakia hauts bihurtzen duzu, esanez: «Itzul lehenera, gizakiok!»
$^4$ Bai, mila urte zuretzat atzo igaro zen egunaren pareko, gau-ordu baten pareko.
$^5$ Hor daramatzazu gizakiak, goizaldean ametsak bezala; belarra bezala ernetzen dira:
$^6$ goizean erne eta loratzen, arratsaldean, berriz, zimeldu eta ihartzen.
$^7$ Zure haserreak akiturik gauzka, zure suminak ikara bizian.
$^8$ Zeure aurrean ipini dituzu gure erruak, zeure begi-argitan gure bekatu ezkutuak.
$^9$ Zure suminez akitzen dira gure egun guztiak, hasperen batean amaitzen gure urteak.
$^{10}$ Gure bizitza hirurogeita hamar urte, onenean ere laurogei: gure bizi-lehia neke eta atsekabe huts; bizitza arin doa, hegan goaz!
$^{11}$ Nork ezagutzen du zure haserrearen indarra? Nork dio aski beldur zure suminari?
$^{12}$ Erakutsiguzu geure egunen kontua eramaten, jakinduriaren erdimuinaz jabe gaitezen.
$^{13}$ Itzul zakizkigu, Jauna! Noiz arte haserre? Erruki zeure zerbitzarioi!
$^{14}$ Ase gaitzazu goizero zeure maitasunaz, bizitza guztia poz-oihuz zorionean igaro dezagun.
$^{15}$ Eman zoriona orain arteko egun estuen ordez, ikusi ditugun urte gorrien ordez.
$^{16}$ Zure zerbitzariok ikus dezagula zure ekintza, eta gure seme-alabek zure nagusitza!
$^{17}$ Guregana bedi Jaunaren, gure Jainkoaren gozoa! Burutu bitza ongi gure eginbeharrak, burutu ongi gure eginbehar guztiak!

## 91. salmoa

Jaunaren hegalpean seguru
$^1$ Goi-goikoaren aterpean bizi zaren horrek, gaua Ahaltsuaren itzalpean ematen duzun horrek,
$^2$ esazu: «Oi Jauna, zu ene babesleku eta gaztelu; ene Jainko, zuregan dut uste on!»
$^3$ Berak libratuko zaitu ehiztariaren saretik eta izurri galgarritik.
$^4$ Bere hegalpean emango dizu gerizpe, haren lumapea izango duzu babesleku, haren besoak babeski eta koraza.
$^5$ Ez diozu beldurrik izango gauaren izuari, ez egunez jaurtikitako geziari;
$^6$ ez ilunpetan zabaltzen den izurriari, ez egun-argitan jotzen duen gaitzari.
$^7$ Zure ezkerraldean mila, zure eskuinaldean hamar mila erorita ere, zu ez zaitu joko.
$^8$ Begiak zabaldu orduko ikusiko duzu gaiztoen zigor-ordaina,
$^9$ Jauna hartu baituzu babesleku, Goi-goikoa bizileku.
$^{10}$ Ez zaizu zoritxarrik gertatuko, ez da zure etxera hondamenik iritsiko.
$^{11}$ Bere aingeruei aginduko die zu nonahi ere zaintzeko.
$^{12}$ Besoetan eramango zaituzte, harriekin estropezu egin ez dezazun.
$^{13}$ Suge pozoitsuen gainean ibiliko zara, basapiztiak oinazpian hartuko.
$^{14}$ «Niri atxikia dagoenez gero, onik aterako dut, toki seguruan jarriko, aitortzen nauelako.
$^{15}$ Dei egitean, erantzun egingo diot. Berekin izango nau larrialdian: libratu egingo dut eta ohorez jantziko. 16 Bizitza luze eta betea emango diot eta neure salbamena gozaraziko».

## 92. salmoa

Zintzoa Jaunaren ondoan beti mardul. Jaunarekin zoriontsu denaren gorazarrea
$^1$ Salmoa. Larunbaterako kanta.
$^2$ Bai eder, Jauna, zu gorestea eta Goi-goiko hori kantuz ospatzea,
$^3$ goizean zure maitasuna iragartzea, gau osoan zure leialtasuna,
$^4$ hamar hariko harpaz, zitara-soinuz!
$^5$ Pozarren nauka, Jauna, zure ekintzak, poz-oihuka zuk egindakoak.
$^6$ Bai handiak, Jauna, zuk eginak! Zeinen sakonak zure egitasmoak!
$^7$ Ergela ez da jabetzen, zentzugabeak ez du ulertzen.
$^8$ Erne daitezela belarra bezain ugari gaiztoak, garatu gaizkile guztiak: betiko hondatuak izango dira!
$^9$ Zu, Jauna, diren guztien gainetik betierean!
$^{10}$ Zure etsaiak, ordea, Jauna, bai, zure etsaiak galdu egingo dira, gaizkile guztiak sakabanatuko.
$^{11}$ Bufalo baten indarrak eman dizkidazu, usain-gozoko olio berriz gantzutu.
$^{12}$ Gaizkileak nire kontra altxatzen direnean, etsaiak ikusi eta zera entzuten dut:
$^{13}$ «Zintzoa palmondoa bezala garatuko da, Libanoko zedroa bezala haziko;
$^{14}$ Jaunaren etxean landaturik, gure Jainkoaren ondoan garatuko da.
$^{15}$ Zaharturik ere fruitu emango du, mardul eta heze iraungo beti,
$^{16}$ Jauna zuzena dela iragartzeko, nire harkaitza, gaiztakeriarik gabea».

## 93. salmoa

Jaunari, errege ahaltsuari, gorazarrea
$^1$ Jauna errege da, ospez jantzia, Jauna indarrez inguratua!
Sendo ezarria dago mundua, ez da kolokatuko.
$^2$ Betikoa zara zu, Jauna! Zure tronua betidanik sendo ezarria!
$^3$ Ozendu dute itsas urek, Jauna, ozendu itsas urek orroa, ozendu itsas urek olatu-burrunba!
$^4$ Baina itsas orroa baino bizkorrago, itsas uhinak baino ahaltsuago, ahaltsu da Jauna zeru goietan.
$^5$ Zure erabakiak fidagarri dira, zure etxea santutasunez eder, Jauna, egun eta beti.

## 94. salmoa

Munduaren epaileari dei larria eta uste oneko aitorpena
$^1$ Jauna, Jainko mendekatzaile! Ager zaitez, oi Jainko mendekatzaile!
$^2$ Altxa, munduaren epaile hori, emaiezu harroei merezi dutena!
$^3$ Noiz arte behar dute gaiztoek, Jauna, noiz arte behar dute gaiztoek garaile?
$^4$ Noiz arte ahoberoak lotsagabe erronkan, gaizkile guztiak harropuzturik?
$^5$ Zure herria hauts egiten dute, Jauna, zure ondarea zapaltzen,
$^6$ alargun eta etorkinak hilarazi, umezurtzak txikitu.
$^7$ Pentsatzen dute: «Jaunak ez du ikusten, Jakoben Jainkoa ez da konturatzen».
$^8$ Kontura zaitezte, bada, ergelok! Zentzugabeok, noiz ulertu behar duzue?
$^9$ Belarria ezarri duenak entzun ez? Begia eratu duenak ikusi ez?
$^{10}$ Herrien hezitzaileak zigortu ez? Gizakiaren irakasleak jakin ez?
$^{11}$ Badaki Jaunak giza asmoak hutsak direla.
$^{12}$ Zorionekoa, Jauna, zuk hezitzen duzuna, zeure legean eskolatzen duzuna.
$^{13}$ Aldi txarren ondoren, lasai biziarazten duzu, gaiztoentzat hilobia zulatzen duten bitartean.
$^{14}$ Jaunak ez du bere herria zapuztuko, ez bere ondarea bertan behera utziko.
$^{15}$ Justiziaren arabera emango dira epaiak, hari jarraiki ibiliko bihotz zuzenekoak.
$^{16}$ Nork defendatu nau gaizto horien aurka? Nor alde atera gaizkile horien kontra?
$^{17}$ Jaunak lagundu ez balit, herio-isilpean nengokeen dagoeneko.
$^{18}$ Erortzear nagoela uste dudanean, zure maitasunak eusten dit, Jauna.
$^{19}$ Bihotza kezkaz betea izan arren, zeure kontsolamenduaz gozatzen nauzu.
$^{20}$ Lagun izango ote dituzu epaile makurrak, legea mesprezatuz zorigaitza sortzen dutenak?
$^{21}$ Zintzoari erasotzen diote, hiltzeko, errugabea heriotzara kondenatzen.
$^{22}$ Baina nik Jauna dut ihesleku, Jainkoa neure babes-harkaitz.
$^{23}$ Beren bidegabekeriaren ordaina emango die, beren gaiztakeriengatik suntsituko ditu: gure Jainko Jaunak suntsituko ditu!

## 95. salmoa

Jauna gurtzera eta haren oharpena entzutera gonbidapena
$^1$ Zatozte, egiogun poz-oihu Jaunari, poz-irrintzi salbatzen gaituen harkaitzari!
$^2$ Aurkez gakizkion eskerrak emanez, poz-irrintzi eta kantuz.
$^3$ Jauna Jainko handia baita, jainko guztien gain errege handia.
$^4$ Bere esku dauzka lurpeko leizeak, bereak ditu mendi-gailurrak.
$^5$ Berea du itsasoa, berak egina, eta lehorra, bere eskuz moldatua.
$^6$ Zatozte, gurtu dezagun ahozpezturik, belaunika gaitezen egin gaituen Jaunaren aurrean!
$^7$ Bera da gure Jainkoa, eta gu hark larraturiko herria, haren gidaritzapeko artaldea.
Egingo al diozue gaur kasu haren esanari:
$^8$ «Ez gogortu bihotzak zuen gurasoek Meriban bezala, Masako egun hartan basamortuan bezala,
$^9$ aurpegi eman eta probatu egin baininduten, nik haien alde egina ikusi arren.
$^{10}$ Berrogei urtez, belaunaldi hark gogait eragin zidan, eta esan nuen: <Herri galdua da, bihotzez desleiala, nire bidetik ibili nahi ez duena>.
$^{11}$ Orduan, zin egin nuen haserre: <Ez, ez dira sartuko atseden eman nahi nien lurraldean!> »

## 96. salmoa

Mundu osoak bere erregeari gorazarrea
$^1$ Kanta Jaunari kantu berria, kanta Jaunari, lurtar guztiok,
$^2$ kanta Jaunari, bedeinka haren izena!
Hots egin egunez egun salbatzaile dela,
$^3$ zabaldu haren ospea atzerrietan, haren mirariak herri guztietan!
$^4$ Handia baita Jauna, guztiz goresgarria, jainko guztien aldean beldurgarria.
$^5$ Huts dira atzerritarren jainko guztiak; Jaunak, ordea, zeruak egin ditu.
$^6$ Distira eta handitasuna ditu inguruan, indarra eta edertasuna haren santutegian.
$^7$ Goretsi Jauna, munduko herriok, goretsi Jaunaren ospea eta indarra,
$^8$ goretsi Jaunaren izen ospetsua! Sartu haren aurrera eskaintzak eramanez,
$^9$ adora Jauna, bere santutasunez agertzean. Ikara zaitezte haren aurrean, lurtar guztiok!
$^{10}$ Esan atzerrietan: «Errege da Jauna! Sendo ezarri du mundua, ez da kolokatuko; herriak zuzenbidez epaitzen ditu».
$^{11}$ Poz bedi zerua, alaitu lurra, egin beza burrunba itsasoak eta bertako guztiak,
$^{12}$ egin festa landazabalak eta bertan dagoenak, poz-oihu basoko zuhaitzek oro,
$^{13}$ badatorren, lurra gobernatzera datorren Jaunaren aurrean. Justiziaz gobernatuko du mundua eta leialtasunez herriak.

## 97. salmoa

Jaunaren agerpena: epaiketa eta askapena
$^1$ Errege da Jauna! Poz bedi lurra, alai bitez uharte eta kostaldeak!
$^2$ Hodei beltz-ilunak haren inguruan, justizia eta zuzenbidea haren tronu-oinarri.
$^3$ Sua doakio aurretik, inguruko etsaiak kiskaliz.
$^4$ Haren tximistek munduan argi: ikustean, lurrak dardara.
$^5$ Mendiak argizaria bezala urtzen dira Jaunaren aurrean, lur osoaren Jabearen aurrean.
$^6$ Zeruek haren justizia iragartzen, herri guztiek haren ospea ikusten.
$^7$ Lotsa dira idolozale guztiak, huskeria horiekin harro daudenak. Ahozpez Jaunaren aurrean beste jainko guztiak!
$^8$ Entzutean, Sion poztu, Judako hiriak alaitu egiten dira zuk erabakiagatik, Jauna!
$^9$ Izan ere, Jauna, goi-goikoa zara, lur osoaren gainetik gailen, jainko guztien gainetik garai.
$^{10}$ Gaitzari gorroto diotenak maite ditu Jaunak, bere fededunen bizia zaintzen du: gaiztoen eskutik libratuko ditu!
$^{11}$ Argia sortzen da zintzoaren barruan, poza bihotz zuzenekoengan.
$^{12}$ Poz zaitezte Jaunarekin, zintzook, goretsi, santua dela gogoratuz!

## 98. salmoa

Kantu berria munduaren erregeari
$^1$ Salmoa.
Kanta Jaunari kantu berria, egintza harrigarriak egin baititu: garaile egin du bere esku indartsu paregabeak.
$^2$ Bere garaipena azaldu du Jaunak, bere salbamen-ekintza agertu nazioen aurrean.
$^3$ Ez du ahaztu bere maitasuna, Israel herriari dion leialtasuna. Mundu-bazter guztiek ikusi dute gure Jainkoaren garaipena.
$^4$ Egin irrintzi Jaunari, lurtar guztiok, egin poz-oihu eta kantu, jo soinua!
$^5$ Ospatu Jauna zitaraz, zitaraz eta kantu ederrez!
$^6$ Turuta eta adar-hotsez, egin irrintzi errege den Jaunari!
$^7$ Egin beza orroa itsasoak eta bertako guztiak, munduak eta bertan bizi direnek!
$^8$ Egin bezate txalo ibaiek, poz-oihu aho batez mendiek
$^9$ Jaunaren aurrean, bai baitator lurra gobernatzera. Justiziaz gobernatuko du mundua, zuzenbidez herriak.

## 99. salmoa

Santua da Jauna: goretsi eta obeditu
$^1$ Errege da Jauna: dardara bitez herriak! Hegadun izakien artean du tronua: ikara bedi lurra!
$^2$ Handia da Jauna Sionen, herri guztien gainetik garai.
$^3$ Gorets bezate haren izen handi eta ikaragarria! Santua da bera!
$^4$ Errege ahaltsu zara, justiziazale: zuk ezarri duzu zuzenbidea munduan, zuk egiten justizia eta zuzenbidea Israelen.
$^5$ Goratu Jauna, gure Jainkoa, ahozpeztu haren oinaulki aurrean! Santua da bera!
$^6$ Haren apaizen artean ziren Moises eta Aaron, haren izenari dei zegiotenen artean Samuel: dei egiten zioten Jaunari, eta hark erantzun.
$^7$ Laino-adarretik hitz egin zien, eta haiek gorde haren aginduak eta eman zien legea.
$^8$ Jauna, gure Jainkoa, zuk erantzuten zenien, bai, Jainko barkabera izan zinen haientzat, beren gaiztakerietatik garbituz.
$^9$ Goratu Jauna, gure Jainkoa, ahozpeztu haren mendi santuaren aurrean! Santua da Jauna, gure Jainkoa!

## 100. salmoa

Jainko-herriaren gorespena, tenplura sartzean
$^1$ Gorespen-oparitarako salmoa.
Lurtar guztiok, egin irrintzi Jaunari!
$^2$ Zerbitza ezazue pozik Jauna, joan oihu alaiz haren aurrera.
$^3$ Aitortu Jauna Jainko dela. Berak eginak eta bereak gaitu, bere herri eta berak larraturiko artalde.
$^4$ Sartu haren tenpluko ateetatik eskerrak emanez, haren atarietan gorazarrez. Eman eskerrak, bedeinka haren izena!
$^5$ Bai, ona da Jauna, haren maitasuna betikoa, haren leialtasuna mendez mendekoa.

## 101. salmoa

Erregearen programa
$^1$ Daviden Salmoa.
Maitasuna eta justizia nahi ditut kantatu, zuretzat, Jauna, soinua jo.
$^2$ Jokabide prestua nahi dut azaldu: noiz etorriko zu niregana?
Zintzo jokatuko dut jauregiko arazoetan.
$^3$ Ez diot arretarik jarriko inolako zitalkeriari.
Gorroto izango dut idolozalekeria, ez zait itsatsiko.
$^4$ Urruti niregandik bihotz makurrekoa! Gaiztoarekin ez dut ezer ere nahi.
$^5$ Lagun hurkoaren izena ezkutuan belzten duena suntsitu egingo dut. Harroputz eta handizaleak ez ditut jasango.
$^6$ Herritar fidagarriak aukeratuko ditut kontseilari, jokabide prestuko gizonak zerbitzari.
$^7$ Engainatzailerik ez da nire jauregian biziko, gezurtiak ez du nire aurrean iraungo.
$^8$ Abereak bailiran suntsituko ditut lurraldeko gaiztoak. Gaizkile guztiak garbituko ditut Jaunaren hiritik.

## 102. salmoa

Larrialdian otoitza
$^1$ Lur jorik dagoen dohakabearen otoitza: Jaunaren aurrean husten du bere kexa.
$^2$ Jauna, entzun nire otoitza, hel bekizu nire deiadarra!
$^3$ Ez iezadazu larrialdian aurpegia ezkuta, makur belarria niregana, dei egitean: erantzun bizkor!
$^4$ Badoaz nire egunak, kea bezala, erretzen dauzkat hezurrak, txingarrak bezala.
$^5$ Belarra bezala zimeldu zait bihotza, jangartzu eta akiturik nago.
$^6$ Intziriaren intziriz, hezur eta azal bihurtua nago.
$^7$ Hontza-zuria basamortuan bezala nago, gau-hontza hiri-hondakinen artean bezala.
$^8$ Loak harrezinik, hor nago txori bakartia teilatuan bezala.
$^9$ Egun osoan etsaiak irainka ari zaizkit, amorru bizian madarikatzen.
$^{10}$ Errautsa dut janari, malkoak edari.
$^{11}$ Zeure haserre-suminez, gora jaso eta lurrera jaurtiki nauzu.
$^{12}$ Badoaz nire egunak, arratseko itzalaren antzera desagertuz; zimeltzen ari naiz belarraren antzera.
$^{13}$ Zu, ordea, Jauna, errege zara betiko, zure erregetza menderen mendetarako.
$^{14}$ Gupida izango diozu Sioni berriro, bada-eta errukirako garaia; bai, heldu da garaia!
$^{15}$ Maite dituzte zure zerbitzariek hango harriak, penaturik daude hango hondamendiaz.
$^{16}$ Begirune izango diote nazioek Jaunaren izenari, lurreko errege guztiek haren aintzari,
$^{17}$ Jaunak Sion berriz eraikiko duenean eta aintzaz beterik agertzean;
$^{18}$ zapalduaren otoitza entzungo du, ez ditu baztertuko beronen eskariak.
$^{19}$ Bego hau idatzirik hurrengo gizaldiarentzat, sortzeko dagoen herriak Jauna gorets dezan.
$^{20}$ Jaunak bere santutegi gorenetik behera, zerutik lurrera begiratu du,
$^{21}$ presoen intziriak entzuteko eta hiltzera kondenatuak askatzeko.
$^{22}$ Jaunaren izen ahaltsua iragarriko dute Sionen, haren gorespena Jerusalemen,
$^{23}$ herriak beren erregeekin batera Jauna gurtzera bilduko direnean.
$^{24}$ Nire indarrak apaldu ditu bere ahalmenaz, nire egunak urritu.
$^{25}$ Nik esan nuen: «Ene Jainko, ez nazazu eraman sasoirik onenean!»
Zure urteek gizaldiz gizaldi diraute.
$^{26}$ Hasieratik sendo ezarri zenuen lurra, zure eskuek egina da zerua:
$^{27}$ haiek galduko dira, baina zuk iraungo; jantzia bezala gastatuko dira, soinekoa bezala aldatuko dituzu, eta haiek desagertuko.
$^{28}$ Zu, ordea, beti bera, zure urteak amaigabeak.
$^{29}$ Zure zerbitzarien ondorengoak seguru biziko dira, haien askaziak zure aurrean iraungo.

## 103. salmoa

Jainko errukiorrari bedeinkapen-kanta
$^1$ Daviden salmoa.
Bedeinka beza ene arimak Jauna, ene barren osoak haren izen santua!
$^2$ Bedeinka beza ene arimak Jauna, ez bitza ahaztu haren mesedeak!
$^3$ Erru guztiak barkatzen dizkit, gaitz guztiak sendatzen;
$^4$ bizia Herio Leizetik ateratzen dit, maitasun eta errukiz inguratzen nau;
$^5$ bizitza osoan bere edertasunez nau asetzen, beti arranoa bezain gazte gordetzen.
$^6$ Jaunak justizia egiten du, zapalduen eskubideak defendatzen.
$^7$ Bere egitasmoak adierazi zizkion Moisesi, bere egintza handiak israeldarrei.
$^8$ Bihozbera eta errukiorra da Jauna, haserregaitza eta onginahiz betea.
$^9$ Ez da beti agiraka ari, ez du haserrea luzaro gordetzen.
$^{10}$ Ez gaitu erabiltzen gure bekatuek merezi bezala, ez digu ordaintzen geure erruen arabera.
$^{11}$ Nola zerua lurraren gainean garai, hala haren maitasuna begirune diotenentzat handi.
$^{12}$ Nola ekialdea mendebaldetik urruti, hala ditu hark gure hobenak beregandik urruntzen.
$^{13}$ Nola aita seme-alabentzat errukior, hala Jauna begirune diotenentzat errukior.
$^{14}$ Badaki ongi zerez garen eginak, gogoan du hautsa besterik ez garela.
$^{15}$ Gizakiaren egunak belarraren pareko: zelaiko lorea bezala loratzen da
$^{16}$ eta, haizeak jo orduko, bertan behera galtzen, zegoen tokian aztarnarik utzi gabe.
$^{17}$ Baina Jaunaren maitasunak sekulako dirau begirune diotenentzat; haren salbamen-asmoa belaunalditik belaunaldira luzatzen da
$^{18}$ haren ituna gordetzen eta legeak betetzen dituztenentzat.
$^{19}$ Jaunak zeruan ezarri du bere tronua, eta mundu osora zabaltzen da haren errege-agintea.
$^{20}$ Bedeinka ezazue Jauna, beraren aingeruok, haren esana entzun bezain laster betetzen duzuen izaki indartsuok!
$^{21}$ Bedeinka Jauna, beraren gudari guztiok, haren nahia egiten duzuen zerbitzariok!
$^{22}$ Bedeinka Jauna, beraren sorkari guztiok, menpeko dituen toki guztietan! Bedeinka beza ene arimak Jauna!

## 104. salmoa

Jainko kreatzaile eta zaindariari gorazarrea
$^1$ Bedeinka beza ene arimak Jauna! Jauna, ene Jainko, bai handia zarela! Distiraz eta handitasunez zaude jantzia,
$^2$ argiz inguratua soinekoz bezala. Oihal-etxola bezala zabaltzen duzu zerua,
$^3$ zeure goi-geletan pilatzen ura; hodei gainean kokatzen duzu zeure karroza, haize-hegaletan zabiltza.
$^4$ Haizeak dituzu mezulari, sugarrak zerbitzari.
$^5$ Lurra sendo oinarritu zenuen eta ez du sekula kolokarik egingo.
$^6$ Ozeanoz estali zenuen, jantziz bezala, eta mendiak azpian hartu zituzten urek;
$^7$ baina zure mehatxuz ihes egin zuten, zure trumoi-hotsak uxaturik:
$^8$ mendietan gora, ibarretan behera, zuk izendaturiko lekuraino.
$^9$ Gaindiezineko muga ezarri diezu urei, berriro lurra estal ez dezaten.
$^{10}$ Iturburuak eta errekak sortarazten dituzu, mendi artean doazela,
$^{11}$ basapiztiek edan dezaten, basastoek egarria ase.
$^{12}$ Ur-bazterretan bizi dira zeruko txoriak, hostapean kantari.
$^{13}$ Bere goi-geletatik ditu mendiak ureztatzen, bere biltegietako emaitzez lurra asetzen.
$^{14}$ Abereentzat belarra ernearazten du, lanerako animalientzat bazka. Lurretik laborea ateratzen du
$^{15}$ eta gizakiaren bihotza alaitzen duen ardoa, aurpegia distirakor egiten duen olioa eta giza indarrak berritzen dituen ogia.
$^{16}$ Urez ase dira Jaunaren zuhaitzak, hark landaturiko Libanoko zedroak;
$^{17}$ bertan egiten dute txoriek habia, ipuruetan zikoinak etxea.
$^{18}$ Mendi garaiak ahuntzentzat dira, harkaitzak azkonarren gordeleku.
$^{19}$ Ilargiak urtaroak finkatzen ditu, eguzkiak badaki noiz ezkutatu.
$^{20}$ Iluna zabaltzean, badator gaua: basapiztia denak harat-honat dabiltza.
$^{21}$ Lehoikumeek orroa dagite harrapakin bila, Jainkoari janari eske.
$^{22}$ Eguzkia irtetean, haiek barrura, beren gordelekuetan etzatera.
$^{23}$ Orduan, gizakia bere eginkizunetara doa, arratserarte lanera.
$^{24}$ Bai ugariak, Jauna, zuk eginak! Denak jakinduriaz egin dituzu, zure sorkariz betea da lurra.
$^{25}$ Horra itsasoa, handi eta zabal: hor dabiltza borbor, ezin konta ahala, piztia txiki eta handiak.
$^{26}$ Hor dabiltza ontziak batetik bestera, bai eta itsas munstroa ere, zuk berarekin jolasteko egina.
$^{27}$ Denak zure zain daude, zuk bere garaian jaten emateko zain:
$^{28}$ zuk eman eta haiek harrapatu, zuk eskua zabaldu eta haiek ondasunez ase.
$^{29}$ Zuk aurpegia gordetzean, ikara dira, zuk arnasa kentzean, hil egiten eta hauts bihurtzen.
$^{30}$ Zeure arnasa bidali eta berriro sortzen dituzu eta lurbira berritzen.
$^{31}$ Betiko bedi Jaunaren ospea! Poz bedi Jauna berak eginekin!
$^{32}$ Hark lurrari begiratu eta lurrak dardara, hark mendiak ukitu eta ketan jartzen dira.
$^{33}$ Bizi naizen artean kantatuko diot Jaunari, naizen artean soinua joko neure Jainkoari.
$^{34}$ Atsegin bekio nire kanta: Jaunarengan nik neure poza!
$^{35}$ Gal bitez bekatariak munduan, ez bedi gaizkilerik gehiago!
Bedeinka beza ene arimak Jauna! Aleluia! Gora Jauna!

## 105. salmoa

Jaunaren egintza bikainak Israelen historian
$^1$ Goretsazue Jauna, dei egin berari, jakinarazi herrien artean haren egintza bikainak!
$^2$ Kanta iezaiozue, jo soinua berarentzat, konta haren egintza miragarriak!
$^3$ Harro zaitezte hartaz, Jainko santuaz, poztu, Jaunaren bila zabiltzatenok!
$^4$ Jo ezazue Jaunarengana, indartsuagana, bila etengabe haren aurpegia.
$^5$ Izan gogoan hark egindako mirariak, haren egintza harrigarriak eta agindu zuzenak,
$^6$ zuek, haren zerbitzari Abrahamen jatorrikook, Jakoben ondorengook, haren aukeratuok!
$^7$ Bera da Jauna, gure Jainkoa, lur osoaren gobernaria.
$^8$ Gogoan du etengabe bere ituna, mila gizalditarako hitz emana:
$^9$ Abrahamekin eginiko ituna, Isaaki emaniko zin-hitza,
$^{10}$ Jakobi legetzat ziurtatua, Israeli betiko ituntzat emana,
$^{11}$ hau esatean: «Zuei dizuet emango Kanaan lurraldea, hauxe da zuen ondare-zatia».
$^{12}$ Gutxi batzuk besterik ez ziren, etorkin-taldetxo bat besterik ez;
$^{13}$ nazio batetik bestera ibili ziren, erreinuz erreinu.
$^{14}$ Baina Jainkoak ez zuen utzi inork zapal zitzan, haiengatik erregeak mehatxatu zituen:
$^{15}$ «Ez ukitu nire aukeratuak, ez egin kalterik nire profetei!»
$^{16}$ Gosea erakarri zuen lurraldera, janari-hornidura oro kendu.
$^{17}$ Baina gizon bat bidalia zuen aurretik, Jose, esklabotzat saldua.
$^{18}$ Oinak katean lotu zizkioten, burdinazko lepokoa erantsi,
$^{19}$ hark iragarria bete zen arte, Jaunaren hitzak haren errugabetasuna frogatu zuelarik.
$^{20}$ Orduan, erregeak askarazi egin zuen, herrien nagusiak giltzapetik libre utzi.
$^{21}$ Bere jauregiko buru egin zuen eta bere ondasun guztien administratzaile.
$^{22}$ Berak behar zituen handikiak eskolatu eta kontseilariei jakinduria irakatsi.
$^{23}$ Orduan, Jakob Egiptora joan zen eta Kamen lurraldean atzerritar gisa bizi izan.
$^{24}$ Jainkoak bere herria erruz ugaldu zuen eta etsaiak baino indartsuago egin.
$^{25}$ Egiptoarrei bihotza aldatu zien, Jakoben herria gorrota zezaten eta haren zerbitzariak maltzurki erabil.
$^{26}$ Orduan, Moises bere zerbitzaria bidali zuen eta Aaron bere aukeratua.
$^{27}$ Iragarritako mirariak egin zituzten egiptoarren kontra, egintza harrigarriak Kamen lurraldean.
$^{28}$ Jaunak ilunpea bidali eta dena ilundu zen, baina haiek ez zituzten haren egintzak ulertu.
$^{29}$ Urak odol bihurtu zizkien eta bertako arrainak hilarazi.
$^{30}$ Lurraldean igelak agertu ziren borborka, bai eta erregearen logelan ere.
$^{31}$ Jainkoak agindu eta ezpateuli eta eltxoak zabaldu ziren bazter guztietan.
$^{32}$ Euriaren ordez, kazkabarra bidali zien eta tximistak beren lurraldera.
$^{33}$ Mahasti eta pikuondoak hondatu zituen eta zuhaitz guztiak puskatu.
$^{34}$ Hark agindu eta larrapoteak etorri ziren, matxinsaltoak ezin konta ahala;
$^{35}$ lurraldeko landare guztiak garbitu zituzten, lurreko fruituak oro.
$^{36}$ Egiptoko lehen-seme guztiak jo zituen, haien gizontasunaren lehen fruituak.
$^{37}$ Zilar eta urrez beterik atera zituen israeldarrak, ez zuen haien leinuetako inork lur jo.
$^{38}$ Poztu egin zen Egipto haiek irteteaz, haienganako beldur-ikarak hartuak baitzituen.
$^{39}$ Lainoa zabaldu zuen haiek estaltzeko eta sua gauez argi egiteko.
$^{40}$ Haiek eskatu eta galeperrak bidali zizkien, zeruko ogiz ase zituen.
$^{41}$ Hark harkaitza zulatu eta ura atera zen, eta ibaika joan basamortuan barrena.
$^{42}$ Gogoan izan zuen bere agintzari sakratua, Abraham bere zerbitzariari egina.
$^{43}$ Beraz, bozkariotan atera zuen bere herria, poz-oihuka bere aukeratuak.
$^{44}$ Nazio arrotzen lurraldeak eman zizkien eta herrien ondasunez jabetu ziren,
$^{45}$ haren arauak bete eta legeak gorde zitzaten.
Aleluia! Gora Jauna!

## 106. salmoa

Herriaren bekatuzko historia eta Jaunaren eroapena
$^1$ Aleluia! Gora Jauna!
Goretsazue Jauna, ona baita, haren maitasuna betikoa baita.
$^2$ Nork azalduko Jaunaren egintza handiak? Nork aski goretsiko hura?
$^3$ Zorionekoa zuzenbidea errespetatu eta etengabe justizia egiten duena!
$^4$ Oroitu nitaz, Jauna, zeure herriarekiko onginahiagatik, zatozkit salbatzera!
$^5$ Ikus dezadala zure aukeratuen zoriona, poz nadila zure herriaren pozarekin eta zure oinordeko izateaz harrotu.
$^6$ Bekatu egin dugu gurasoen antzera, oker jokatu dugu, errudun gara.
$^7$ Gure gurasoek, Egiptotik hasita, ez zituzten ulertu zure egintza harrigarriak, ahaztu egin zituzten zure maitasunaren ezaugarri ugariak. Errebelatu egin ziren, Itsaso Gorritik hasita,
$^8$ Jaunak salbatu zituen arren, bere izenaren ohoreagatik eta bere ahalmena azaltzeko.
$^9$ Mehatxu eginez, Itsaso Gorria lehortu egin zuen, basamortuan zehar bezala pasarazi zituen itsas hondotik.
$^{10}$ Gorroto zietenen eskutik salbatu zituen, etsaien menpetik askatu.
$^{11}$ Urak estali zituen haien erasotzaileak, bakar bat ere ez zen bizirik gelditu.
$^{12}$ Orduan, Jaunaren hitzak sinetsi zituzten eta kantuz goretsi zuten.
$^{13}$ Baina laster ahaztu zituzten haren egintzak eta ez zuten itxaropenik jarri haren egitasmoan.
$^{14}$ Jan-irrika sartu zitzaien basamortuan, eta Jainkoa tentatu eremuan.
$^{15}$ Eskatzen ziotena eman zien hark, baina beren janguragatik sabelmina bidali.
$^{16}$ Moisesen eta Aaron Jainkoaren sagaratuaren inbidia izan zuten kanpalekuan.
$^{17}$ Orduan, lurra zabaldu eta Datan irentsi zuen, Abiramen lagun-taldea azpian hartu.
$^{18}$ Suak kiskali zuen haien taldea, garrak irentsi gaiztoak.
$^{19}$ Horeb mendian zekorra egin zuten, metal urtuzko idoloaren aurrean ahozpeztu ziren.
$^{20}$ Beren ospe zuten Jainkoaren ordez, belarra jaten duen zekorraren irudia jarri zuten.
$^{21}$ Ahaztu egin zuten Jainkoa, beren salbatzailea, Egipton gauza ikusgarriak egina,
$^{22}$ Kamen herrialdean egintza harrigarriak eta Itsaso Gorri aldean ikaragarriak egin zituena.
$^{23}$ Haiek suntsitzeko asmotan zen Jainkoa, baina Moises haren aukeratua tartean sartu zen eta haren aurrean jarri, bere haserrea baretuz, suntsi ez zitzan.
$^{24}$ Lurralde zoragarriari mesprezio egin zioten, Jainkoaren hitzaz fidatu ez zirelarik.
$^{25}$ Beren oihal-etxoletan marmar egin zuten, Jaunaren esanera jarri gabe.
$^{26}$ Hark, orduan, eskua jaso eta zin egin zuen basamortuan hilko zituela,
$^{27}$ haien ondorengoak nazioetan sakabanatu eta jentilen artean barreiatuko zituela.
$^{28}$ Peorko Baal jainkoarekin uztartu ziren eta jainko hilei eskainitako oparigaiak jan zituzten.
$^{29}$ Horrelako jokabideaz Jauna haserrearazi zuten eta izurrite latza etorri zitzaien gainera.
$^{30}$ Baina Pinhasek jaiki eta erruduna zigortu zuen, eta gelditu egin zen izurritea.
$^{31}$ Horregatik, Jainkoak zuzenetsi egin zuen gizaldiz gizaldi betiko.
$^{32}$ Meribako iturrian Jainkoa haserretu zuten, eta haien erruz Moisesek jasan zuen kaltea.
$^{33}$ Izan ere, barrua samindu zioten, eta hark zentzugabe hitz egin.
$^{34}$ Ez zituzten herriak suntsitu, Jaunak agindua zien bezala.
$^{35}$ Jentilekin elkartu ziren ezkontzaz eta haien ohiturak berenganatu.
$^{36}$ Gurtza eman zieten haien idoloei eta hauek galbide gertatu zitzaizkien.
$^{37}$ Beren seme-alabak opari eskaini zizkieten deabruei.
$^{38}$ Odol errugabea isuri zuten, beren seme-alaben odola kanaandar idoloei opari eskainiz: lurraldea odolez busti zuten eta profanatu.
$^{39}$ Horrela jokatuz, beren buruak kutsatu eta Jainkoari desleial izan zitzaizkion.
$^{40}$ Piztu zen Jaunaren haserrea bere herriaren aurka eta higuin izan zuen bere ondarea.
$^{41}$ Nazioen eskuetara eman zituen, eta etsaiak nagusitu zitzaizkien.
$^{42}$ Arerioek zapaldu egin zituzten eta menpean hartu.
$^{43}$ Hamaika aldiz libratu zituen, baina haiek, beren jarreran setatsu, beren erruengatik galtzen ziren.
$^{44}$ Baina ikusi zituen Jaunak beren larrialdian eta haien garrasiak entzun.
$^{45}$ Oroitu zen haiekin egina zuen itunaz eta bere maitasun handiaz gidatu zituen.
$^{46}$ Haiekiko gupida sortu zuen erbestera eraman zituztenengan.
$^{47}$ Salba gaitzazu, Jauna, gure Jainkoa, bildu nazioen artetik, zure izen santuari eskerrak emanez, zure gorespena harro abes dezagun.
$^{48}$ Bedeinkatua Jauna, Israelen Jainkoa, betidanik betidaino! (Herri osoak erantzun beza:) «Amen».
Aleluia! Gora Jauna!

## 107. salmoa

Larrialdian askatzaile eta mesedegile den Jauna goresteko deia
$^1$ Goretsazue Jauna, ona baita, haren maitasuna betikoa baita.
$^2$ Aldarrika bezate Jaunak askatuek zapaltzailearen eskutik askatu dituela
$^3$ eta herrialde guztietatik bildu: ekialde eta mendebaldetik, iparralde eta hegoaldetik.
$^4$ Nora-ezean zebiltzan basamortuan, bide bakartietan, bizitzeko hiririk aurkiezinik.
$^5$ Gose-egarriz hilzorian zeuden, adorea galdurik.
$^6$ Baina larrialdian Jaunari oihu egin eta libratu egin zituen estualditik.
$^7$ Bide zuzenetik eraman zituen, bizitzeko hirira iritsi arte.
$^8$ Gorets bezate Jauna bere maitasunagatik, gizakien alde egiten dituen gauza harrigarriengatik.
$^9$ Egarriz larri zeudenak ase ditu, gosetuak ondasunez bete.
$^{10}$ Ilunperik beltzenean zeutzan, burdinaz eta miseriaz loturik,
$^{11}$ Jainkoaren aginduen kontra errebelatu baitziren eta Goi-goikoaren egitasmoa mesprezatu.
$^{12}$ Nekepean umilarazi zituen, lur jo zuten, eta nork lagundurik ez.
$^{13}$ Baina larrialdian Jaunari oihu egin eta salbatu egin zituen estualditik.
$^{14}$ Ilunperik beltzenetik atera zituen eta haien lokarriak hautsi.
$^{15}$ Gorets bezate Jauna bere maitasunagatik, gizakien alde egiten dituen gauza harrigarriengatik.
$^{16}$ Brontzezko ateak puskatu zituen burdinazko morroiloak apurtu.
$^{17}$ Beren jokaera txarrarengatik ahuldurik zeuden, beren erruengatik zirtzil bihurturik.
$^{18}$ Janari guztiei nazka zieten, eta heriotzaren atarian zeuden.
$^{19}$ Baina larrialdian Jaunari oihu egin eta salbatu egin zituen estualditik.
$^{20}$ Bere hitza bidali zien sendagarri eta hondamenditik atera.
$^{21}$ Gorets bezate Jauna bere maitasunagatik, gizakien alde egiten dituen gauza harrigarriengatik.
$^{22}$ Eskain biezaiote gorespen-oparia eta haren egintzak poz-oihuz konta.
$^{23}$ Itsasora jo zuten ontzietan, ur handietan zutelarik ogibidea.
$^{24}$ Jaunaren egintzak ikusi zituzten, haren egintza harrigarriak itsaso zabalean.
$^{25}$ Haren esanera, haizea altxatu zen, olatu handiak harrotu zituen ekaitza.
$^{26}$ Zeruan gora, leizean behera ibili ziren, barruak dardaraz arriskuagatik.
$^{27}$ Bueltaka eta balantzaka, mozkorraren antzera, beren trebetasun guztia alferrik zutela.
$^{28}$ Baina larrialdian Jaunari oihu egin eta atera egin zituen estualditik.
$^{29}$ Ekaitza haizekirri bihurtu zuen eta olatuen orroa isildu.
$^{30}$ Poztu ziren barealdiaz eta beren gogoko portura eraman zituen Jainkoak.
$^{31}$ Gorets bezate Jauna bere maitasunagatik, gizakien alde egiten dituen gauza harrigarriengatik.
$^{32}$ Gora bezate herri-batzarrean, goretsi zaharren kontseiluan.
$^{33}$ Ibaiak basamortu bihurtzen ditu, iturburuak lur lehor,
$^{34}$ lur joriak gatzaga, tokiko jendearen gaiztakeria bide.
$^{35}$ Basamortua, berriz, urtegi bihurtzen du eta landa lehorra iturburu.
$^{36}$ Gosedunak biziarazten ditu bertan, eta bizitzeko hiriak eraikitzen dituzte,
$^{37}$ soroak erein, mahastiak landatu eta uzta oparoak biltzen.
$^{38}$ Jainkoak bedeinkatu eta erruz ugaltzen dira, haien abere-taldeei ez die urritzen uzten.
$^{39}$ Zapalkuntzak, ezbehar eta atsekabeak gutxiturik eta apalduak zeuzkaten;
$^{40}$ baina Jainkoak, handikiak mesprezatzen eta biderik gabeko basamortuan noragabe ibilarazten dituenak,
$^{41}$ behartsuak miseriatik altxatzen ditu eta haien familiak artaldeak bezain ugari bihurtzen.
$^{42}$ Gauza hauek ikustean, zuzenak poztu egiten dira, gaiztoak, berriz, mutu gelditzen.
$^{43}$ Zuhurrak har bitza hauek guztiak gogoan eta saia bedi Jaunaren mesedeak ulertzen.

## 108. salmoa

Gorespen-kanta. Garaipenerako laguntza-eskaria (Sal 57,8-12 eta 60,7-14)
$^1$ Kanta. Daviden salmoa.
$^2$ Adoretsu nago, ene Jainko. Kantatu eta soinua joko dizut. Ea, ene bihotza!
$^3$ Esnatu, harpa eta zitara; esna dezadan egunsentia.
$^4$ Herrien artean goretsiko zaitut, Jauna, nazioen artean kantatuko.
$^5$ Bai, zure maitasuna zeru zabala baino handiagoa, zure leialtasuna hodeietarainokoa.
$^6$ Zerua baino handiago zara, ene Jainko! Zure ospea mundu osoaren gain!
$^7$ Eman garaipena zeure ahalmenaz, erantzun niri, hain maite dituzunok libra daitezen.
$^8$ Jainkoak bere santutegitik esan zuen: «Sikem hiria poz-pozik neureganatuko dut, Sukot haranaz jabetuko.
$^9$ Neurea dut Galaad, neurea Manases, nire buru-babeskia da Efraim, nire aginte-makila Juda,
$^{10}$ garbiketarako ontzia Moab; oina ezarriko diot gainean Edomi, garaipen-oihu egingo Filisteari».
$^{11}$ Baina nork gidatuko nau hiri gotortura, nork eramango Edomera,
$^{12}$ zuk izan ezik, zapuztuak gaituzun Jainko horrek, jadanik gure gudarostearekin gudura joaten ez zaren horrek?
$^{13}$ Emaguzu laguntza etsaien kontra, giza laguntza alferrik baita.
$^{14}$ Jainkoarekin gauza handiak egingo ditugu, berak zapalduko dizkigu etsaiak.

## 109. salmoa

Salatzaileen eta epaile maltzurraren kontra. Epaile nagusiari deia
$^1$ Koru-zuzendariarentzat. Daviden salmoa.
Ene Jainko, ez egin entzungor nire gorespenari!
$^2$ Jende gaizto eta maltzurrak ahoa zabaldu du nire aurka, gezurrez pertsegitzen naute,
$^3$ gorroto-hitzez inguratzen, arrazoirik gabe erasotzen.
$^4$ Neure maitasunaren ordainez, salatu egiten naute, eta nik, bitartean, haien alde otoitz.
$^5$ On eginaren ordain gaitza bihurtzen didate, maitasunaren ordain gorrotoa.
$^6$ Izenda ezazu gaiztoren bat haren kontra, bego salatzailea haren ondoan.
$^7$ Atera bedi kondenatua auzian, huts egin biezaio bere goradeiak.
$^8$ Urri bitez haren egunak, har beza beste batek haren kargua.
$^9$ Geldi bitez umezurtz haren haurrak, alargun haren emaztea.
$^{10}$ Ibil bitez haren haurrak harat-honat eskale, beren etxeak konfiskatu dizkietelarik.
$^{11}$ Ken biezazkio hartzekodunak bere ondasunak, bere irabaziak arrotzek harrapa.
$^{12}$ Ez bekio inor maitasunez hurbil, ez haren umezurtzen gupidarik izan.
$^{13}$ Suntsituak bitez haren ondorengoak, gizaldi bakar batean galdua haren deitura.
$^{14}$ Oroit bedi Jauna haren gurasoen erruaz, ez beza kendu amaren bekatua:
$^{15}$ izan bitza beti Jaunak begi aurrean eta suntsi beza lurretik haien oroitzapena!
$^{16}$ Izan ere, ez da saiatu maitasunez jokatzen, dohakabea eta behartsua pertsegitu eta bihotz-eroria hil nahi izan du.
$^{17}$ Madarikazioa zuen gogoko: betorkio gainera! Bedeinkaziorik ez zuen opa: urrun bekio!
$^{18}$ Madarikazioa zeraman soingaineko: sar bekio barruraino ura bezala, gorputz guztira zabaldu olioa bezala!
$^{19}$ Estal beza, beraz, soinekoak bezala, lot beza etengabe gerrikoak bezala!
$^{20}$ Bedi hori Jaunarengandiko zigorra nire salatzaileentzat, gaizki-esaka ari zaizkidanentzat.
$^{21}$ Baina zuk, ene Jainko Jaun horrek, egizu mirari bat nire alde, zarena zarelako, guztiz ona zarelako; libra nazazu, zeure maitasunagatik.
$^{22}$ Dohakabe eta behartsu bainaiz, urraturik baitut bihotza barruan.
$^{23}$ Banoa ni, arratseko itzalaren antzera desagertuz, matxinsaltoak bezala uxatzen naute.
$^{24}$ Barauaren barauz, zangoak koloka ditut, gorputza argal eta ihar.
$^{25}$ Isekagai bihurtu natzaie, ni ikustean, buruari eragiten diote burlaz.
$^{26}$ Lagundu, Jauna, ene Jainkoa! Salba nazazu, zeure maitasunari dagokionez!
$^{27}$ Jakin bezate zure eskua dela, zu zeu, Jauna, nire alde ari dena.
$^{28}$ Madarika nazatela: zuk ni bedeinka; altxa daitezela aurka: lotsagarri geldituko dira, eta zure zerbitzari hau poztuko.
$^{29}$ Estal bitez laidoz nire salatzaileak, bil bitza lotsagorriak soingainekoak bezala!
$^{30}$ Aho betean emango dizkiot eskerrak Jaunari, jendetzaren erdian goretsiko dut,
$^{31}$ behartsuaren ondoan jarri baita, kondenatu nahi zutenen eskutik salbatzeko.

## 110. salmoa

Jaunak erregea ezarri
$^1$ Daviden salmoa.
Hona Jaunak ene jaun erregeari esan: «Eseri tronuan nire eskuinean: etsaiak oinaulki jarriko dizkizut».
$^2$ Siondik zabaltzen du Jaunak zure errege-aginpidea: menpera itzazu, bada, guduan etsaiak!
$^3$ Zu nagusi garaipen-egunean; Santua agertzean, bera izango duzu adore-emaile, bera egunsenti eta gaztetasun-ihintz.
$^4$ Zin egina du Jaunak eta ez da damutuko: «Betiko zara apaiz, nik esan bezala, nire legezko erregea».
$^5$ Zeure eskuinean daukazu Jauna: bere haserre-egunean erregeak ditu suntsitu.
$^6$ Nazioen aurka epaia eman du: gorpuak pilatu ditu eta lur zabalean buru-hezurrak hautsi.
$^7$ Erregetza ematen duenak nagusi ezarri du; horregatik jaso du burua.

## 111. salmoa

Bere egintzetan handi den Jaunari gorespen-kanta
$^1$ Aleluia! Gora Jauna!
Bihotz-bihotzez goretsiko dut Jauna, batzarrean zuzenekin elkarturik.
$^2$ Handiak dira Jaunak eginak, gogoko dituzten guztientzat aztergai.
$^3$ Haren egintzak ospez eta ederrez beteak, haren salbamen-asmoak betiko dirau.
$^4$ Haren egintza harrigarriak gogora ditzagun nahi du: errukior eta bihozbera da Jauna.
$^5$ Begirune diotenei janaria die ematen; bere ituna beti gogoan izan du.
$^6$ Egintzetan agertu dio herriari bere indarra, beste nazioen lurraldeak berari emanez.
$^7$ Haren egintzak leial eta zintzo, haren legeak fidagarri,
$^8$ beti-betiko ezarriak, leialtasun eta zuzentasunez burutuak.
$^9$ Bere herriari askatasuna eman dio, haiekin ituna finkatu betiko. Santua eta beldurgarria da bera!
$^{10}$ Jaunarenganako begirunea da jakinduriaren oinarria: benetan zuhur honen arabera jokatzen dutenak. Jaunaren gorespenak betiko dirau.

## 112. salmoa

Zintzo eta ongile denaren zoriontasuna
$^1$ Aleluia! Gora Jauna!
Zorionekoa Jaunari begirune diona eta haren aginduak biziki atsegin dituena.
$^2$ Ahaltsua izango da lurraldean haren askazia, bedeinkatua zuzenaren ondorengotza.
$^3$ Ondasunak ugari haren etxean, haren eskuzabaltasunak betiko dirau.
$^4$ Ilunpetan argia ageri da zuzenentzat: Jainko errukiorra, bihozbera eta zintzoa.
$^5$ Zorionekoa errukitu eta laguntzen duena, bere arazoak zuzen daramatzana.
$^6$ Zintzoak ez du inoiz koloka egingo, haren oroitzapenak beti bizirik iraungo.
$^7$ Ez du izango berri txarren beldurrik, adoretsu dago, Jaunarenganako konfiantzaz;
$^8$ seguru sentitzen da, ezeren beldurrik gabe; azkenean, etsaien porrotaz alaituko da.
$^9$ Eskua betean ematen die behartsuei, haren eskuzabaltasunak betiko dirau: ohorez jasoko du kopeta.
$^{10}$ Hori ikusiz, amorruz dago gaiztoa, erremindurik eta urtzen; gaiztoen ametsek porrot egingo dute.

## 113. salmoa

Behartsuaz errukitzen den Jainko gorenari gorazarrea
$^1$ Aleluia! Gora Jauna!
Goretsazue, Jaunaren zerbitzariok, goretsi Jaunaren izena!
$^2$ Bedeinkatua bedi Jaunaren izena orain eta beti!
$^3$ Eguzkiaren sorlekutik sarlekura, goretsia bedi Jaunaren izena!
$^4$ Jauna nazio guztien gainean garai, haren ospea zeruak baino gorago.
$^5$ Nor Jauna, gure Jainkoa, bezalakorik? Gorenean du jarria tronua,
$^6$ baina makurtu egiten da, zerutik lurrera begiratzeko.
$^7$ Gizagaixoa hautsetatik altxatzen du, behartsua zaborretatik ateratzen
$^8$ eta handikien artean, bere herriko nagusien artean, jartzen.
$^9$ Emakume agorrari ohore ematen dio etxean, haurrak eman eta ama zoriontsu egiten.
Aleluia! Gora Jauna!

## 114. salmoa

Jaunaren agerraldi ospetsua, herria lurraldean sartzean
$^1$ Israel Egiptotik irten ondoren, Jakoben herria erbestetik,
$^2$ Jaunaren santutegi bihurtu zen Juda, haren jabetza Israel.
$^3$ Jainkoa ikustean, itsasoak ihes, Jordanek atzera egin zuen;
$^4$ mendiek salto, ahariek bezala, eta muinoek, arkumeek bezala.
$^5$ Zer zenuen, itsaso, ihesi? Eta zuk, Jordan, atzeraka?
$^6$ Zer zenuten saltoka, mendiok, ahariak bezala, eta zuek, muinook, arkumeak bezala?
$^7$ Egizu poz-ikara, oi lur, Jabearen aurrean, Jakoben Jainkoaren aurrean!
$^8$ Haitza urtegi bihurtu zuen, sukarria iturburu.

## 115. SALMOA

Egiazko Jainko bakarrari bedeinkapen-eskea
$^1$ Guregatik ez, Jauna, guregatik ez, baizik zeure izenaren ohoreagatik, erakutsi zeure ospea, zeure maitasun eta leialtasunagatik!
$^2$ Zergatik esan behar dute jentil-herriek: «Non dute Jainkoa?»
$^3$ Gure Jainkoa zeruan dago eta nahi duen guztia egiten du.
$^4$ Haien idoloak, berriz, zilar eta urre dira, gizakien eskulan.
$^5$ Ahoa bai, eta hitzik ez dute; begiak bai, eta ikusten ez;
$^6$ belarriak bai, eta entzuten ez; sudurra bai, eta usaintzen ez;
$^7$ eskuak bai, eta ukitzen ez; oinak bai, eta ibiltzen ez; eztarrian hotsik atera ezin.
$^8$ Antzeko bihur bitez beraien egileak eta beraietan konfiantza dutenak!
$^9$ Israeldarrok, izan konfiantza Jaunarengan: bera duzue laguntzaile eta babesle!
$^{10}$ Aarondar apaizok, izan konfiantza Jaunarengan: bera duzue laguntzaile eta babesle!
$^{11}$ Jaunari begirune diozuenok, izan konfiantza Jaunarengan: bera duzue laguntzaile eta babesle!
$^{12}$ Oroit bedi gutaz Jauna, bedeinka gaitzala: bedeinka ditzala israeldarrak, bedeinka aarondar apaizak,
$^{13}$ bedeinka berari begirune diotenak, txiki eta handi.
$^{14}$ Ugal zaitzatela Jaunak, zuek eta zuen seme-alabak.
$^{15}$ Bedeinka zaitzatela Jaunak, zeru-lurren egileak.
$^{16}$ Zerua Jaunarena da; lurra, berriz, gizakien esku utzi du.
$^{17}$ Jauna ez dute hildakoek goresten, herio-isilpera jaitsi direnek.
$^{18}$ Guk goresten dugu Jauna, orain eta beti.
Aleluia! Gora Jauna!

## 116. salmoa

Esker on-kanta heriotza-arriskuaren ondoren
$^1$ Maite nau Jaunak eta entzun egin du nire erregu-oihua;
$^2$ bai, belarria makurtu du niregana, dei egin diodanean.
$^3$ Herio-lokarriek estutu ninduten, Herio Leizearen mandatariek atzeman; estu eta larri nintzen,
$^4$ baina Jaunari dei egin nion: «Arren, Jauna, libra nazazu!»
$^5$ Errukiorra eta zintzoa da Jauna, gupidatsua gure Jainkoa.
$^6$ Jaunak zaintzen ditu xumeak: lur jorik nengoen eta salbatu egin nau.
$^7$ Zaude berriro bakean, ene arima, ona izan baita zurekin Jauna.
$^8$ Bai, libratu dit bizia heriotzatik, begiak negarretik, oinak erortzetik.
$^9$ Jaunaren aurrean ibiliko naiz, beraz, bizien lurraldean.
$^{10}$ Sendo nengoen fedean, «Bai zoritxarreko naizela!» esatean ere.
$^{11}$ Kinka larrian pentsatu nuen: «Ez dago inor fidagarririk!»
$^{12}$ Nola ordainduko diot Jaunari egin didan on guztia?
$^{13}$ Kopa altxatuko dut salbamenagatik esker onez, Jaunari dei eginez.
$^{14}$ Beteko dizkiot Jaunari promesak, herri osoaren aurrean.
$^{15}$ Mingarri zaio Jaunari bere fededunen heriotza.
$^{16}$ Bai, zure zerbitzari naiz, Jauna, zure zerbitzari apal: askatu dituzu nire lokarriak!
$^{17}$ Gorespen-oparia eskainiko diot, Jaunari dei eginez.
$^{18}$ Beteko dizkiot Jaunari promesak, herri osoaren aurrean,
$^{19}$ Jaunaren etxeko atarietan, Jerusalemen erdian.
Aleluia! Gora Jauna!

## 117. salmoa

Jauna goresteko deia
$^1$ Goretsazue Jauna, nazio guztiok, ospa ezazue, herri guztiok!
$^2$ Sendoa da guretzat haren maitasuna, beti-betikoa Jaunaren leialtasuna.
Aleluia! Gora Jauna!

## 118. salmoa

Garaipena ospatuz, tenplura prozesioan
$^1$ Goretsazue Jauna, ona baita, haren maitasuna betikoa baita.
$^2$ Esan bezate israeldarrek: «Haren maitasuna betikoa».
$^3$ Esan bezate aarondar apaizek: «Haren maitasuna betikoa».
$^4$ Esan bezate Jaunari begirune diotenek: «Haren maitasuna betikoa».
$^5$ Estualdian Jaunari nion dei egin, eta lasapide emanez erantzun zidan.
$^6$ Jauna nire alde, ez naiz beldur: zer egin dezake nire kontra gizakiak?
$^7$ Jauna nire alde, nire sendogarri: etsaien porrotaz alaituko naiz.
$^8$ Hobe da Jaunarengan babestea gizakiaz fidatzea baino.
$^9$ Hobe da Jaunarengan babestea handikiez fidatzea baino.
$^{10}$ Jentil-herriek inguratu ninduten: Jaunari esker erabat suntsitu nituen.
$^{11}$ Inguratu ninduten, inguratu: Jaunari esker erabat suntsitu nituen.
$^{12}$ Liztorrek bezala inguratu ninduten, sua sastrakan bezala zirtaka: Jaunari esker suntsitu nituen.
$^{13}$ Gogor bultzatu ninduten botatzeko, baina Jaunak lagun egin zidan.
$^{14}$ Jauna dut indar eta babes, bera salbatzaile.
$^{15}$ Poz- eta garaipen-oihuak dira zintzoen etxoletan: «Jaunaren eskua garaile,
$^{16}$ Jaunaren eskua bikain, Jaunaren eskua garaile».
$^{17}$ Ez, ez naiz hilko, bizi baino, Jaunaren egintzak kontatzeko.
$^{18}$ Bai, gogor zigortu nau Jaunak, baina heriotzara eraman ez.
$^{19}$ Zabaldu niri garaileen ateak, Jauna gorestera sar nadin.
$^{20}$ Hona Jaunaren atea: sar bitez hemendik garaileak!
$^{21}$ Eskerrak zuri, Jauna, erantzun didazulako, nire salbatzaile izan zarelako.
$^{22}$ Etxegileek bazterturiko harria giltzarri gertatu da.
$^{23}$ Jaunak egin du hori, gure begien harrigarri.
$^{24}$ Hauxe da Jaunaren ekintza-eguna: alai gaitezen eta poztu berarengan!
$^{25}$ Otoi, Jauna, eman garaipena! Otoi, Jauna, eman arrakasta!
$^{26}$ Bedeinkatua Jaunaren izenean sartzen dena! Jaunaren etxetik bedeinkatzen zaitugu.
$^{27}$ Argi egin digu Jainko Jaunak egiaz. Egin prozesioa, abarrak eskuetan, aldarearen ertzetaraino.
$^{28}$ Zu nire Jainko, eskerrak zuri! Ene Jainko, gora zu!
$^{29}$ Goretsazue Jauna, ona baita, haren maitasuna betikoa baita.

## 119. salmoa

Legea, dohain zoragarria
1
$^1$ Zorionekoak erabat zintzo jokatzen dutenak, Jaunaren legean dabiltzanak!
$^2$ Zorionekoak, haren xedapenak betez, bihotz-bihotzez harengana jotzen dutenak!
$^3$ Bidegabekeriarik egin gabe, haren bideetan dabiltzanak!
$^4$ Jauna, zeure legeak ezarri dituzu, arretaz bete ditzagun.
$^5$ Eman ditzadala urratsak tinko, zure arauak gordetzeko.
$^6$ Orduan, ez naiz lotsa izango, zure agindu guztiei begira.
$^7$ Bihotz zintzoz goretsiko zaitut, zure erabaki zuzenak ikasiz.
$^8$ Zure arauak nahi ditut gorde: ez nazazu inoiz eskutik utz!
2
$^9$ Nola gorde dezake gazteak bere burua garbi? Bere bizimodua zure hitzera egokituz.
$^{10}$ Bihotz-bihotzez nabilkizu bila: ez utzi ni zure aginduetatik saihesten.
$^{11}$ Gogoan jasotzen dut zuk hitz emana, zure aurka bekatu ez egiteko.
$^{12}$ Bedeinkatua zu, Jauna! Irakats niri zeure arauak.
$^{13}$ Neure ahotsez iragartzen ditut zuk emaniko erabaki guztiak.
$^{14}$ Zure xedapenei jarraitzea niretzat pozgarriago aberastasun handienak baino.
$^{15}$ Zure legeak nahi ditut hausnartu, zure bideak begi aurrean eduki.
$^{16}$ Zure arauak ditut gozamen: zure hitzak ez ditut ahazten.
3
$^{17}$ Egiozu on zeure zerbitzari honi: biziko naiz eta zure hitza gordeko dut.
$^{18}$ Ireki nire begiak, ikus ahal ditzadan zure legearen dohain harrigarriak.
$^{19}$ Atzerritar naiz munduan: ez ezkutatu niri zeure aginduak!
$^{20}$ Akiturik ditut barne-indarrak, zure erabakien etengabeko irrikaz.
$^{21}$ Egin agiraka harroputz madarikatuei, zure aginduetatik aldentzen direnei!
$^{22}$ Urrundu niregandik iraina eta mesprezioa, gordetzen baititut zure xedapenak.
$^{23}$ Nahiz eta jauntxoak nire aurka hitzartu, zerbitzari honek zure arauak hausnartzen ditu.
$^{24}$ Bai, zure xedapenak ditut gozamen, horiek kontseilari!
4
$^{25}$ Lur jorik nago: biziberri nazazu, zeure promesaren arabera!
$^{26}$ Neure joan-etorrien berri eman dizut, eta erantzun egin didazu: irakats niri zeure arauak!
$^{27}$ Ulertarazi niri zeure legeen bidea, eta zure dohain harrigarriak hausnartuko ditut.
$^{28}$ Erortzen ari naiz nahigabez ahuldurik: jaso nazazu, zeure promesaren arabera!
$^{29}$ Aldendu niregandik jokabide maltzurra eta emadazu zeure legea dohain.
$^{30}$ Leialtasunaren bidea aukeratu dut, paregabetzat jotzen ditut zure erabakiak.
$^{31}$ Zure xedapenei loturik nago: Jauna, ez ni lotsagarri utzi!
$^{32}$ Zure aginduen bidetik lehiatuko naiz, barrua lasaitzen didazunez gero.
5
$^{33}$ Erakutsi niri zeure arauen bidea, horri jarraitzea izango dut sari.
$^{34}$ Ulertarazi zeure legea, eta gordeko dut, bihotz-bihotzez beteko.
$^{35}$ Gida nazazu zeure aginduen bidetik, hori baitut atsegin.
$^{36}$ Makurtu nire gogoa zeure xedapenetara eta ez beste irabazirik desiratzera.
$^{37}$ Urrundu nire begiak huskerietatik, emadazu bizia zeure indarrez.
$^{38}$ Bete zerbitzari honi zeure promesa, begirune dizutenei egina.
$^{39}$ Baztertu niregandik iraina, beldur baitiot; zure erabakiak bakarrik dira on!
$^{40}$ Begira zure legeak nola irrikatzen ditudan: zuzena zara, biziberri nazazu!
6
$^{41}$ Atzeman nazala, Jauna, zure onginahiak, zure salbazioak, hitz eman duzunez.
$^{42}$ Izango dut orduan iraintzaileari zer erantzun, zure hitzaz fidatzen bainaiz.
$^{43}$ Nire mintzoa izan dadila beti egiazkoa, zure erabakietan baitut itxaropidea.
$^{44}$ Etengabe jarraituko diot zure legeari, beti eta beti.
$^{45}$ Bide zabaletik ibiliko naiz, zure legeak aztertzen saiatuz.
$^{46}$ Zure legeak erregeen aurrean azalduko ditut lotsarik gabe.
$^{47}$ Zure aginduetan gozatuko naiz, hain maite ditudan aginduetan.
$^{48}$ Agindu maitagarri horiek ditut besarkatzen, zure arauak darabilzkit gogoan.
7
$^{49}$ Gogora ezazu zeure zerbitzari honi emaniko hitza: horixe egin duzu nire itxaropide.
$^{50}$ Horixe dut kontsolamendu atsekabean, zure promesak bainau biziberritzen.
$^{51}$ Harroputzek gogor egin didate iseka, baina ni ez naiz zure legetik saihestu.
$^{52}$ Antzinako zure erabakiak gogoratzean, erabat kontsolatzen naiz, Jauna.
$^{53}$ Haserre-sutan jartzen naiz gaiztoengatik, zure legea bazter uzten dutenengatik.
$^{54}$ Nik, ordea, babes ditut zure arauak erbestealdi honetan.
$^{55}$ Gauez ere, zure izena dut gogoan, beila-orduetan, zure irakaspena.
$^{56}$ Hona niri dagokidana: zure legeak betetzea.
8
$^{57}$ Jauna, ene ondasun bakar, erabakia dut zure hitzak gordetzea.
$^{58}$ Bihotz-bihotzez bilatzen dut zure mesedea: erruki nitaz, hitz emana duzunez!
$^{59}$ Aztertu dut neure jokabidea, eta neure pausoak zure xedapenetara nahi ditut bideratu.
$^{60}$ Gogotik lehiatzen naiz, zabarkeriarik gabe, zure aginduak gordetzen.
$^{61}$ Gaiztoek lakioz inguratu nauten arren, ez dut zure irakaspena ahaztu.
$^{62}$ Gauerdian jaikitzen naiz zu gorestera, zure erabakiak zuzenak direlako.
$^{63}$ Begirune dizuten guztien lagun naiz, zure legeak betetzen dituztenen lagun.
$^{64}$ Jauna, zure maitasunaz beterik dago mundua! Irakatsi niri zeure arauak!
9
$^{65}$ On egiozu zeure zerbitzari honi, Jauna, zeure promesaren arabera!
$^{66}$ Irakatsi niri ongi bereizten eta ezagutzen, zure aginduez fidatzen bainaiz.
$^{67}$ Atsekabetua izan aurretik, desbideraturik nenbilen; orain, ordea, zure esana dut betetzen.
$^{68}$ Ona zara zu eta ongilea: irakatsi niri zeure arauak!
$^{69}$ Gezurrez josten naute harroputzek; nik bihotz-bihotzez betetzen ditut zure legeak.
$^{70}$ Harria bezain gogorra dute bihotza; nik zure irakaspena dut gozamen.
$^{71}$ Beharrezkoa nuen atsekabetua izatea, zure arauak ikasteko.
$^{72}$ Zeinen ona niretzat zure irakaspena, urre-zilarrezko milaka txanpon baino baliotsuagoa!
10
$^{73}$ Zure eskuek egin ninduten eta eratu: emadazu adimena, zure aginduak ikas ditzadan.
$^{74}$ Poztu egingo dira, ni ikusiz, zure esaneko direnak, zure hitzean jarria dudalako itxaropena.
$^{75}$ Badakit, Jauna, zuzena zarela zeure erabakietan, leiala zarelako atsekabetu nauzula.
$^{76}$ Arren, kontsola nazazu zeure maitasunez, zeure zerbitzari honi hitz eman diozunez.
$^{77}$ Zatozkit zeure gupidaz, biziberri nadin, zure irakaspena baitut gozamen!
$^{78}$ Geldi bitez lotsaturik engainuz okertu gura nauten harroputzak; nik zure legeak ditut hausnartzen.
$^{79}$ Betozkit, ordea, zure esaneko direnak, ezagutu ahal ditzaten zure xedapenak.
$^{80}$ Bego nire gogoa zure arauei erabat emana; ez dut horrela lotsarik izango.
11
$^{81}$ Urtzen daukat barrena zure salbazioaren irrikaz, zure hitzaren zain nago;
$^{82}$ begiak erreak ditut zuk hitz emanaren zain: noiz kontsolatuko nauzu?
$^{83}$ Larru zahar zimurra bezala nago; ez ditut, ordea, zure arauak ahaztu.
$^{84}$ Zenbat egunez bizi naiteke oraindik? Noiz zigortuko dituzu nire pertsegitzaileak?
$^{85}$ Harroputzek zuloak egin dizkidate bidean, zure legea aintzat hartu gabe.
$^{86}$ Fidagarriak dira zure agindu guztiak; maltzurkeriaz pertsegitzen naute: zatozkit laguntzera!
$^{87}$ Ia garbitu ninduten lurretik; baina nik ez nituen zure legeak bazter utzi.
$^{88}$ Babestu nire bizia zeure maitasunez! Beteko ditut zuk emaniko xedapenak.
12
$^{89}$ Zure hitza, Jauna, betierekoa da, zerua baino iraunkorragoa!
$^{90}$ Zure leialtasunak belaunez belaun dirau, zeuk finkatu duzun lurrak baino areago!
$^{91}$ Gaurdaino diraute zure erabakiz, gauza guztiak menpeko baitituzu.
$^{92}$ Zure irakaspena izan ez banu gozamen, honezkero galdua nintzatekeen atsekabez.
$^{93}$ Ez ditut, ez, zure legeak sekula ahaztuko, horien bidez bainauzu biziarazten.
$^{94}$ Zeurea nauzu: salba nazazu, zure legeen bila saiatzen naiz eta!
$^{95}$ Gaiztoak zelatan zegozkidan ni galtzeko, baina ni erne nengoen zure xedapenetara.
$^{96}$ Gauzarik bikainenak ere badu bere muga, zure agindua bakarrik mugagabea.
13
$^{97}$ Bai dudala maite zure irakaspena! Bera dut hausnargai egun osoan.
$^{98}$ Zure aginduak etsaiak baino zuhurrago egiten nau, neurekin baitut aldioro.
$^{99}$ Nire irakasle guztiak baino argiago naiz, zure xedapenak hausnartzen ditudalako.
$^{100}$ Zaharrak baino trebeago naiz ulertzen, zure legeak gordetzen ditudalako.
$^{101}$ Ez naiz inolako bide txarretatik abiatzen, zure hitza gordetzearren.
$^{102}$ Ez naiz zure erabakietatik aldentzen, zeuk baitidazu irakasten.
$^{103}$ A zein gozoa zuk hitz emana, eztia ahorako baino gozoagoa!
$^{104}$ Zure legeek egiten naute ulertzeko gai; horregatik, gorroto dut jokabide maltzur oro.
14
$^{105}$ Nire pausoentzat kriseilu da zure hitza, nire biderako argi.
$^{106}$ Zin egin dut eta tinko nago zure erabaki zuzenak gordetzeko asmoan.
$^{107}$ Biziki atsekabeturik nago, Jauna: babestu nire bizia, zeure promesaren arabera!
$^{108}$ Har itzazu onez, Jauna, nire otoitzak eta ezagutarazi niri zeure erabakiak.
$^{109}$ Nire bizia beti arriskuan dagoen arren, ez dut zure irakaspena ahazten.
$^{110}$ Gaiztoek tranpa jarri didate; ni, ordea, ez naiz zure legeetatik okertu.
$^{111}$ Zure xedapenak dira nire ondare betiko, beraiek baitidate barrua pozten.
$^{112}$ Zure arauak betetzera makurtzen dut gogoa: nire sari dira betiko.
15
$^{113}$ Fede gaiztokoak ditut gorroto, eta zure irakaspena maite.
$^{114}$ Zu zaitut ene gordeleku eta babes, zure hitza ene itxaropen.
$^{115}$ Alde niregandik, gaizkileok, neure Jainkoaren aginduak gorde ahal ditzadan.
$^{116}$ Eutsi niri, zeuk hitz eman bezala, eta biziko naiz; ez dakidala neure esperantza huts gerta.
$^{117}$ Emadazu eskua eta salbatuko naiz, begi aurrean izango ditut beti zure arauak.
$^{118}$ Mesprezatu egiten dituzu zure arauetatik saihesten direnak, gezur huts baitira horien egitasmoak.
$^{119}$ Zabortzat dauzkazu munduko gaizto guztiak; horregatik maite ditut zure xedapenak.
$^{120}$ Dardara dagit zure beldur-ikaraz, eta begirune diet zure erabakiei.
16
$^{121}$ Zuzenbidez eta justiziaz jokatu dut: ez utzi ni zapaltzaileen esku.
$^{122}$ Segurtatu onbidean zeure zerbitzari hau, ez nazaten harroputzek zapal.
$^{123}$ Erreak ditut begiak zure salbazioaren zain, zuk hitz emaniko justiziaren zain.
$^{124}$ Jokatu zeure zerbitzari honekin, zure maitasunari dagokionez: irakatsi niri zeure arauak!
$^{125}$ Zeure zerbitzari nauzu: emadazu adimena, zure xedapenak ezagut ditzadan.
$^{126}$ Ekin, Jauna, ordua da: zure legea hautsi egin dute!
$^{127}$ Nik, ordea, maite ditut zure aginduak, urrerik finena baino maiteago.
$^{128}$ Zuzen-zuzenak iruditzen zaizkit zure xedapen guztiak, eta gorroto diot jokabide maltzur orori.
17
$^{129}$ Harrigarriak dira zure xedapenak! Horregatik ditut gogoan gordetzen.
$^{130}$ Azaldu zeure hitz argigarriak, eman ulermena heldugabeei.
$^{131}$ Aho zabalik nago desiraz, zure aginduen irrika biziz.
$^{132}$ Itzul niregana eta erruki zakizkit, zure izena maite dutenekin ohi duzun bezala.
$^{133}$ Sendo beza zuk hitz emanak nire ibilbidea, ez nazala inolako txarkeriak menpera.
$^{134}$ Aska nazazu zapaltzaileen eskutik eta beteko ditut zure legeak.
$^{135}$ Erakutsi aurpegi argia zeure zerbitzari honi, irakatsi niri zeure arauak!
$^{136}$ Ene begiek malko-errekak isurtzen dituzte, zure irakaspenari jarraitzen ez diotenengatik.
18
$^{137}$ Zintzoa zara zu, Jauna, zuzena zeure erabakietan.
$^{138}$ Xedapen zuzenak ezarri dituzu, zeharo fidagarriak.
$^{139}$ Maitasun-garrak erretzen nau, nire etsaiak zure hitzaz ahazten direlako.
$^{140}$ Ongi egiaztatua da zuk hitz emana; maite du, bai, zure zerbitzari honek.
$^{141}$ Txikia naizen arren eta mesprezatua, ez ditut zure legeak ahazten.
$^{142}$ Zure justizia behin betiko justizia da, zure irakaspena fidagarria.
$^{143}$ Larriak eta zoritxarrak jota nagoelarik ere, gozamen ditut zure aginduak.
$^{144}$ Zure xedapenak behin betiko zuzenak: ulertarazi haiek niri eta biziko naiz.
19
$^{145}$ Bihotz-bihotzez egiten dizut dei: erantzun, Jauna, eta gordeko ditut zure arauak.
$^{146}$ Dei degizut: salba nazazu, eta beteko ditut zure xedapenak.
$^{147}$ Eguna argitu baino lehen, deiadar degizut laguntza eske: zure promesetan dut itxaropen!
$^{148}$ Gau-beilan zuregana zuzentzen ditut begiak, zuk hitz emana hausnartuz.
$^{149}$ Entzun nire ahotsa zeure maitasunez! Jauna, biziberri nazazu, erabaki duzun bezala!
$^{150}$ Asmo txarrez pertsegitzen nautenak hurbiltzen ari zaizkit, urrun dira zure legetik.
$^{151}$ Baina hurbil, zu zaitut nik, Jauna; zure agindu guztiak fidagarriak dira.
$^{152}$ Aspalditik ezagutzen ditut zure xedapenak, betidanik baitituzu ezarriak.
20
$^{153}$ Begira nire atsekabeari eta libra nazazu, ez baitut zure irakaspena ahaztu.
$^{154}$ Defendatu nire auzia eta aska nazazu, babestu nire bizia, zeuk hitz emanaren arabera!
$^{155}$ Urruti dago gaiztoengandik zure salbazioa, ez baitute jotzen zure arauetara.
$^{156}$ Neurrigabe zara bihozbera, Jauna: biziberri nazazu, zeure erabakien arabera!
$^{157}$ Asko dira pertsegitzen nauten etsaiak; ez naiz, hala ere, zure xedapenetatik okertzen.
$^{158}$ Desleialak ikusi eta nazka ematen didate: ez dute zuk hitz emana gogoan hartzen.
$^{159}$ Ikus zein maite ditudan zure legeak! Biziberri nazazu zeure maitasunez!
$^{160}$ Zure hitzaren funtsa leialtasuna da, zure betiko erabakien muina justizia.
21
$^{161}$ Jauntxoek arrazoi gabe pertsegitzen naute, baina zure hitzek bakarrik ikaratzen ni.
$^{162}$ Pozik nago zuk hitz emanagatik, altxor galanta aurkitu duena baino pozikago.
$^{163}$ Gorroto eta higuin diot maltzurkeriari, zure irakaspena dut maite.
$^{164}$ Egunean zazpi aldiz goraipatzen zaitut, zeure erabaki zuzenengatik.
$^{165}$ Bake-bakean bizi dira zure legea maite dutenak: ez da ezer eroraraz ditzakeenik.
$^{166}$ Zure salbazioa espero dut, Jauna, eta zure aginduak betetzen.
$^{167}$ Gogoan hartzen ditut zure xedapenak eta biziki maite.
$^{168}$ Betetzen ditut zure lege eta xedapenak: begi aurrean dituzu nire ibilbide guztiak.
22
$^{169}$ Hel bedi zureganaino, Jauna, nire deiadarra: egin nazazu ulertzeko gai, zeure promesaren arabera!
$^{170}$ Irits dadila zure aitzinera nire erregua: libra nazazu, zeuk hitz eman bezala!
$^{171}$ Isur bezate nire ezpainek zure gorespena, zeure arauak irakatsi baitizkidazu.
$^{172}$ Iragar beza nire mihiak behin eta berriz zure promesa, zuzenak baitira zure agindu guztiak.
$^{173}$ Luza eskua niri laguntzeko, zure legeak aukeratu ditudanez gero.
$^{174}$ Zure salbazioaren irrikaz nago, Jauna, eta zure irakaspena dut gozamen.
$^{175}$ Bizi nadila luzaro zu goresteko, lagun diezadatela zure erabakiek!
$^{176}$ Ardi galduaren gisa desbideratuko banintz, bilatu zuk zeure zerbitzari hau, ez baititut zure aginduak ahazten.

## 120. salmoa

Borrokazaleek erasotuaren dei larria
$^1$ Erromes-kanta.
Larrialdian Jaunari egin nion dei eta hark erantzun.
$^2$ Jauna, libra nazazu ezpain gezurtietatik, mihi maltzurretik!
$^3$ Zeinen gogor zigortuko zaituen Jaunak, mihi maltzur hori,
$^4$ gudari-gezi zorrotzen, ipuru-ikatz gorien antzeko zaren hori!
$^5$ Ai ene! Hobe nuen atzerrian urruti bizi izan banintz, Mexeken edo Kedarko oihal-etxoletan!
$^6$ Luzaroegi bizi izan naiz hemen bakea gorroto dutenekin!
$^7$ Nik bakea besterik ez ahoan; haiek, berriz, beti borrokan.

## 121. salmoa

Israelen zaintzailea
$^1$ Erromes-kanta.
Begiak mendietara ditut jasotzen: nondik etorriko ote zait laguntza?
$^2$ Jaunarengadik datorkit laguntza, zeru-lurrak egin zituenagandik.
$^3$ Jaunak ez zaitu erortzen utziko, zure zaintzailea ez dago lo.
$^4$ Ez, ez du sekula lorik egiten Israelen zaintzaileak.
$^5$ Jauna duzu zaintzaile, Jauna gerizpe: alboan duzu beti.
$^6$ Ez dizu kalterik egingo eguzkiak egunez, ez ilargiak ere gauez.
$^7$ Jaunak zainduko zaitu gaitz orotatik, berak zuri bizia zainduko.
$^8$ Jaunak zainduko ditu zure ibilera guztiak oraindanik eta betiko.

## 122. salmoa

Jerusalemi agurra
$^1$ Erromes-kanta. Davidena.
Hura poza nirea, esan zidatenean: «Goazen Jaunaren etxera!»
$^2$ Hona orain nire oinak geldi zure ateetan, Jerusalem!
$^3$ Jerusalem, Jainkoak eraikitako hiria, den-dena tinko bildua!
$^4$ Horra igo behar dute leinuek, Jaunaren leinuek, Israelen lege denez, Jaunaren izena gorestera;
$^5$ hortxe esertzen baitira erregeak, Daviden jauregian, justizia egitera.
$^6$ Opa biezaiote bakea Jerusalemi: «Lasai bizi bitez maite zaituztenak!
$^7$ Bakea bedi zure harresi barruan, lasaitasuna jauregietan!»
$^8$ Neure senide eta lagunen izenean ere, hauxe diot gartsuki: «Bakea zurekin!»
$^9$ Jaunaren, gure Jainkoaren, etxearengatik, zoriona eskatzen dut zuretzat.

## 123. salmoa

Herri mesprezatuaren erruki-eskea
$^1$ Erromes-kanta.
Begiak zuregana jasoak ditut, zeruan errege zaren horrengana.
$^2$ Nola morroien begiak nagusien eskuetara, nola neskamearen begiak etxekoandrearen eskuetara, halaxe daude gure begiak Jaunarengana, gure Jainkoarengana, haren errukia iritsi zain.
$^3$ Erruki, Jauna, erruki! Buruz gain gaude mesprezioz,
$^4$ buruz gain ustetsuen burlaz, harroen mesprezioz.

## 124. salmoa

Esker ona arriskua pasa ondoren
$^1$ Erromes-kanta.
Jauna gure alde izan ez balitz -esan bezate israeldarrek -,
$^2$ Jauna gure alde izan ez balitz, etsaiek eraso zigutenean,
$^3$ bizi-bizirik irentsiko gintuzketen: hain haserre-suminduak zeuden gure kontra;
$^4$ urek amilka eramango gintuzketen, uholdeek hondoratuko;
$^5$ hondoratu egingo gintuzketen ur oldartsuek.
$^6$ Bedeinkatua Jauna, haien hortzen harrapakin egin ez gaituena!
$^7$ Txoriak ehiztarien tranpatik bezala gara libratu: tranpa hautsi egin da eta gu libre gelditu.
$^8$ Jauna dugu laguntzaile, zeru-lurren egilea.

## 125. salmoa

Jaunak bereak gaitzetik gorde
$^1$ Erromes-kanta.
Jaunarengan konfiantza dutenak Sion mendiaren antzeko dira; Jerusalemen errege denak ez du sekula kolokarik egingo.
$^2$ Nola mendiek Jerusalem, hala du Jaunak bere herria inguratzen, oraindanik eta betiko.
$^3$ Gaiztoen aginpideak ez du iraungo Jaunak zintzoei emandako lurraldean, zintzoak ere has ez daitezen bidegabekeria egiten.
$^4$ Jauna, egiezu on zintzoei, bihotz zuzenekoei.
$^5$ Bide okerretara makurtzen direnak, berriz, desagerraraz bitza Jaunak gaizkileekin batera!
Bakea Israeli!

## 126. salmoa

Jaunak herriaren zoria aldatu
$^1$ Erromes-kanta.
Jaunak Sionen zoria aldatu zuenean, ametsetan ginela iruditzen zitzaigun.
$^2$ Barrez bete zitzaigun ahoa, poz-oihuz ezpainak. Jentil-herriek ere hau ziotsaten: «Bikain jokatu du haien alde Jaunak!»
$^3$ Bikain jokatu zuen gure alde Jaunak eta pozarren gaude.
$^4$ Jaunak aldatu du gure zoria, euri-jasek basamortua bezala.
$^5$ Malkotan erein zutenek pozetan dute biltzen!
$^6$ Negarretan joan ziren, hazi-zorroa eramanez; poz-oihuka datoz, gari-balak ekarriz.

## 127. salmoa

Jaunarengandik dator dena
$^1$ Erromes-kanta. Salomonena.
Etxea Jaunak eraikitzen ez badu, alferrik ari dira etxegileak. Hiria Jaunak zaintzen ez badu, alferrik daude erne hirizainak.
$^2$ Alferrik duzue goizean goiz jaiki eta berandu oheratzea, nekearen nekez ogia irabaztea: bere adiskideei lotan daudela ematen die Jaunak!
$^3$ Hara, seme-alabak dituzu Jaunaren ondare, sabeleko fruitua harengandiko sari.
$^4$ Gudariaren eskuan geziak bezala, halaxe gaztetako seme-alabak.
$^5$ Zorionekoa gezi-ontzia beraiekin betea duena! Ez du porrot egingo; atzera eragingo die etsaiei hiriko ateetatik.

## 128. salmoa

Jaunari begirune dionarentzat bedeinkapena
$^1$ Erromes-kanta.
Zorionekoa Jaunari begirune diona eta haren bidetik dabilena!
$^2$ Zeure lanaren fruituaz biziko zara eta zoriontsu izango, dena ongi zaizu joango.
$^3$ Emaztea mahatsondo emankorraren antzeko izango duzu etxe-txokoan; seme-alabak olibondo gazteen pareko zeure mahai inguruan.
$^4$ Horra Jaunari begirune dionarentzat zer bedeinkapen!
$^5$ Bedeinka zaitzala Jaunak Siondik, goza zaitezela bizitza osoan Jerusalemen zorionaz,
$^6$ ikus ditzazula zeure haurren haurrak!
Bakea Israeli!

## 129. salmoa

Herriaren zapaltzaileen kontra
$^1$ Erromes-kanta.
«Zenbat gerra egin didaten gaztedanik -aitor dezake Israelek -,
$^2$ zenbat gerra egin didaten gaztedanik! Baina ez didate gaina hartu.
$^3$ Goldeaz lurra bezala urratu didate bizkarra, golde-arrasto luzeak eginez.
$^4$ Baina Jaunak, zuzena baita, hautsi egin du gaiztoen uztarria».
$^5$ Jo bezate atzera, lotsaturik, Sion gorroto dutenek!
$^6$ Izan bitez teilatuko belarraren pareko! Ebaki aurretik ihartzen da;
$^7$ ez du egiten harekin igitariak eskutadarik, ez biltzaileak besakadarik;
$^8$ ez die inork esaten, ondotik pasatzean: «Bedeinka zaitzatela Jaunak! Jaunaren izenean bedeinkatzen zaituztegu».

## 130. salmoa

Barru-barrutik Jaunari dei barkamen eske
$^1$ Erromes-kanta.
Barru-barrutik egiten dizut dei, Jauna:
$^2$ Entzun, Jauna, nire mintzoa! Beude erne zure belarriak nire erregu-oihura.
$^3$ Erruak kontuan badituzu, Jauna, oi Jauna, nork iraun bizirik?
$^4$ Baina zuri barkamena dagokizu eta, barkatuz, zeureganako begirunea pizten diguzu.
$^5$ Jaunaren zain nago, zain bihotz-bihotzez, haren erantzuna dut itxaro.
$^6$ Jaunaren esperoan nago, gau osoan esnai, goizerarte beilari.
$^7$ Izan beza Israelek itxaropen Jaunarengan, Jaunarena baita maitasuna, Jaunarena askapen betea.
$^8$ Berak askatuko du Israel erru guztietatik.

## 131. salmoa

Jaunaren eskuetan bakean
$^1$ Erromes-kanta. Davidena.
Jauna, nire bihotza ez da handi-min, ez nire begiak gorazale; ez nabil gauza handien atzetik, ez neurriz gainekoen atzetik.
$^2$ Isil eta bare dut barne-gogoa; haurtxoa amaren altzoan bezala, haurtxoa bezala dut barnean gogoa.
$^3$ Israel, izan Jaunarengan itxaropen oraindanik eta betiko!

## 132. salmoa

Davidek Jaunari egoitza agindu, Jaunak Davidi betiko erregetza
$^1$ Erromes-kanta.
Jauna, oroit zaitez Davidez, oroitu haren neke guztiez;
$^2$ nola egin zion Jaunari zin, Jakoben Jainko indartsuari promes:
$^3$ «Ez naiz etxapean sartuko, ez ohean etzango,
$^4$ ez dut begirik itxiko, ez loak hartzen utziko,
$^5$ Jaunari bizilekua, Jakoben Jainko indartsuari egoitza aurkitu bitartean».
$^6$ Efratan entzun genuen kutxaren berri eta Jaar aldean aurkitu.
$^7$ Eta esan: «Goazen Jaunaren egoitzara, ahozpez gaitezen haren oinaulki aurrean!
$^8$ «Jaiki, Jauna, zatoz zeure egonlekura, zatoz zeure kutxa indartsuarekin!
$^9$ Jantz bitez zure apaizak salbamen-indarrez, ekin biezaiote poz-oihuka zure fededunek.
$^{10}$ David zeure zerbitzariaren maitasunagatik, ez bota zeure aurretik zeuk aukeraturiko erregea!»
$^{11}$ Jaunak Davidi zin egin dio, inoiz hautsiko ez duen hitza eman: «Zure odoleko bat ezarriko dut zure tronuan.
$^{12}$ Zure ondorengoak, nire ituna eta emango dizkiedan legeak gordetzen badituzte, betiko eseriko dira zure tronuan».
$^{13}$ Izan ere, Jaunak Sion aukeratu du eta gogoko izan bertan bizitzea:
$^{14}$ «Hauxe izango dut beti neure egoitza, hementxe biziko naiz, gogoko baitut.
$^{15}$ «Oparo bedeinkatuko ditut bertako biltegiak, ogiz aseko behartsuak.
$^{16}$ Apaizak salbamen-indarrez jantziko ditut eta fededunek poz-oihuka ekingo diote.
$^{17}$ «Kimu indartsua sortaraziko diot Davidi, neuk aukeraturiko erregearentzat kriseilua piztuko.
$^{18}$ Honen etsaiak lotsaz josiko ditut; honen buruan, aldiz, koroak dizdiz egingo».

## 133. salmoa

Anaitasunaren kanta
$^1$ Erromes-kanta. Davidena.
Bai eder dela, bai gozo, senideak elkarturik bizitzea!
$^2$ Gantzuketako olio bikaina bezala da, buruan isuri eta bizarrean behera, Aaronen bizarrean behera, soinekoraino jaisten den olio lurrintsua bezala;
$^3$ Sion mendira jaisten den ihintza bezala, Hermon mendian bezain ugari.
Sionen ematen du Jaunak bedeinkazioa: bizia betiko!

## 134. salmoa

Gaueko gorespenerako deia
$^1$ Erromes-kanta.
Bedeinka ezazue Jauna, Jaunaren zerbitzariok, gaua beraren etxean igarotzen duzuen guztiok!
$^2$ Altxa eskuak santutegirantz eta bedeinka Jauna!
$^3$ Bedeinka zaitzatela Siondik Jaunak, zeru-lurren egileak.

## 135. salmoa

Goizeko gorazarrea tenpluan
$^1$ Aleluia! Gora Jauna!
Goretsazue Jaunaren izena, goretsazue, Jaunaren zerbitzariok,
$^2$ Jaunaren tenpluan, gure Jainkoaren etxeko atarietan zaudetenok.
$^3$ Goretsazue Jauna, ona baita, kanta berari, maitagarria baita.
$^4$ Jaunak Jakoben herria aukeratu du, bere jabego berezi bihurtu Israel.
$^5$ Badakit, bai, handia dela Jauna, jainko guztien aldean handia gure Jauna.
$^6$ Nahi duen guztia egiten du Jaunak zeru eta lurrean, itsaso eta ozeanoetan.
$^7$ Hodeiak zerumugan gora igoarazten ditu, erauntsiak tximistaka lehertarazten, haizea bere gordelekuetatik aterarazten.
$^8$ Berak jo zituen Egiptoko lehen sortuak, gizaki eta abere.
$^9$ Mirariak eta egintza harrigarriak egin zituen Egipton faraoiaren eta beronen funtzionarioen aurka.
$^{10}$ Herri ugari suntsitu zuen, errege ahaltsuak hil:
$^{11}$ Sihon, amortarren erregea, Og baxandarrena eta Kanaango errege guztiak.
$^{12}$ Eta haien lurraldea ondare eman zion bere herri Israeli.
$^{13}$ Jauna, zure izenak betiko dirau, Jauna, zure oroitzapenak belaunez belaun.
$^{14}$ Zuk defendatzen baituzu, Jauna, zeure herria, eta zeure zerbitzariez gupidatzen zara.
$^{15}$ Jentil-herrien idoloak zilar eta urre dira, gizakien eskulan.
$^{16}$ Ahoa bai, eta hitzik ez dute; begiak bai, eta ikusten ez;
$^{17}$ belarriak bai, eta entzuten ez; ez dute arnasarik ahoan.
$^{18}$ Antzeko bihur bitez beraien egileak eta beraietan konfiantza dutenak!
$^{19}$ Israeldarrok, bedeinkatu Jauna! Aarondar apaizok, bedeinkatu Jauna!
$^{20}$ Lebitarrok, bedeinkatu Jauna! Jaunari begirune diozuenok, bedeinkatu Jauna!
$^{21}$ Bedeinkatua izan bedi Siongo Jauna, Jerusalemen bizi dena!
Aleluia! Gora Jauna!

## 136. salmoa

«Jaunaren maitasuna betikoa da»
$^1$ Eskerrak eman Jaunari, ona baita, haren maitasuna betikoa baita.
$^2$ Eskerrak eman jainkoen Jainkoari, haren maitasuna betikoa baita.
$^3$ Eskerrak eman jaunen Jaunari, haren maitasuna betikoa baita.
$^4$ Bera bakarrik egintza miragarrien egile, haren maitasuna betikoa baita.
$^5$ Jakinduriaz egin du zerua, haren maitasuna betikoa baita.
$^6$ Uren gainean tinko ezarri lurra, haren maitasuna betikoa baita.
$^7$ Argizagi handiak egin ditu, haren maitasuna betikoa baita;
$^8$ eguzkia, egunaren gain jartzeko, haren maitasuna betikoa baita;
$^9$ ilargia eta izarrak, gauaren gain jartzeko, haren maitasuna betikoa baita.
$^{10}$ Egiptoko lehen-semeak jo zituen, haren maitasuna betikoa baita.
$^{11}$ Israel handik irtenarazi zuen, haren maitasuna betikoa baita;
$^{12}$ ahalmen handiz, esku indartsuz, haren maitasuna betikoa baita.
$^{13}$ Itsaso Gorria erdi bi egin zuen, haren maitasuna betikoa baita;
$^{14}$ eta Israel herria erditik pasarazi, haren maitasuna betikoa baita;
$^{15}$ faraoia eta honen gudarostea Itsaso Gorrian amildu zituen, haren maitasuna betikoa baita.
$^{16}$ Basamortuan zehar gidatu zuen bere herria, haren maitasuna betikoa baita.
$^{17}$ Errege handiak jo zituen, haren maitasuna betikoa baita;
$^{18}$ errege ospetsuak hil, haren maitasuna betikoa baita:
$^{19}$ Sihon, amortarren erregea, haren maitasuna betikoa baita;
$^{20}$ eta Og, Baxango erregea, haren maitasuna betikoa baita.
$^{21}$ Eta haien lurraldea bere herriari eman zion, haren maitasuna betikoa baita;
$^{22}$ bere zerbitzari Israeli eman zion ondare, haren maitasuna betikoa baita.
$^{23}$ Oroitu zen gutaz gure eroraldian, haren maitasuna betikoa baita;
$^{24}$ eta etsaiengandik gintuen askatu, haren maitasuna betikoa baita.
$^{25}$ Bizidun guztiak janaritzen ditu, haren maitasuna betikoa baita.
$^{26}$ Eskerrak eman zeruko Jainkoari, haren maitasuna betikoa baita.

## 137. salmoa

Erbestean Jerusalem-minez
$^1$ Babiloniako ibai bazterretan eseriak geunden negarrez, oi Sion, zutaz oroituz.
$^2$ Urondoko sahatsetan utziak genituen zitarak zintzilik.
$^3$ Eta han, guri kantu eske zeuden erbesteratu gintuztenak, kanta alai eske gure zapaltzaileak: «Kantatu guretzat Siongo kantak».
$^4$ Nola kantatu Jaunaren kanturik atzerriko lurraldean?
$^5$ Zutaz ahaztu banendi, Jerusalem, geldi bekit eskua elbarri.
$^6$ Geldi bekit mihia ahosabaian itsatsirik, beti gogoan ez bazaitut, zu, Jerusalem, neure pozik handiena ez bazaitut.
$^7$ Jauna, ez ahaztu edomdarrek egina, honela baitziotsoten elkarri Jerusalem erori zen egun hartan: «Erraustu, erraustu hondoraino!»
$^8$ Babilonia, hiriburu kriminal hori! Bejondeiola, zuk guri eginaren ordaina emango dizunari!
$^9$ Bejondeiola, zure haurtxoak hartu eta harkaitzaren kontra lehertuko dituenari!

## 138. salmoa

Jainko salbatzaileari esker onezko kanta
$^1$ Davidena.
Eskerrak ematen dizkizut, Jauna, bihotz-bihotzez, beste jainkoen aurrean zu kantuz ospatzen.
$^2$ Zure tenplu santura begira ahozpezten naiz, zuri eskerrak emanez: zeure maitasun eta leialtasunaz, paregabe handi egin dituzu zeure izena eta promesa.
$^3$ Dei egin nizunean, entzun egin zenidan, bihotzean kemena bizkortu.
$^4$ Eskerrak emango dizkizute, Jauna, munduko errege guztiek, zure promesaren berri jakitean.
$^5$ Zure nagusigoa dela eta, kantatuko dute: «Handia da Jaunaren ospea!»
$^6$ Bai, gorena da Jauna, baina apalari arretaz dio begiratzen; harroari, berriz, urrutitik igartzen.
$^7$ Arriskuz inguraturik aurkitzean, babestu nire bizia etsai amorratuengandik, luzatu eskua eta salba nazazu.
$^8$ Dena egingo du Jaunak nire alde. Jauna, zure maitasuna betikoa! Ez utzi bertan behera hasi duzun lana.

## 139. salmoa

Meditazioa. Jaunak dena ikusi eta jakin
$^1$ Koru-zuzendariarentzat. Davidena.
Jauna, zuk ikertzen nauzu eta ezagutzen:
$^2$ badakizu noiz esertzen naizen eta noiz jaikitzen. Urrutitik sumatzen dituzu nire burutapenak.
$^3$ Ohartzen zara noiz nabilen eta noiz nagoen geldi. Zehatz dakizu nire pauso guztien berri.
$^4$ Oraindik ez dut hitza mihian eta zuk, Jauna, badakizu esango dudana.
$^5$ Atze eta aurre, estu bildua naukazu, zeure eskua nire gain ezarrita.
$^6$ Miragarria zure ezagutza, nitaz gaindikoa, nik atzemateko garaiegia.
$^7$ Nora joan zure espiritutik urruti? Nora ihes egin zure aurretik?
$^8$ Zerura igota ere, zu hantxe! Hilen Egoitzara jaitsita ere, zu bertan!
$^9$ Nahiz argiaren sorlekurantz hegaldatu, nahiz mendebaldeko itsas mugetan kokatu,
$^{10}$ han ere zure ezkerra gainean izango dut, zure eskuinak helduko dit.
$^{11}$ Nahiz nik esan: «Ilunpeak estaliko ahal nau, egun-argia gau bihurtuko ahal zait inguruan!»,
$^{12}$ ilunpea ere ez da zuretzat ilun, gaua ere eguna bezain argi: ilunpea eta argia zuretzat berdin!
$^{13}$ Zuk eratu didazu gorputza, zuk zaindu nauzu amaren sabeletik.
$^{14}$ Eskerrak zuri, hain izugarria zarelako, zeure egintza miragarrietan nabarmena! Barru-barruraino ezagutzen ninduzun,
$^{15}$ nire hezur-mamiak ez ziren zuretzat ezkutu, isilpean eratzen ari nintzela, lurraren barruan ehunduz nindoala.
$^{16}$ Zure begiek nire bizi-aroak ikusten zituzten, idatziak zeuden denak zure liburuan; eratuak zenituen nire egunak, bat bakarra ere izatera iritsi baino lehen.
$^{17}$ Oi Jainko, bai paregabeak niretzat zure burutapenak, bai sakona haien barne-muina!
$^{18}$ Kontatzen hasten banaiz, hondarra baino ugariago dira. Berpiztu nadila eta jarrai dezadala beti zurekin!
$^{19}$ Oi Jainko, gaiztoak hilko bazenitu! Urrun niregandik, odolzaleok!
$^{20}$ Maltzurkeriaz mintzo dira zutaz eta zure kontra alferrik altxatzen.
$^{21}$ Gorroto dizutenei, Jauna, nola ez nik gorroto izan? Kontra altxatzen zaizkizunei nola ez higuin izan?
$^{22}$ Gorroto biziz gorroto izan ditut, niretzat ere etsai bihurtu dira.
$^{23}$ Oi Jainko, iker nazazu eta ezagutu nire bihotza, proba nazazu eta ezagutu nire ardurak.
$^{24}$ Ikusi galbidetik ote nabilen, gidatu ni zeure betiko bidetik.

## 140. salmoa

Pertsegituaren erregua justizia eske
$^1$ Koru-zuzendariarentzat. Daviden salmoa.
$^2$ Libra nazazu, Jauna, gaiztoengandik, zaindu indarzaleengandik:
$^3$ gaiztakeriak asmatzen ari dira eta egunero borrokak sortzen;
$^4$ sugeak bezain mihi zorrotza dute, sugegorriaren pozoia ezpainetan.
$^5$ Gorde nazazu, Jauna, gaizkileengandik, zaindu indarzaleengandik, nondik estropezu eragingo baitabilzkit.
$^6$ Harroek tranpak jartzen dizkidate ezkutuan, gizatxarrek sarea hedatzen, bidean lakioak ipintzen.
$^7$ Jaunari diotsot: «Zu nire Jainkoa!» Jauna, entzun onez nire erregu-oihua.
$^8$ Jauna, ene Jainkoa, zu nire indar salbatzailea, guduan burua babesten didazuna.
$^{9-10}$ Jauna, ez eman amore gaiztoen gogoei, ez utzi beren asmo maltzurrak betetzen. Ez bezate bururik jaso ni inguratzen nautenek; murgil bitza beren ezpainetako makurkeriak!
$^{11}$ Betozkie gainera txingar goriak, amil bitez leize sakonera, eta gehiago jaiki ez!
$^{12}$ Gaizki-esaleek ez bezate iraun herrialdean, zoritxarrak harrapa eta gal beza indarkeriazalea!
$^{13}$ Badakit Jaunak dohakabeari justizia egiten eta behartsuen eskubideak defendatzen dituela.
$^{14}$ Bai, zintzoek goretsiko zaituzte, Jauna, zuzenak zure aurrean biziko dira.

## 141. salmoa

Idolatriak tentaturiko jainkozalearen erregu-otoitza
$^1$ Daviden salmoa.
Jauna, deika naukazu, zatozkit bizkor! Entzun nire ahotsa, nik dei egitean.
$^2$ Nire otoitza izan bedi zure aurrean intsentsua bezala, nire esku altxatuak arrats-oparia bezala.
$^3$ Ipini, Jauna, jagolea nire ahoari, zaindu nire ezpainetako atea.
$^4$ Ez utzi nire bihotzari sineste okerretara jotzen, ez utzi niri txarkerietan gaiztoen lagun izaten: ez nadila gaizkileekin banketeetan partaide izan.
$^5$ Zigor nazala Jainko zuzenak, zentzarazi Jainko onberak, baina ez dezala nire buruak gaiztoen olioz distira egin. Otoitzean iraungo dut nik, haien ohitura okerren kontra.
$^6$ Epaile duten Harkaitzaren kontra amildu dira, atsegin hartu baitzuten niri entzutean:
$^7$ «Nire hezurrak Herio Leizearen ertzean zabaldurik daude, errotarri hautsia lurrean bezala».
$^8$ Zuregan ditut begiak, ene Jaun eta Jainko, zuregan naiz babesten, ez ni hiltzen utzi.
$^9$ Gorde nazazu ipini didaten tranpatik, gaizkileen erasotik.
$^{10}$ Eror bitez banan-banan beren sareetan, nik libre ihes egiten dudan bitartean.

## 142. salmoa

Egoera larrian Jaunari deiadarra
$^1$ Daviden poema. Haitzuloan zegoeneko otoitza.
$^2$ Oihuka degiot Jaunari deiadar, oihuka degiot Jaunari erregu.
$^3$ Haren aurrean husten dut neure kexa, haren aurrean agertzen neure egoera larria,
$^4$ arnasa galtzen ari bainaiz.
Zuk ezagutzen duzu nire ibilbidea, Jauna; badakizu, nabilen bidean tranpa jarri didatela.
$^5$ Begira inguruan eta ikus: ez nau inork aintzat hartzen, ez dut ihespiderik, ez da inor nitaz ardura.
$^6$ Zuri degizut deiadar, Jauna, zuri diotsut: «Zu nire babesleku, nire ondasun bizien lurraldean!»
$^7$ Zaude adi nire deiadarrari, lur jota bainago erabat! Libra nazazu pertsegitzaileengandik, ni baino indartsuagoak baitira.
$^8$ Atera nazazu presondegitik, eta eskerrak emango dizkizut. Bil dakizkidala fededunak inguruan, on egingo didazunean.

## 143. salmoa

Jainkoaren zerbitzariaren eskaria larrialdian
$^1$ Daviden salmoa.
Jauna, entzun nire otoitza, makurtu belarria nire erregura! Zuzena zarelako eta leiala, erantzun niri!
$^2$ Ez jo auzitara zeure zerbitzari honekin, ez baita bizidunik zure aurrean errugabe.
$^3$ Etsaiak gogor pertsegitzen nau, bizirik zanpatzen lurraren kontra; ilunpetan biziarazten nau, behin betiko hildakoak bezala.
$^4$ Arnasa galtzen ari naiz, bihotza barruan lehor.
$^5$ Aspaldiko garaiez oroitzen naiz, zure egintza guztiak buruan darabiltzat, zuk egindakoak hausnartzen ditut.
$^6$ Zuregana jasorik ditut eskuak, zure egarri naiz, lur lehorra bezala.
$^7$ Erantzun laster, Jauna, arnasarik gabe bainago. Ez ezkutatu niri zeure aurpegia, zulora doazenekin bat egin ez dezadan.
$^8$ Emadazu goizean goiz zeure maitasunaren berri, zuregan baitut uste on. Erakustazu jarraitu behar dudan bidea, zuregana jasoa baitut gogoa.
$^9$ Libra nazazu, Jauna, etsaiengandik, zuregan babesten bainaiz.
$^{10}$ Erakustazu zure nahia betetzen, zu baitzara nire Jainkoa. Zeure espiritu ongileaz gida nazazu toki egokitik.
$^{11}$ Zarena zarelako, Jauna, gorde nazazu bizirik; zeure justiziagatik, atera ni larrialditik;
$^{12}$ zeure maitasunagatik, suntsi itzazu nire etsaiak, hondatu nire erasotzaileak, zeure zerbitzari nauzunez gero.

## 144. salmoa

Garaipena eta ongizatea eskatzeko otoitza
$^1$ Davidena.
Bedeinkatua Jauna, nire harkaitza, eskuak gudurako, ukabilak borrokarako trebatzen dizkidana;
$^2$ ene lagun eta gaztelua, ene gotorleku eta askatzailea, ene babeski eta geriza. Berak dizkit herriak menperatzen.
$^3$ Zer da gizakia, zu hartaz arduratzeko, zer gizasemea, zuk harengan pentsatzeko?
$^4$ Gizakia arnasaldi baten antzeko da, haren egunak itzal iheskorraren antzeko.
$^5$ Ireki zerua, Jauna, eta jaitsi, ukitu mendiak eta jar bitez ketan.
$^6$ Jaurtiki tximistak, eta sakabanatu etsaiak, bidali zeure geziak, eta barreia itzazu.
$^7$ Luzatu eskua goitik, aska nazazu, libratu uholdetik, atzerritarren eskutik!
$^8$ Haien ahoari faltsukeria dario, haien eskuinak gezurrezko zina dagi.
$^9$ Kantu berria kantatuko dizut, ene Jainko, hamar hariko harpa joko zuretzat:
$^{10}$ zuk eman zenion erregeari garaipena, zuk askatu zenuen David, zeure zerbitzaria.
$^{11}$ Aska nazazu ezpata zitaletik, libratu atzerritarren eskutik! Haien ahoari faltsukeria dario, haien eskuinak gezurrezko zina dagi.
$^{12}$ Izan bitez gure semeak landareen antzeko, gaztedanik ongi haziak; gure alabak zutabeen antzeko, jauregiaren euskarri landuak.
$^{13}$ Beterik beude gure bihitegiak, denetariko fruituz hornituak; ugal bitez artaldeak milaka eta milaka gure zelaietan;
$^{14}$ mardul bitez gure abereak. Ez bedi izan inbasiorik, ez erbesteratzerik, ez eta gure plazetan garrasirik ere.
$^{15}$ Zorionekoa hauek guztiak dituen herria! Zorionekoa Jauna Jainko duen herria!

## 145. salmoa

Jainko erregeari, Jaun ongileari, gorespen-kanta
$^1$ Daviden gorespen-kanta.
Goratuko zaitut, ene Jainko, ene errege, zure izena betierean bedeinkatuko.
$^2$ Egunero bedeinkatuko zaitut, zure izena betierean goretsiko.
$^3$ Handia da Jauna, guztiz goresgarria, ulermenaz gaindikoa haren handitasuna.
$^4$ Belaunaldi batek besteari zure egintzak goraipatzen dizkio, zure egite ahaltsuak iragartzen.
$^5$ Zure aintza eta ospe distiratsua aldarrikatzen dute, eta nik zure egintza harrigarriak adierazten.
$^6$ Zure balentria ikaragarriak aipatzen dituzte, eta nik zure egintza handiak kontatzen.
$^7$ Zure ontasun neurrigabearen berri zabaltzen dute eta zure salbamena pozik oihukatzen.
$^8$ Errukiorra eta bihozbera da Jauna, haserregaitza eta onginahi handikoa.
$^9$ Ona da Jauna guztientzat, gupidaz betea bere sorkari guztientzat.
$^{10}$ Gorets zaitzatela, Jauna, zeure sorkari guztiek, bedeinka zeure fededunek.
$^{11}$ Aipa bezate zure erregetza ospetsua, mintza bitez zure ahalmenaz,
$^{12}$ gizakiei agertuz zure egite ahaltsuak, zure erregetza ospetsua.
$^{13}$ Zure erregetzak beti irauten du, zure aginteak menderen mendetan. Fidagarria da Jauna bere hitz guztietan, leiala bere egintza guztietan.
$^{14}$ Erortzear direnei Jaunak die eusten, lur joak ditu altxatzen.
$^{15}$ Zuri begira daude denak zain, eta zuk jaten ematen diezu bere garaian;
$^{16}$ eskua zabaldu eta bizidun oro onginahiz asetzen duzu.
$^{17}$ Zuzena da Jauna jokabide guztietan, leiala egintza guztietan.
$^{18}$ Hurbil da Jauna dei egiten diotenengandik, benetan dei egiten diotenengandik.
$^{19}$ Begirune diotenen nahia betetzen du, haien oihuak entzun eta salbatu egiten ditu.
$^{20}$ Maite dutenak gordetzen ditu Jaunak, gaizto guztiak suntsitzen.
$^{21}$ Egin beza nire ahoak Jaunaren gorespena eta bedeinka bezate izaki guztiek haren izen santua betiren beti!

## 146. salmoa

Jainko ahaltsu eta ongileari gorazarrea: zorionekoa harengan itxaropen duena!
$^1$ Aleluia! Gora Jauna!
Gorets beza ene arimak Jauna!
$^2$ Goretsiko dut Jauna bizi naizen artean, soinua joko neure Jainkoari naizen artean.
$^3$ Ez izan konfiantzarik handikiengan, salbatzeko gauza ez diren gizakiengan:
$^4$ azken arnasa emanik, hauts bihurtzen dira, eta akabo orduan haien egitasmoak.
$^5$ Zorionekoa Jakoben Jainkoa lagun duena, bere Jainko Jauna itxaropen duena!
$^6$ Jaunak egin ditu zeru-lurrak eta itsasoa, eta horietan dagoen guztia; betierean eusten dio bere hitzari.
$^7$ Zapalduen eskubideak defendatzen ditu, gose direnei ogia ematen. Jaunak askatzen ditu presoak,
$^8$ Jaunak zabaltzen itsuen begiak, Jaunak altxatzen lur jota daudenak. Jaunak maitatzen zintzoak,
$^9$ Jaunak ditu etorkinak zaintzen, umezurtz eta alargunei zutik eusten, baina gaiztoen nagusigoa iraultzen.
$^{10}$ Jauna errege da betiko, errege zure Jainkoa, Sion, menderen mendetan!
Aleluia! Gora Jauna!

## 147. salmoa

Jerusalem berriztatzen duen Jainkoari gorazarrea
$^1$ Aleluia! Gora Jauna!
Bai eder, gure Jainkoa kantuz ospatzea, bai gozo, bera doinu eztiz gorestea!
$^2$ Jaunak du Jerusalem berreraikitzen, Israelgo erbesteratuak biltzen.
$^3$ Bihotz-hautsiak sendatzen ditu, haien zauriak osatzen.
$^4$ Izarren kopurua finkatzen du eta bakoitzari bere izena ematen.
$^5$ Handia da gure Jauna, guztiz indartsua, haren jakinduria neurrigabea.
$^6$ Jaunak zutik eusten die umilei, lurreraino eraisten ditu gaiztoak.
$^7$ Kanta esker onez Jaunari, jo zitara gure Jainkoari:
$^8$ zerua hodeiz estaltzen du, lurrarentzat euria prestatzen eta mendietan larrea ernearazten.
$^9$ Janaria ematen die abereei eta karranka ari zaizkion belakumeei.
$^{10}$ Ez du maite zaldiaren indarra, ez du estimatzen gizakiaren bizkortasuna.
$^{11}$ Begirune diotenak estimatzen ditu Jaunak, haren maitasunean itxaropen dutenak.
$^{12}$ Ospatu Jauna, Jerusalem! Goretsi zeure Jainkoa, Sion!
$^{13}$ Zure ate-morroiloak sendotu baititu eta seme-alabak zure baitan bedeinkatu.
$^{14}$ Zeure lurraldera bakea ekarri dizu, garirik onenaz asetzen zaitu.
$^{15}$ Hark bere hitza lurrera bidali eta arin lehiatzen da bere helburura.
$^{16}$ Artilea bezala erorarazten du elurra, hautsa bezala zabaltzen antzigarra.
$^{17}$ Ogi-apurrak bailiran botatzen du izotza; nork jasan haren hotza?
$^{18}$ Hark agindu eta urtu egiten da izotza, haizeari joarazi eta isurian doaz urak.
$^{19}$ Bere hitza iragartzen dio Jakoben herriari, bere erabaki eta legeak Israeli.
$^{20}$ Beste herriei ez die horrelakorik egin, bere erabakirik ez die ezagutarazi.
Aleluia! Gora Jauna!

## 148. salmoa

Jaunari gorespen zeru-lurretan
$^1$ Aleluia! Gora Jauna!
Goretsazue Jauna zerutik, goretsi zeru goienetik!
$^2$ Goretsazue, bere aingeru guztiok, goretsi, bere gudari guztiok!
$^3$ Goretsazue, eguzki eta ilargi, goretsi, izar argitsu!
$^4$ Goretsazue, zeru zabalok eta zeru gaineko urok!
$^5$ Gorets bezate Jaunaren izena, hark agindurik sortu baitziren;
$^6$ betidanik betidaino ezarri zituen, balioa inoiz galduko ez duen legea emanez.
$^7$ Goretsazue Jauna lurretik, herensuge eta leize.
$^8$ Goretsazue, su eta kazkabar, elur eta laino, eta haren esanera zaudeten haize-erauntsiok;
$^9$ mendi eta muino guztiok, fruta-arbola eta zedro guztiok,
$^{10}$ basabere eta etxabere, narrasti eta hegazti.
$^{11}$ Goretsazue, munduko errege eta herriok, buruzagi eta gobernari guztiok,
$^{12}$ mutil eta neskatxa, agure eta haur.
$^{13}$ Gorets bezate Jaunaren izena, izen goren bakarra. Haren ospea zeru-lurren gainetik garai:
$^{14}$ bere herriari garaipena ematen dio. Gorespena zor diote fededun guztiek, gorespena Israelek, bere-berea duen herriak.
Aleluia! Gora Jauna!

## 149. salmoa

Garaipen-kantua
$^1$ Aleluia! Gora Jauna!
Kanta Jaunari kantu berria, goretsazue fededunen batzarrean!
$^2$ Poz bedi Israel bere Egileaz, alaitu siondarrak beren Erregeaz.
$^3$ Gorets bezate haren izena dantzan eginez, danbolina eta zitara berarentzat joz.
$^4$ Jaunak bere herria maite baitu, umilak garaipenez jantziko ditu.
$^5$ Alai bitez fededunak beren Jainko ospetsuaz, egin bezate poz-oihu beren etzalekuetan.
$^6$ Izan bezate Jainkoaren goralpena ahoan, aho-biko ezpata ere bai eskuan:
$^7$ beste nazioei mendeku egin eta jentil-herriak zigortzeko,
$^8$ haien erregeak katez eta handikiak girgiluz lotzeko.
$^9$ Jainkoak idatziriko epaia betetzea ohoragarri da haren fededun guztientzat!
Aleluia! Gora Jauna!

## 150. salmoa

Amaierako gorespen-kanta
$^1$ Aleluia! Gora Jauna!
Goretsazue Jainkoa bere santutegian, goretsi bere zeru-sabai tinkoan.
$^2$ Goretsazue bere egite ahaltsuengatik, goretsi bere neurrigabeko handitasunagatik.
$^3$ Goretsazue adar-soinuz, goretsi harpa eta zitaraz.
$^4$ Goretsazue danbolin eta dantzaz, goretsi hari-soinuz eta txirulaz.
$^5$ Goretsazue txilin ozenez, goretsi txilin durundariz.
$^6$ Gorets beza Jauna arnasadun orok!
Aleluia! Gora Jauna!